*ՀՀ ՔՐԵԱԿԱՏԱՐՈՂԱԿԱՆ ՕՐԵՆՍԳՐՔԻ ՆԱԽԱԳԻԾ*

[*ԸՆԴՀԱՆՈՒՐ ՄԱՍ* 3](#_Toc14100194)

[*Բաժին 1. Հայաստանի Հանրապետության քրեակատարողական օրենսդրության հիմնական դրույթներ* 3](#_Toc14100195)

[*Գլուխ 1. Ընդհանուր դրույթներ* 3](#_Toc14100196)

[*Գլուխ 2. Դատապարտյալի իրավական վիճակը* 5](#_Toc14100197)

[*Գլուխ 3. Պատիժներ կատարող հիմնարկներն ու մարմինները և վերահսկողությունն ու հսկողությունն այդ մարմինների գործունեության նկատմամբ* 9](#_Toc14100198)

[*ՀԱՏՈՒԿ ՄԱՍ* 13](#_Toc14100199)

[*Բաժին 2. Քրեաիրավական ներգործության այլ միջոցների կիրառման կարգն ու պայմանները* 14](#_Toc14100200)

[*Գլուխ 4. Անվտանգության միջոցների կատարման կարգն ու պայմանները* 14](#_Toc14100201)

[*Գլուխ 5. Գույքի բռնագրավման կատարման կարգն ու պայմանները* 18](#_Toc14100202)

[*Բաժին 3. Ազատությունից զրկելու հետ չկապված պատիժների կատարման կարգն ու պայմանները* 18](#_Toc14100203)

[*Գլուխ 6. Հատուկ կամ զինվորական կոչումից, կարգից, աստիճանից, որակավորման դասից կամ պետական պարգևից զրկելը կատարելը* 18](#_Toc14100204)

[*Գլուխ 7. Տուգանքը* 19](#_Toc14100205)

[*Գլուխ 8. Հանրային աշխատանքները* 22](#_Toc14100206)

[*Գլուխ 9. Որոշակի պաշտոններ զբաղեցնելու կամ որոշակի գործունեությամբ զբաղվելու իրավունքից զրկելը* 25](#_Toc14100207)

[*Գլուխ 10. Օտարերկրյա քաղաքացուն Հայաստանի Հանրապետության տարածքից վտարելը* 29](#_Toc14100208)

[*Գլուխ 11. Զինվորական ծառայության մեջ սահմանափակումը* 30](#_Toc14100209)

[*Բաժին 4. Ազատությունը սահմանափակելու կամ ազատությունից զրկելու հետ կապված պատիժների կատարման կարգն ու պայմանները* 31](#_Toc14100210)

[*Գլուխ 12. Ազատության սահմանափակումը* 31](#_Toc14100211)

[*Գլուխ 13. Կարճաժամկետ ազատազրկման կատարման կարգը և պայմանները* 33](#_Toc14100212)

[*Գլուխ 14. Կարճաժամկետ ազատազրկման կատարման կարգը և պայմանները դատապարտյալ զինծառայողների նկատմամբ* 36](#_Toc14100213)

[*Գլուխ 15. Ազատազրկման կամ ցմահ ազատազրկման կատարման ընդհանուր դրույթներ* 39](#_Toc14100214)

[*Գլուխ 16. Ազատազրկման դատապարտվածների վերասոցիալականացումը* 45](#_Toc14100215)

[*Գլուխ 17. Կանոնակարգը քրեակատարողական հիմնարկներում և այն ապահովելու միջոցները* 48](#_Toc14100216)

[*Գլուխ 18. Պատժի կրման պայմանները քրեակատարողական հիմնարկներում* 52](#_Toc14100217)

[*Գլուխ 19. Ազատազրկման կատարման առանձնահատկությունները տարբեր տեսակի քրեակատարողական հիմնարկներում* 61](#_Toc14100218)

[*Գլուխ 20. Ազատազրկման կամ ցմահ ազատազրկման դատապարտվածների նկատմամբ կիրառվող կարգապահական ներգործության միջոցները* 70](#_Toc14100219)

[*Գլուխ 21. Ազատազրկման կամ ցմահ ազատազրկման դատապարտվածների* 74](#_Toc14100220)

[*աշխատանքը և կրթությունը* 74](#_Toc14100221)

[*Գլուխ 22. Ազատազրկման կատարման առանձնահատկություններն անչափահաս դատապարտյալների նկատմամբ* 77](#_Toc14100222)

[*Գլուխ 23. Պատիժները կատարող մարմինների և հիմնարկների պաշտոնատար անձանց գործողության, անգործության կամ ընդունած որոշումների բողոքարկման կարգը* 81](#_Toc14100223)

[*Բաժին 5. Իրավաբանական անձանց նկատմամբ կիրառվող քրեաիրավական ներգործության միջոցները* 84](#_Toc14100224)

[*Գլուխ 24. Իրավաբանական անձի նկատմամբ նշանակված պատժի կատարումը* 84](#_Toc14100225)

[*Բաժին 6. Պատժից ազատելը: Վերահսկողությունը պատժից ազատելու և պատիժը պայմանականորեն չկիրառելու դեպքերում* 86](#_Toc14100226)

[*Գլուխ 25. Պատժից ազատելը* 86](#_Toc14100227)

[*Գլուխ 26. Վերահսկողությունը պատիժը պայմանականորեն չկիրառելու դեպքում* 94](#_Toc14100228)

[*Գլուխ 27. Պատժից ազատվող դատապարտյալին ցուցաբերվող օգնությունը* 96](#_Toc14100229)

[*Բաժին 7. Դատական վարույթը դատական ակտերի կատարման փուլում* 97](#_Toc14100230)

[*Գլուխ 28. Դատական վարույթը դատական ակտերի կատարման փուլում* 97](#_Toc14100231)

***ՆԱԽԱԳԻԾ***

***ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ***

***ՔՐԵԱԿԱՏԱՐՈՂԱԿԱՆ***

***ՕՐԵՆՍԳԻՐՔ***

# *ԸՆԴՀԱՆՈՒՐ ՄԱՍ*

## *Բաժին 1. Հայաստանի Հանրապետության քրեակատարողական օրենսդրության հիմնական դրույթներ*

### *Գլուխ 1. Ընդհանուր դրույթներ*

***Հոդված 1. Հայաստանի Հանրապետության քրեակատարողական օրենսդրությունը***

1. Հայաստանի Հանրապետության քրեակատարողական օրենսդրությունը բաղկացած է սույն օրենսգրքից, պատիժների կատարման ու կրման, դատապարտյալների նկատմամբ քրեաիրավական ներգործության այլ միջոցների կիրառման կարգն ու պայմանները կարգավորող օրենքներից, ինչպես նաև գործադիր իշխանության մարմինների կողմից ընդունված նորմատիվ իրավական ակտերից։

2. Հայաստանի Հանրապետության քրեակատարողական օրենսգիրքը հիմնվում է Հայաստանի Հանրապետության Սահմանադրության, միջազգային իրավունքի սկզբունքների և նորմերի վրա, որոնք սահմանում են պատիժների կատարման ու կրման կարգը և պայմանները, դատապարտյալների հետ վարվեցողության կանոնները, ինչպես նաև դատապարտյալների նկատմամբ կիրառվող քրեաիրավական ներգործության միջոցները։

3. Միջազգային իրավունքի սկզբունքներին ու նորմերին և Հայաստանի Հանրապետության Սահմանադրությանը համապատասխան, Հայաստանի Հանրապետության քրեակատարողական օրենսդրությունը և դրա կիրառումը՝ հիմնվում են դատապարտյալին խոշտանգումից, անմարդկային կամ նվաստացնող վերաբերմունքից կամ պատժից պաշտպանող երաշխիքների խստիվ ապահովման վրա։

***Հոդված 2. Հայաստանի Հանրապետության քրեակատարողական օրենսդրության նպատակները, խնդիրները և բովանդակությունը***

1. Հայաստանի Հանրապետության քրեակատարողական օրենսդրության նպատակներն են՝ պատժի ենթարկված անձի վերասոցիալականացումը, նրա իրավահպատակ վարքագծի ձևավորումը և նոր հանցագործությունների կանխումը։

2. Հայաստանի Հանրապետության քրեակատարողական օրենսդրության խնդիրներն են՝ սահմանել պատիժներ կատարելու և կրելու, քրեաիրավական ներգործության այլ միջոցներ կիրառելու կարգն ու պայմանները, դատապարտյալի վերասոցիալականացման և իրավահպատակ վարքագծի ձևավորման հիմնական միջոցները, պաշտպանել նրա իրավունքներն ու ազատությունները, ցուցաբերել սոցիալական օգնություն պատիժը կրելուց հետո։

3. Հայաստանի Հանրապետության քրեակատարողական օրենսդրությունը սահմանում է պատիժների կատարման ընդհանուր դրույթները և սկզբունքները, քրեական օրենսդրությամբ նախատեսված քրեաիրավական ներգործության այլ միջոցների կիրառման կարգը, պատիժների կատարման ու կրման կարգը և պայմանները, դատապարտյալի վերասոցիալականացման միջոցների կիրառումը, դատապարտյալի իրավական վիճակը և նրա իրավունքները և ազատությունները ապահովելու երաշխիքները, պատիժներ կատարող հիմնարկների և մարմինների գործունեության կարգը, պատժից ազատելու և ազատվածներին օգնություն ցուցաբերելու կարգը։

***Հոդված 3. Հայաստանի Հանրապետության քրեակատարողական օրենքի ներգործությունը տարածության մեջ և ժամանակի ընթացքում***

1. Հայաստանի Հանրապետության քրեակատարողական օրենսդրությունը կիրառվում է Հայաստանի Հանրապետության ամբողջ տարածքում։

2. Պատիժների կատարումը, ինչպես նաև դատապարտյալի նկատմամբ քրեաիրավական ներգործության այլ միջոցների կիրառումը և պատժի կրումից ազատվածներին օգնության ցուցաբերումը կարգավորվում են դրանց կատարելու պահին գործող քրեակատարողական օրենսդրությամբ։

3. Պատիժները կատարելու ու կրելու, քրեաիրավական ներգործության այլ միջոցները կիրառելու և կրելու կարգն ու պայմանները խստացնելուն ուղղված կամ դատապարտյալի վիճակն այլ կերպ վատթարացնող օրենքներն ու իրավական այլ ակտերը հետադարձ ուժ չունեն։

***Հոդված 4. Պատիժը կատարելու հիմքը***

Պատիժը կատարելու և քրեաիրավական ներգործության այլ միջոցներ կիրառելու հիմքը դատարանի օրինական ուժի մեջ մտած դատավճիռն է կամ այն փոփոխող որոշումը։

***Հոդված 5. Հայաստանի Հանրապետության քրեակատարողական օրենսդրության սկզբունքները***

Հայաստանի Հանրապետության քրեակատարողական օրենսդրությունը հիմնվում է մարդասիրության, օրինականության, օրենքի առջև դատապարտյալների հավասարության, պատիժների կատարումը տարբերակելու և անհատականացնելու, դատապարտյալի վերասոցիալականացման ու հարկադրանքի միջոցների խելամիտ կիրառման և իրավահպատակ վարքագծի խթանման սկզբունքների վրա։

***Հոդված 6. Դատապարտյալի վերասոցիալականացումը և դրա հիմնական միջոցները***

1. Դատապարտյալի վերասոցիալականացումը՝ հոգեբանամանկավարժական, տնտեսական, թերապևտիկ, իրավաբանական, սոցիալական և կազմակերպական միջոցների երկարատև գործընթաց է, որն ուղղված է յուրաքանչյուր դատապարտյալի մոտ ձևավորելու պատժի կրումից հետո հասարակական կյանքում ընդգրկվելու համար անհրաժեշտ ունակություններ, հմտություններ և պատրաստակամություն։

2. Դատապարտյալի վերասոցիալականացման հիմնական միջոցներն են պատիժները կատարելու և կրելու սահմանված կարգն ու պայմանները, դատապարտյալի հետ տարվող սոցիալական, հոգեբանական, թերապևտիկ և իրավական աշխատանքները, դատապարտյալի աշխատանքային, կրթական, մշակութային, մարզական և նման այլ զբաղվածությունը, ինչպես նաև հասարակական ներգործությունը։

3. Վերասոցիալականացման միջոցները կիրառվում են հաշվի առնելով պատժի տեսակը, կատարված հանցագործության բնույթն ու հասարակական վտանգավորության աստիճանը, դատապարտյալի անձը և նրա վարքագիծը պատժի կրման ընթացքում, դատապարտյալի վերաբերմունքն իր կատարած հանցագործությանը, պատժի ժամկետը, ինչպես նաև պատժի կատարումը տարբերակելու և անհատականացնելու սկզբունքով պայմանավորված այլ հանգամանքներ։

### *Գլուխ 2. Դատապարտյալի իրավական վիճակը*

***Հոդված 7. Դատապարտյալի իրավական վիճակի հիմքերը***

1. Հայաստանի Հանրապետությունը պաշտպանում է դատապարտյալի իրավունքները, ազատությունները և օրինական շահերը, պատիժները կատարելիս ապահովում է դատապարտյալների անձնական անվտանգությունը և նրանց նկատմամբ կիրառվող հարկադրանքի միջոցների օրինականությունը։

2. Պատիժները կատարելիս դատապարտյալները երաշխավորվում են Հայաստանի Հանրապետության Սահմանադրությամբ և օրենքներով նախատեսված յուրաքանչյուր անձի իրավունքներով ու ազատություններով, դրանցով ամրագրված բացառություններով և սահմանափակումներով։ Դատապարտյալները չեն կարող ազատվել իրենց քաղաքացիական պարտականությունների կատարումից, բացառությամբ Հայաստանի Հանրապետության օրենքներով նախատեսված դեպքերի։

3. Դատապարտյալների իրավունքները և պարտականությունները, ինչպես նաև դրանց սահմանափակումները նախատեսվում են սույն օրենսգրքով՝ տվյալ պատժատեսակի կատարման կարգին ու պայմաններին համապատասխան։

4. Դատապարտյալի իրավունքներն ու պարտականություններն իրականացնելիս չպետք է խախտվեն պատիժների կրման կարգն ու պայմանները, ինչպես նաև այլ անձանց իրավունքները և օրինական շահերը։

5. Օտարերկրյա քաղաքացի կամ քաղաքացիություն չունեցող դատապարտյալի իրավունքները և պարտականությունները սահմանվում են սույն օրենսգրքով, այլ օրենքներով, ինչպես նաև Հայաստանի Հանրապետության միջազգային պայմանագրերով։

***Հոդված 8. Դատապարտյալի հիմնական պարտականությունները***

1. Դատապարտյալը պարտավոր է կատարել Հայաստանի Հանրապետության օրենսդրությամբ նախատեսված քաղաքացիների պարտականությունները, հասարակությունում ընդունված բարոյականության նորմերը։

2. Դատապարտյալը պարտավոր է կատարել և պահպանել պատիժների կրման կարգը և պայմանները կարգավորող Հայաստանի Հանրապետության օրենսդրությունը։

3. Դատապարտյալը պարտավոր է կատարել պատիժներ կատարող հիմնարկների և մարմինների վարչակազմի օրինական պահանջները։

4. Դատապարտյալը պարտավոր է բարեկիրթ վերաբերմունք դրսևորել պատիժներ կատարող հիմնարկների և մարմինների աշխատակիցների, այդ մարմիններն այցելող անձանց, ինչպես նաև այլ դատապարտյալների նկատմամբ։

5. Դատապարտյալը պարտավոր է ներկայանալ պատիժներ կատարող հիմնարկների ու մարմինների վարչակազմի կանչով և տալ բացատրություններ պատժի կատարման կարգի պահանջների վերաբերյալ։ Չներկայանալու դեպքում դատապարտյալը կարող է բերման ենթարկվել։

6. Ազատազրկման ձևով պատիժ կրող դատապարտյալը պարտավոր է աշխատել պատիժներ կատարող հիմնարկների ու մարմինների վարչակազմի կողմից որոշված վայրում և աշխատանքներում՝ իր ֆիզիկական և մտավոր կարողություններին համապատասխան։

7. Դատապարտյալը պարտավոր է պահպանել անձնական և ընդհանուր հիգիենայի կանոնները, խնամքով վերաբերվել պատիժներ կատարող մարմինների և հիմնարկների գույքին։

8. Դատապարտյալն իր պարտականություններն, ինչպես նաև պատիժներ կատարող մարմինների և հիմնարկների վարչակազմի օրինական պահանջները չկատարելու դեպքում կարող է ենթարկվել օրենքով սահմանված պատասխանատվության։

***Հոդված 9. Դատապարտյալի հիմնական իրավունքները***

1. Դատապարտյալն իրավունք ունի մայրենի կամ իրեն հասկանալի այլ լեզվով տեղեկություններ ստանալու իր իրավունքների, ազատությունների և պարտականությունների, դատարանի նշանակած պատժի կատարման կարգի և պայմանների մասին։ Պատիժներ կատարող հիմնարկի կամ մարմնի վարչակազմը պարտավոր է դատապարտյալին տրամադրել նշված տեղեկությունները, ինչպես նաև ծանոթացնել նրան պատիժների կրման կարգի և պայմանների փոփոխությունների հետ։

2. Դատապարտյալը պատիժներ կատարող հիմնարկների կամ մարմինների աշխատակիցների կողմից իր նկատմամբ բարեկիրթ վերաբերմունքի իրավունք ունի։ Նա չի կարող ենթարկվել խոշտանգման, անմարդկային կամ նվաստացնող վերաբերմունքի կամ նման բնույթի կարգապահական պատասխանատվության: Քրեաիրավական հարկադրանքի միջոցները դատապարտյալի նկատմամբ չեն կարող կիրառվել ոչ այլ կերպ, քան օրենքով սահմանված կարգով: Դատապարտյալը նույնիսկ իր համաձայնությամբ, չի կարող ենթարկվել կյանքը և առողջությունը վտանգի տակ դնող բժշկական կամ այլ փորձերի, կապված հիվանդությունների բուժման, կանխարգելման և ախտորոշման նոր մեթոդների, դեղորայքային միջոցների փորձարկման, ինչպես նաև կենսաբժշկական հետազոտությունների անցկացման հետ:

3. Դատապարտյալն իր իրավունքների և ազատությունների խախտման վերաբերյալ դիմումներով, բողոքներով, ինչպես անձամբ, այնպես էլ պաշտպանի կամ օրինական ներկայացուցչի միջոցով իրավունք ունի դիմելու պատիժը կատարող մարմնի կամ հիմնարկի վարչակազմ, նրանց վերադաս մարմիններ, դատարան, դատախազություն, ՀՀ մարդու իրավունքների պաշտպանին, պետական մարմիններ, հասարակական կազմակերպություններ և կուսակցություններ, զանգվածային լրատվության միջոցներ, ինչպես նաև մարդու իրավունքների և ազատությունների պաշտպանության միջազգային մարմիններ կամ կազմակերպություններ։

4. Դատապարտյալն ունի առողջության պահպանման իրավունք, այդ թվում առաջին բուժօգնության և մասնագիտացված բժշկական օգնության, որն ըստ բժշկական եզրակացության, իրականացվում է պատիժներ կատարող հիմնարկների և մարմինների բժշկական կամ առողջապահական մարմինների բուժական հիմնարկների պայմաններում։

5. Դատապարտյալն ունի սոցիալական ապահովության իրավունք, այդ թվում՝ ընդհանուր հիմունքներով Հայաստանի Հանրապետության օրենսդրությանը համապատասխան կենսաթոշակներ և սոցիալական նպաստներ ստանալու իրավունք։

6. Դատապարտյալն իրավաբանական օգնություն ստանալու նպատակով կարող է օգտվել փաստաբանական ծառայությունից։

7. Ազատության սահմանափակման կամ ազատությունից զրկելու հետ կապված պատժի դատապարտված անձինք ունեն արտաքին աշխարհի հետ կապի իրավունք:

8. Դատապարտյալն իրավունք ունի անձնական ընդունելության խնդրանքով դիմելու պատիժը կատարող մարմնի կամ հիմնարկի ղեկավարին։

9. Դատապարտյալն իրավունք ունի քաղաքացիաիրավական գործարքների մասնակցելու, հնարավոր և օրենքով նախատեսված կրթություն ստանալու, ստեղծագործ աշխատանքով զբաղվելու:

10. Դատապարտյալին կարող են վերապահվել օրենքով սահմանված այլ իրավունքներ։

11. Օտարերկրյա քաղաքացի դատապարտյալն իրավունք ունի կապեր հաստատելու և պահպանելու Հայաստանի Հանրապետությունում իր պետության դիվանագիտական ներկայացուցչության կամ հյուպատոսական հաստատության հետ։ Այն դատապարտյալը, ով Հայաստանի Հանրապետությունում դիվանագիտական ներկայացուցչություն կամ հյուպատոսական հաստատություն չունեցող երկրի քաղաքացի է, ինչպես նաև փախստականը կամ քաղաքացիություն չունեցող դատապարտյալն իրավունք ունեն կապեր հաստատելու և պահպանելու այն պետության դիվանագիտական ներկայացուցչության կամ հյուպատոսական հաստատության հետ, որը ստանձնել է այդ անձանց շահերի պաշտպանությունը կամ նրանց պաշտպանությամբ զբաղվող ցանկացած ազգային կամ միջազգային մարմնի հետ։

***Հոդված 10. Դատապարտյալի իրավունքների և պարտականությունների տարբերակումը***

Դատապարտյալի՝ սույն օրենսգրքով սահմանված իրավունքներն ու պարտականությունները կարող են տարբերակվել՝ հիմք ընդունելով դատավճռով նշանակված պատժի, առանձին դեպքերում՝ նաև պատիժ կատարող հիմնարկի կամ մարմնի տեսակը և սահմանված ներքին կանոնակարգը:

***Հոդված 11. Դատապարտյալի անձնական անվտանգության իրավունքը***

1. Դատապարտյալն ունի անձնական անվտանգության իրավունք։

2. Անհրաժեշտության դեպքում դատապարտյալն իրավունք ունի անձնական անվտանգության ապահովման խնդրանքով դիմել ազատությունից զրկելու հետ կապված պատիժ կատարող հիմնարկի ցանկացած պաշտոնատար անձի։ Նման դեպքում նշված պաշտոնատար անձը պարտավոր է անհապաղ միջոցներ ձեռնարկել դատապարտյալի անձնական անվտանգության ապահովման համար։

3. Սույն հոդվածի երկրորդ մասում նշված պատժատեսակները կատարող հիմնարկի պետը, դատապարտյալի դիմումի համաձայն կամ սեփական նախաձեռնությամբ որոշում է ընդունում դատապարտյալին անվտանգ վայր տեղափոխելու կամ դատապարտյալի անձնական անվտանգությունն ապահովող այլ միջոցներ կիրառելու մասին։

***Հոդված 12. Դատապարտյալի մտքի, խղճի և դավանանքի, քաղաքական կամ այլ հայացքների ազատության իրավունքը***

1. Դատապարտյալներին երաշխավորվում է մտքի, խղճի և դավանանքի, քաղաքական կամ այլ հայացքների ազատություն։ Նրանք իրավունք ունեն դավանելու կամ չդավանելու ցանկացած կրոն։ Կարող են ազատորեն ընտրել և ունենալ կրոնական կամ աթեիստական համոզմունքներ։

2. Խղճի և դավանանքի ազատության իրավունքն իրականացվում է կամավոր՝ չխախտելով պատիժը կատարող հիմնարկի ներքին կարգապահության կանոնները, ինչպես նաև չսահմանափակելով այլ անձանց իրավունքները։

3. Ազատությունից զրկելու հետ կապված պատիժների դատապարտվածների խնդրանքով այդ վայրեր կարող են հրավիրվել հոգևորականներ։ Դատապարտյալներին պատիժներ կատարող հիմնարկներում թույլատրվում է իրականացնել կրոնական ծիսակատարություններ, օգտվել պաշտամունքի առարկաներից և կրոնական գրականությունից։ Նշված հիմնարկների վարչակազմն այդ նպատակով առանձնացնում է համապատասխան վայրեր։

4. Ազատազրկում կատարող քրեակատարողական հիմնարկներում, պատժախցերում գտնվող դատապարտյալին հոգևորականի այցելությունը թույլատրվում է, եթե վերջինիս անվտանգությունն ապահովված է։

### *Գլուխ 3. Պատիժներ կատարող հիմնարկներն ու մարմինները և վերահսկողությունն ու հսկողությունն այդ մարմինների գործունեության նկատմամբ*

***Հոդված 13. Պատիժներ կատարող մարմինները և հիմնարկները***

1. Տուգանքի, հանրային աշխատանքների, որոշակի պաշտոններ զբաղեցնելու կամ որոշակի գործունեությամբ զբաղվելու իրավունքից զրկելու ձևով պատիժների կատարումն ապահովում է դատապարտյալի մշտական բնակության վայրի կամ փաստացի բնակության վայրի կամ դատական ակտում նշված վայրի Հայաստանի Հանրապետության արդարադատության նախարարության պրոբացիայի պետական ծառայության (սույն օրենսգրքում այսուհետ՝ Պրոբացիայի ծառայություն) տարածքային մարմինը:

2. Օտարերկրյա քաղաքացուն Հայաստանի Հանրապետության տարածքից վտարելու կատարումն ապահովում է դատապարտյալի փաստացի բնակության վայրի կամ դատական ակտում նշված վայրի Պրոբացիայի ծառայության տարածքային մարմինը, Հայաստանի Հանրապետության ոստիկանությունը և Հայաստանի Հանրապետության ազգային անվտանգության ծառայությունը:

3. Զինվորական ծառայության մեջ սահմանափակումը պատժատեսակի կատարումն ապահովում է Հայաստանի Հանրապետության պաշտպանության նախարարությունը, Հայաստանի Հանրապետության զինված ուժերի գլխավոր շտաբը և զորամասի հրամանատարությունը:

4. Ազատության սահմանափակումը պատժատեսակի կատարումն ապահովում է դատապարտյալի մշտական բնակության վայրի կամ փաստացի բնակության վայրի կամ դատական ակտում նշված վայրի Պրոբացիայի ծառայության տարածքային մարմինը:

5. Կարճաժամկետ ազատազրկման կատարումն ապահովում է կարճաժամկետ ազատազրկումը կատարող քրեակատարողական հիմնարկը:

6. Դատապարտյալ զինծառայողի կարճաժամկետ ազատազրկումն ապահովում է կայազորային կարգապահական մեկուսարանը։

7. Ազատազրկման և ցմահ ազատազրկման կատարումն ապահովում է քրեակատարողական համակարգի ազատազրկում պատժատեսակը կատարող քրեակատարողական հիմնարկը:

***Հոդված 14. Դատական վերահսկողությունը***

1. Պատիժները կատարող մարմինների և հիմնարկների վարչակազմը դատավճիռ կայացրած դատարանին հայտնում է պատիժը կատարելու և դատապարտյալի կողմից պատիժը կրելու վայրի մասին։

2. Դատարանը վերահսկողություն է իրականացնում պատժի կատարման և կրման, ինչպես նաև պատժից ազատելու նկատմամբ։

3. Հայաստանի Հանրապետության օրենսդրությամբ սահմանված դեպքերում և կարգով դատարանը քննարկում է դատապարտյալի ու այլ անձանց բողոքները պատիժներ կատարող մարմինների և հիմնարկների, ձերբակալվածներին և կալանավորվածներին պահելու վայրերի պաշտոնատար անձանց գործողությունների, անգործության կամ ընդունած ակտերի դեմ:

***Հոդված 15. Գերատեսչական վերահսկողությունը***

Պատիժներ կատարող մարմինների և հիմնարկների գործունեության նկատմամբ վերադաս մարմինները և դրանց պաշտոնատար անձինք Հայաստանի Հանրապետության կառավարության սահմանած կարգով իրականացնում են գերատեսչական վերահսկողություն։

***Հոդված 16. Դատախազական հսկողությունը***

Հայաստանի Հանրապետության գլխավոր դատախազը և նրան ենթակա դատախազները, ովքեր պատիժները կատարելու և կրելու կարգի ու պայմանների և քրեաիրավական ներգործության այլ միջոցների կիրառման նկատմամբ իրականացնում են դատախազական հսկողություն՝ «Դատախազության մասին» Հայաստանի Հանրապետության օրենքով սահմանված կարգով։

***Հոդված 17. Հասարակական կազմակերպությունների մասնակցությունը պատիժներ կատարող մարմինների և հիմնարկների գործունեությանը***

1. Հասարակական կազմակերպությունները կարող են օժանդակել պատիժներ կատարող մարմինների ու հիմնարկների աշխատանքին, դատապարտյալի վերասոցիալականացմանը և իրավահպատակ վարքագծի ձևավորմանը։

2. Պատիժները կատարելու նկատմամբ հասարակական վերահսկողությունն իրականացվում է Հայաստանի Հանրապետության պետական կառավարման լիազորված մարմնի կազմավորած հասարակական դիտորդների խմբի միջոցով։

3. Հասարակական դիտորդների խմբի անդամի լիազորությունների ժամկետը երեք տարի է:

4. Պատիժները կատարելու նկատմամբ հասարակական վերահսկողության իրականացման կարգը, ինչպես նաև հասարակական դիտորդների խմբի կազմը և իրավասությունը սահմանում է պետական կառավարման լիազորված մարմինը։

***Հոդված 18. Մուտքն ու ելքը պատիժը կատարող հիմնարկներ և մարմիններ***

1. Պատիժը կատարող հիմնարկ մուտքի և ելքի կարգը սահմանում է պետական կառավարման լիազորված մարմնի ղեկավարը:

2. Առանց հատուկ թույլտվության պատիժը կատարելու վայր անարգել մուտքի և ելքի իրավունք ունեն՝

1) Հայաստանի Հանրապետության Նախագահը, Հայաստանի Հանրապետության վարչապետը, Հայաստանի Հանրապետության Ազգային ժողովի նախագահը, Հայաստանի Հանրապետության սահմանադրական դատարանի նախագահը, Հայաստանի Հանրապետության բարձրագույն դատական խորհրդի նախագահը, Հայաստանի Հանրապետության վճռաբեկ դատարանի նախագահը, Հայաստանի Հանրապետության Ազգային ժողովի պատգամավորը, պետական կառավարման լիազորված մարմնի ղեկավարը և նրա համապատասխան տեղակալը.

2) Հայաստանի Հանրապետության գլխավոր դատախազը, նրա տեղակալները, ինչպես նաև այն դատախազները, ովքեր օրենքով սահմանված կարգով հսկողություն են իրականացնում պատիժներ և հարկադրանքի այլ միջոցներ կիրառելու նկատմամբ.

3) պատիժը կատարող մարմնի կամ հիմնարկի վերադաս մարմինների պաշտոնատար անձինք.

4) միջազգային կազմակերպությունների ներկայացուցիչները՝ Հայաստանի Հանրապետության միջազգային պայմանագրերի հիման վրա.

5) Հայաստանի Հանրապետության մարդու իրավունքների պաշտպանը, Հայաստանի Հանրապետության մարդու իրավունքների պաշտպանի աշխատակազմի իրավասու պետական ծառայողները և հայեցողական պաշտոն զբաղեցնող իրավասու անձինք, ինչպես նաև կանխարգելման ազգային մեխանիզմի փորձագետները.

6) Հայաստանի Հանրապետության այն դատավորները, ովքեր օրենքով սահմանված կարգով քննում են պատիժը կատարելու հետ կապված հարցերը, դատապարտյալի իրավունքների և ազատությունների խախտման, ինչպես նաև պատիժը կատարող մարմնի կամ հիմնարկի վարչակազմի գործողությունների դեմ ներկայացված բողոքները.

7) պատիժները կատարելու նկատմամբ հասարակական վերահսկողություն իրականացնող հասարակական դիտորդները:

3. Օրենքով նախատեսված դեպքերում առանց հատուկ թույլտվության պատիժը կատարելու վայր անարգել մուտքի և ելքի իրավունք կարող է տրվել նաև այլ անձանց:

4. Սույն հոդվածի 2-րդ մասով նախատեսված անձինք դատապարտյալների հետ անձնական տեսակցության իրավունք ունեն, այդ տեսակցությունները չեն ազդում սույն օրենսգրքով սահմանված` դատապարտյալներին տրամադրվող տեսակցությունների քանակի վրա:

5. Պատիժը կատարող հիմնարկ մուտք և ելք գործող անձը, ինչպես նաև նրա իրերը պատիժը կատարող հիմնարկի վարչակազմի կողմից կարող են ենթարկվել զննության:

***Հոդված 19. Պատասխանատվությունը դատարանի դատավճիռը չկատարելու համար***

Դատարանի` օրինական ուժի մեջ մտած դատավճիռը կամ դատական այլ ակտը չկատարող կամ դրա կատարմանը խոչընդոտող իշխանության ներկայացուցիչը, պետական ծառայողը, տեղական ինքնակառավարման մարմնի, պետական, առևտրային կամ այլ կազմակերպության պաշտոնատար անձը, ինչպես նաև դատավճռի պահանջները խախտող դատապարտյալը պատասխանատվություն են կրում օրենքով սահմանված կարգով:

# *ՀԱՏՈՒԿ ՄԱՍ*

## *Բաժին 2. Քրեաիրավական ներգործության այլ միջոցների կիրառման կարգն ու պայմանները*

### *Գլուխ 4. Անվտանգության միջոցների կատարման կարգն ու պայմանները*

***Հոդված 20. Անվտանգության միջոցների տեսակները***

Պատժի սպառնալիքով արգելված արարք կատարած անձի նկատմամբ կիրառվող անվտանգության միջոցներն են՝

1) բժշկական բնույթի հարկադրանքի միջոցներ՝

ա) հոգեբույժի մոտ արտահիվանդանոցային հսկողություն և հարկադիր բուժում,

բ) հոգեբուժական հաստատությունների ընդհանուր հսկողության հոգեբուժական բաժանմունքում հարկադիր բուժում,

գ) հոգեբուժական հիվանդանոցի հատուկ տիպի հոգեբուժական բաժանմունքում հարկադիր բուժում,

2) որոշակի վայրեր այցելելու արգելք,

3) հոգեբանական օգնություն ստանալու պարտականություն:

***Հոդված 21. Բժշկական բնույթի հարկադրանքի միջոցներ կիրառելու կարգը***

1. Ազատազրկման հետ կապված պատժատեսակի դատապարտված անձը, ում նկատմամբ նշանակվել է հոգեբույժի մոտ արտահիվանդանոցային հսկողություն և հարկադիր բուժում, այն կրում է ըստ ազատազրկման հետ կապված պատժատեսակի կրման վայրի, իսկ ազատազրկման հետ չկապված պատժատեսակի դատապարտվածը՝ արտահիվանդանոցային հոգեբուժական օգնություն և սպասարկում իրականացնող հոգեբուժական հաստատություններում:

2. Ազատազրկման հետ կապված պատժատեսակի դատապարտված անձը, ում նկատմամբ նշանակվել է հոգեբուժական հաստատությունների ընդհանուր հսկողության կամ հատուկ տիպի հոգեբուժական բաժանմունքում հարկադիր բուժում, այն կրում է ըստ ազատազրկման հետ կապված պատժատեսակի կրման վայրի, իսկ ազատազրկման հետ չկապված պատժատեսակի դատապարտվածը՝ հիվանդանոցային հոգեբուժական օգնություն և սպասարկում իրականացնող հոգեբուժական հաստատություններում:

3. Ազատությունը սահմանափակելու կամ ազատությունից զրկելու հետ կապված պատժի կրման ընթացքում բժշկական բնույթի հարկադրանքի միջոցներ կիրառելու անհրաժեշտության դեպքում պատիժը կատարող հիմնարկի վարչակազմը, դատապարտյալը կամ նրա փաստաբանը համապատասխան բժշկական-մասնագիտական հանձնաժողովի եզրակացության հիման վրա միջնորդություն է ներկայացնում դատարան՝ բժշկական բնույթի հարկադրանքի միջոցը կիրառելու հարցը որոշելու նպատակով։

***Հոդված 22. Բժշկական բնույթի հարկադրանքի միջոցների կիրառումը փոփոխելը և դադարեցնելը***

1. Դատարանը պատիժը կատարող հիմնարկի վարչակազմի կամ հոգեբուժական հաստատության միջնորդությամբ բժշկական բնույթի հարկադրանքի միջոցի կիրառումը փոփոխում կամ դադարեցնում է համապատասխան բժշկական-մասնագիտական հանձնաժողովի եզրակացությամբ՝ անձի առողջանալու կամ նրա առողջական վիճակի այնպիսի փոփոխության դեպքում, երբ հարկադրանքի միջոցի հետագա կիրառման անհրաժեշտությունը վերանում է։

2. Բժշկական բնույթի հարկադրանքի միջոցի կիրառումը շարունակելու, դադարեցնելու կամ դրա տեսակը փոխելու հարցը դատարանը քննարկում է նաև այն անձի կամ նրա օրինական ներկայացուցչի կամ ներկայացուցչի դիմումի հիման վրա, որի նկատմամբ կիրառվել է բժշկակական բնույթի հարկադրանքի միջոցը:

***Հոդված 23. Բժշկական բնույթի հարկադրանքի այլ միջոցներ կիրառելու կարգը***

1. Շրջապատի համար վտանգ ներկայացնող հիվանդությամբ տառապող կամ վարակակիր, բուժման լրիվ կուրսը չանցած դատապարտյալի նկատմամբ համապատասխան բժշկական հանձնաժողովի եզրակացությամբ պատիժները կատարող հիմնարկները կիրառում են հարկադիր բուժում։

2. Մինչև բուժման լրիվ կուրսի ավարտը պատժից ազատվելու դեպքում առողջապահական հիմնարկի վարչակազմը դիմում է տվյալ հիմնարկի գտնվելու վայրի դատարան՝ պատժից ազատված անձանց հետագա հարկադիր բուժման հարցը լուծելու նպատակով։ Դիմումին կցվում է առողջապահական հիմնարկում անձի հետագա գտնվելու անհրաժեշտության մասին բժշկական հանձնաժողովի եզրակացությունը։

***Հոդված 24. Որոշակի վայրեր այցելելու արգելքը կատարելու կարգը***

1. Որոշակի վայրեր այցելելու արգելքի կատարումն ապահովում է անձի մշտական բնակության վայրի Պրոբացիայի ծառայության տարածքային մարմինը (այսուհետ` նաև տարածքային մարմին), իսկ մշտական բնակության վայր չունեցող կամ օտարերկրյա քաղաքացի կամ քաղաքացիություն չունեցող անձանց դեպքում՝ նրա փաստացի բնակության վայրի կամ դատական ակտի մեջ նշված վայրի տարածքային մարմինը:

2. Որոշակի վայրեր այցելելու արգելքի մասին օրինական ուժի մեջ մտած դատական ակտը ստանալուց հետո պրոբացիայի ծառայողն անհապաղ, բայց ոչ ուշ, քան մեկ աշխատանքային օրվա ընթացքում, իսկ ազատությունից զրկելու հետ կապված պատժի հետ զուգակցված նշանակված լինելու դեպքում պատժի կրումն ավարտվելու կամ անձին պատժի կրումից ազատելու պահից ոչ ուշ, քան մեկ աշխատանքային օրվա ընթացքում պարզում է անձի գտնվելու վայրը, նրա հետ կապ է հաստատում, նրան պատշաճ ծանուցում է տարածքային մարմին ներկայանալու վերաբերյալ, կազմում է անձնական գործ, վերահսկողության պլան, լրացնում հաշվառման քարտ:

3. Անձի տարածքային մարմին ներկայանալու դեպքում ստորագրությամբ նրան պարզաբանվում է որոշակի վայրեր այցելելու արգելքի, նրա իրավունքների և պարտականությունների, ինչպես նաև դրանք չկատարելու դեպքում օրենսդրությամբ սահմանված պատասխանատվության մասին:

4. Որոշակի վայրեր այցելելու արգելքի կատարումը կարող է իրականացվել էլեկտրոնային հսկողության միջոցների կիրառմամբ:

5. Վերահսկողություն իրականացնելիս պրոբացիայի ծառայողն իրավունք ունի այցելել դատապարտյալի բնակության վայր (բացառիկ դեպքերում նաև գիշերային ժամերին), նրան կանչել տարածքային մարմին, ստանալ գրավոր կամ բանավոր պարզաբանումներ, բնակության կամ աշխատանքի վայրից, կրթական հաստատությունից պահանջել տեղեկություններ նրա վարքագծի վերաբերյալ, ինչպես նաև իրականացնել վերահսկողության պլանից բխող այլ գործողություններ:

6. Որոշակի վայրեր այցելելու արգելքի ժամկետի սկիզբը հաշվվում է անձին հաշվառման վերցնելու պահից: Ժամկետի ավարտից հետո անձի վարքագծի նկատմամբ վերահսկողությունը դադարեցվում է, և նա հանվում է հաշվառումից։

***Հոդված 25. Պատասխանատվությունը դատարանի կողմից սահմանված արգելքները չկատարելու համար***

1. Եթե անձը հրաժարվում կամ խուսափում է որոշակի վայրեր այցելելու արգելքի պահանջները կատարելուց, ապա տարածքային մարմինն այդ մասին կազմում է արձանագրություն և միջնորդություն է ներկայացնում դատարան՝ անվտանգության միջոցը կարճաժամկետ ազատազրկմամբ փոխարինելու վերաբերյալ:

2. Անձը որոշակի վայրեր այցելելու արգելքի պահանջները կատարելուց խուսափող է համարվում, եթե նրա գտնվելու վայրը չի բացահայտվում 15 օրվա ընթացքում կամ երեք ամսվա ընթացքում երեք կամ ավելի անգամ չի պահպանում դատարանի կողմից իր վրա դրված արգելքները:

***Հոդված 26. Հոգեբանական օգնություն ստանալու պարտականությունը կատարելու կարգը***

1. Հոգեբանական օգնություն ստանալու պարտականության կատարումը ապահովում է անձի մշտական բնակության վայրի Պրոբացիայի ծառայության տարածքային մարմինը, իսկ մշտական բնակության վայր չունեցող կամ օտարերկրյա քաղաքացի կամ քաղաքացիություն չունեցող անձանց դեպքում՝ նրա փաստացի բնակության վայրի կամ դատական ակտի մեջ նշված վայրի տարածքային մարմինը, իսկ ազատությունից զրկելու հետ կապված պատժի հետ զուգակցված նշանակվելու դեպքում` պատիժը կատարող հիմնարկի համապատասխան ստորաբաժանումը:

2. Հոգեբանական օգնություն ստանալու պարտականության մասին օրինական ուժի մեջ մտած դատական ակտը ստանալուց հետո պրոբացիայի ծառայողն անհապաղ, բայց ոչ ուշ, քան մեկ աշխատանքային օրվա ընթացքում պարզում է անձի գտնվելու վայրը, նրա հետ կապ է հաստատում, նրան պատշաճ ծանուցում է տարածքային մարմին ներկայանալու վերաբերյալ, կազմում է անձնական գործ, վերահսկողության պլան, լրացնում հաշվառման քարտ:

3. Անձի տարածքային մարմին ներկայանալու դեպքում ստորագրությամբ նրան պարզաբանվում է հոգեբանական օգնություն ստանալու պարտականության, նրա իրավունքների և պարտականությունների, ինչպես նաև դրանք չկատարելու դեպքում օրենսդրությամբ սահմանված պատասխանատվության մասին:

4. Վերահսկողություն իրականացնելիս պրոբացիայի ծառայողն իրավունք ունի անձին կանչել տարածքային մարմին, ստանալ գրավոր կամ բանավոր պարզաբանումներ, հոգեբանական օգնություն ցույց տվող համապատասխան կառույցից պահանջել տեղեկություններ նրա վարքագծի վերաբերյալ, ինչպես նաև իրականացնել վերահսկողության պլանից բխող այլ գործողություններ:

5. Հոգեբանական օգնություն ստանալու պարտականության կատարման ժամկետի սկիզբը հաշվվում է անձին հաշվառման վերցնելու պահից, իսկ ազատությունից զրկելու հետ կապված պատժի հետ զուգակցված նշանակվելու դեպքում` դատավճիռն օրինական ուժի մեջ մտնելու պահից:

6. Ժամկետի ավարտից հետո անձի վարքագծի նկատմամբ վերահսկողությունը դադարեցվում է, և նա հանվում է հաշվառումից:

***Հոդված 27. Պատասխանատվությունը դատարանի կողմից սահմանված պարտականությունը չկատարելու համար***

1. Եթե անձը հրաժարվում կամ խուսափում է հոգեբանական օգնություն ստանալու պարտականության պահանջները կատարելուց, ապա տարածքային մարմինն այդ մասին կազմում է արձանագրություն և միջնորդություն է ներկայացնում դատարան՝ անվտանգության միջոցը կարճաժամկետ ազատազրկմամբ փոխարինելու վերաբերյալ:

2. Անձը հոգեբանական օգնություն ստանալու պարտականության պահանջները կատարելուց խուսափող է համարվում, եթե նրա գտնվելու վայրը չի բացահայտվում 15 օրվա ընթացքում կամ երեք ամսվա ընթացքում երեք կամ ավելի անգամ չի պահպանում դատարանի կողմից իր վրա դրված պարտականությունը:

### *Գլուխ 5. Գույքի բռնագրավման կատարման կարգն ու պայմանները*

***Հոդված 28. Հանցագործության գործիքների, միջոցների, առարկաների կամ հանցագործությամբ ստացված գույքի կամ եկամտի բռնագրավումը կատարելը***

1. Հանցագործության գործիքների, միջոցների, առարկաների կամ հանցագործությամբ ստացված գույքի կամ եկամտի բռնագրավման կատարումն ապահովում է Հայաստանի Հանրապետության արդարադատության նախարարության Հարկադիր կատարումն ապահովող ծառայությունը:

2. Պատիժը կատարող մարմինը դատավճիռը ստանալուց հետո գույքի բռնագրավման կատարելը վերապահում է դատական ակտերի հարկադիր կատարումն ապահովող ծառայությանը, որը տրամադրում է տեղեկատվություն այն կատարելու կամ կատարման անհնարինության մասին:

3. Գույքի բռնագրավումը կատարվում է «Դատական ակտերի հարկադիր կատարման մասին» Հայաստանի Հանրապետության օրենքով սահմանված կարգով:

4. Բռնագրավման ոչ ենթակա գույքի ցանկը սահմանվում է օրենքով:

## *Բաժին 3. Ազատությունից զրկելու հետ չկապված պատիժների կատարման կարգն ու պայմանները*

### *Գլուխ 6. Հատուկ կամ զինվորական կոչումից, կարգից, աստիճանից, որակավորման դասից կամ պետական պարգևից զրկելը կատարելը*

***Հոդված 29. Հատուկ կամ զինվորական կոչումից, կարգից, աստիճանից, որակավորման դասից կամ պետական պարգևից զրկելը կատարելը***

Հատուկ կամ զինվորական կոչումից, կարգից, աստիճանից, որակավորման դասից կամ պետական պարգևից զրկելու մասին դատական ակտն օրինական ուժի մեջ մտնելուց հետո դատարանն անհապաղ դատական ակտի պատճենն ուղարկում է այդ կոչումը, կարգը, աստիճանը, որակավորման դասը կամ պետական պարգևը շնորհած մարմնին կամ պաշտոնատար անձին՝ համապատասխան գործողություններ կատարելու նպատակով։

***Հոդված 30. Հատուկ կամ զինվորական կոչումից, կարգից, աստիճանից, որակավորման դասից կամ պետական պարգևից զրկելը կատարելու կարգը***

Հատուկ կամ զինվորական կոչում, կարգ, աստիճան, որակավորման դաս կամ պետական պարգև շնորհած մարմինը կամ պաշտոնատար անձը դատական ակտի պատճենը ստանալուց հետո` տասնօրյա ժամկետում, կատարում է համապատասխան գործողություններ դատապարտյալին հատուկ կամ զինվորական կոչումից, կարգից, աստիճանից, որակավորման դասից կամ պետական պարգևից զրկելու նպատակով, ինչպես նաև միջոցներ է ձեռնարկում այդ կոչման, կարգի, աստիճանի, որակավորման դասի կամ պետական պարգևի հետ կապված բոլոր իրավունքներից և արտոնություններից նրան զրկելու ուղղությամբ՝ այդ մասին մեկամսյա ժամկետում տեղյակ պահելով պատիժը կատարող մարմնին:

### *Գլուխ 7. Տուգանքը*

***Հոդված 31. Տուգանքը կատարելը***

1. Տուգանքի կատարումն ապահովում է տուգանքի դատապարտված անձի մշտական բնակության վայրի Պրոբացիայի ծառայության տարածքային մարմինը, իսկ բնակության վայր չունեցող կամ օտարերկրյա քաղաքացի կամ քաղաքացիություն չունեցող անձի դեպքում՝ նրա փաստացի բնակության վայրի կամ տվյալ գործով դատական ակտի մեջ նշված տարածքային մարմինը:

2. Տուգանք նշանակելու մասին օրինական ուժի մեջ մտած դատական ակտը ստանալուց հետո պրոբացիայի ծառայողն անհապաղ, բայց ոչ ուշ, քան մեկ աշխատանքային օրվա ընթացքում պարզում է դատապարտյալի գտնվելու վայրը, նրա հետ կապ է հաստատում, նրան պատշաճ ծանուցում է տարածքային մարմին ներկայանալու վերաբերյալ, կազմում է անձնական գործ, վերահսկողության պլան, լրացնում հաշվառման քարտ: Վերահսկողության պլանը կազմվում է դատական ակտի հիման վրա տուգանքի վճարումը երկարաձգելու կամ մաս առ մաս վճարելու դեպքերում: Վերահսկողության սկիզբը հաշվվում է դատապարտյալին հաշվառման վերցնելու պահից:

3. Դատապարտյալի տարածքային մարմին ներկայանալու դեպքում ստորագրությամբ նրան անհապաղ պարզաբանվում է տուգանքի ձևով նշանակված պատիժը կրելու կարգն ու պայմանները, իրավունքները և պարտականությունները, ինչպես նաև դրանք չկատարելու դեպքում օրենսդրությամբ սահմանված պատասխանատվությունը: Տուգանքի վճարումը երկարաձգելու կամ մաս առ մաս վճարելու դեպքում դատապարտյալի վերաբերյալ ռիսկերի և պահանջմունքների գնահատման հիման վրա վերահսկողության պլանում սահմանում է դատապարտյալի վերահսկողության ենթակա գործողությունները և դրանց կատարման ժամկետները, իրավունքներն ու պարտականությունները, դրանք խախտելու համար օրենքով սահմանված պատասխանատվությունը:

4. Դատապարտյալի` տարածքային մարմին չներկայանալու դեպքում պրոբացիայի ծառայողը պարտավոր է այցելել նրա բնակության կամ աշխատանքի վայր՝ պարզելու չներկայանալու պատճառները, որի մասին կազմվում է արձանագրություն: Դատապարտյալի կողմից անհարգելի պատճառով չներկայանալն առաջացնում է օրենքով սահմանված պատասխանատվություն:

5. Դատապարտյալը պարտավոր է դատական ակտի օրինական ուժի մեջ մտնելուց հետո անհապաղ և ամբողջությամբ վճարել դատական ակտով որպես տուգանք նշանակված գումարը՝ վճարման անդորրագիրը տասն աշխատանքային օրվա ընթացքում ներկայացնելով տարածքային մարմին:

6. Պատժի չկրած մասը տուգանքով փոխարինելու դեպքում սկզբնական պատիժը կատարող մարմինը սույն օրենսգրքի 146-րդ հոդվածի 2-րդ մասով սահմանված կարգով դատապարտյալից ստորագրություն վերցնելուց հետո ոչ ուշ, քան մեկ աշխատանքային օրվա ընթացքում տարածքային մարմին է ուղարկում դատական ակտի պատճենը և հնգօրյա ժամկետում տարածքային մարմին ներկայանալու մասին դատապարտյալի ծանուցված լինելը հավաստող փաստաթուղթը:

7. Պրոբացիայի ծառայողը դատապարտյալին հաշվառման վերցնելուց հետո՝ եռօրյա ժամկետում, հաղորդում է ուղարկում Հայաստանի Հանրապետության ոստիկանություն:

8. Տուգանքի գումարն ամբողջությամբ վճարելուց հետո տարածքային մարմինը դատապարտյալին տալիս է տեղեկանք՝ պատժից կրելու վերաբերյալ, և այդ մասին հայտնում է դատական ակտը կայացրած դատարանին, Հայաստանի Հանրապետության ոստիկանությանը, իսկ տուգանքի վճարումը հետաձգելու կամ տարաժամկետելու դեպքերում՝ նաև համապատասխան որոշումը կայացրած դատարանին:

9. Տուգանքի կիրառմամբ գոյացած միջոցների հիսուն տոկոսը տարածքային մարմինն օրենքով սահմանված կարգով ուղղում է հանցագործությամբ տուժողներին պատճառված վնասի փոխհատուցման պետական հիմնադրամ:

***Հոդված 32. Տուգանքը վճարելու անհնարինությունը և դրա հետևանքները***

1. Դատապարտյալը տուգանքը անհապաղ և ամբողջությամբ վճարելու անհնարինության դեպքում միջնորդություն է ներկայացնում դատարան` տուգանքի վճարումը հետաձգելու կամ մաս առ մաս վճարելու մասին:

2. Տուգանքի վճարումը հետաձգելու կամ մաս առ մաս վճարելու միջնորդությամբ դատարան դիմելիս դատապարտյալը պետք է հիմնավորի տուգանքը անհապաղ և ամբողջությամբ վճարելու անհնարինության հանգամանքը, ինչպես նաև անհրաժեշտության դեպքում իր գույքային դրությունը պարզելու նպատակով դատարանին տա պարզաբանումներ և ներկայացնի համապատասխան փաստաթղթեր:

3. Եթե տուգանքը նշանակելուց հետո դատապարտյալի նյութական վիճակի վատթարացման հետևանքով նա զրկվում է տուգանքը վճարելու հնարավորությունից, դատարանը, հաշվի առնելով դատապարտյալի կարծիքը`

1) երկարաձգում է տուգանքի վճարման սահմանված վերջնաժամկետը` առավելագույնը մեկ տարով,

2) նշանակում է հանրային աշխատանքներ` Հայաստանի Հանրապետության քրեական օրենսգրքով սահմանված ժամկետով և կարգով:

4. Դատապարտյալը ներկայացված միջնորդությամբ պետք է հիմնավորի տուգանքը նշանակելուց հետո իր նյութական վիճակի վատթարացման հանգամանքը:

5. Տուգանքը ազատությունից զրկելու հետ կապված պատժի հետ որպես լրացուցիչ պատիժ նշանակելիս կամ հանցագործությունների կամ դատավճիռների համակցությամբ պատիժ նշանակելիս, եթե դատապարտյալը հնարավորություն չի ունենում անհապաղ կամ պատիժը կրելու ընթացքում վճարելու այն, ապա վերջինիս միջնորդությամբ տուգանքի վճարումը հետաձգվում է մինչև հիմնական պատիժը կրելու ավարտը: Եթե մինչև հիմնական պատիժը կրելու ավարտը դատապարտվածը ի վիճակի չի լինում վճարելու նշանակված տուգանքը, ապա դրա կատարման հարցը լուծվում է սույն հոդվածի 1-4-րդ մասերով սահմանված կարգով:

***Հոդված 33. Տուգանքը չվճարելը և դրա հետևանքները***

1. Տուգանքը վճարելուց խուսափելու կամ հրաժարվելու դեպքում Պրոբացիայի ծառայության տարածքային մարմինն այդ մասին կազմում է արձանագրություն և հիմնավորված միջնորդություն է ներկայացնում դատարան դատապարտյալի նկատմամբ նշանակված տուգանքի չափին համարժեք գույք բռնագանձելու կամ տուգանքը կարճաժամկետ ազատազրկմամբ կամ ազատազրկմամբ փոխարինելու վերաբերյալ:

2. Դատապարտյալը տուգանքը վճարելուց խուսափող է համարվում, եթե

1) դատական ակտն օրինական ուժի մեջ մտնելուց հետո՝ տասն աշխատանքային օրվա ընթացքում, տուգանքի վճարման անդորրագիրը չի ներկայացրել տարածքային մարմին կամ

2) տուգանքի վճարումը հետաձգելու կամ մաս առ մաս վճարելու դեպքում դատարանի կողմից սահմանված ժամկետում և չափով վճարված տուգանքի անդորրագիրը 7-օրյա ժամկետում չի ներկայացրել տարածքային մարմին կամ դատարանի կողմից սահմանված ժամկետում կամ չափով այն չի վճարել:

### *Գլուխ 8. Հանրային աշխատանքները*

***Հոդված 34.******Հանրային աշխատանքները կատարելը***

1. Հանրային աշխատանքների կատարումն ապահովում է հանրային աշխատանքների դատապարտված անձի մշտական բնակության վայրի Պրոբացիայի ծառայության տարածքային մարմինը, իսկ բնակության վայր չունեցող կամ օտարերկրյա քաղաքացի կամ քաղաքացիություն չունեցող դատապարտյալի դեպքում՝ նրա փաստացի բնակության վայրի կամ դատական ակտի մեջ նշված վայրի տարածքային մարմինը:

2. Հանրային աշխատանքների նշանակելու մասին օրինական ուժի մեջ մտած դատական ակտը ստանալուց հետո պրոբացիայի ծառայողն անհապաղ, բայց ոչ ուշ, քան մեկ աշխատանքային օրվա ընթացքում պարզում է դատապարտյալի գտնվելու վայրը, նրա հետ կապ է հաստատում, նրան պատշաճ ծանուցում է տարածքային մարմին ներկայանալու վերաբերյալ, կազմում է անձնական գործ, վերահսկողության պլան, լրացնում հաշվառման քարտ: Վերահսկողության սկիզբը հաշվվում է դատապարտյալին հաշվառման վերցնելու պահից:

3. Դատապարտյալի` տարածքային մարմին ներկայանալու դեպքում ստորագրությամբ նրան անհապաղ պարզաբանվում է հանրային աշխատանքների ձևով նշանակված պատիժը կրելու կարգն ու պայմանները, նրա իրավունքները և պարտականությունները, ինչպես նաև դրանք չկատարելու դեպքում օրենսդրությամբ սահմանված պատասխանատվությունը:

4. Դատապարտյալի` տարածքային մարմին չներկայանալու դեպքում պրոբացիայի ծառայողը պարտավոր է այցելել նրա բնակության կամ աշխատանքի վայր՝ պարզելու չներկայանալու պատճառները, որի մասին կազմվում է արձանագրություն: Դատապարտյալի կողմից անհարգելի պատճառով չներկայանալն առաջացնում է օրենքով սահմանված պատասխանատվություն:

5. Պատժի չկրած մասը հանրային աշխատանքներով փոխարինելու դեպքում սկզբնական պատիժը կատարող մարմինը սույն օրենսգրքի 146-րդ հոդվածի 2-րդ մասով սահմանված կարգով դատապարտյալից ստորագրություն վերցնելուց հետո՝ ոչ ուշ, քան մեկ աշխատանքային օրվա ընթացքում, տարածքային մարմին է ուղարկում դատական ակտի պատճենը և հնգօրյա ժամկետում տարածքային մարմին ներկայանալու մասին դատապարտյալի ծանուցված լինելը հավաստող փաստաթուղթը:

6. Հանրային աշխատանքների կատարման ժամկետի սկիզբը հաշվարկվում է դատապարտյալի` հանրային աշխատանքների փաստացի ներգրավվելու պահից:

7.Եթե հանրային աշխատանքները նշանակվել են կարճաժակետ ազատազրկման հետ համակցված, ապա այն կատարվում է ազատությունից զրկելու հետ կապված պատիժը կրելուց հետո: Հանրային աշխատանքների կատարման ընթացքում պատժի կատարումը կարող է ոչ ավել, քան 10-20 օր ժամկետով կասեցվել:

8. Պրոբացիայի ծառայողը դատապարտյալին հաշվառման վերցնելուց հետո՝ եռօրյա ժամկետում, հաղորդում է ուղարկում Հայաստանի Հանրապետության ոստիկանություն:

9. Հանրային աշխատանքների ձևով պատիժը կրելուց հետո տարածքային մարմինը դատապարտյալին տալիս է տեղեկանք` պատիժը կրած լինելու մասին, և այդ մասին հայտնում դատական ակտը կայացրած դատարանին, ինչպես նաև Հայաստանի Հանրապետության ոստիկանությանը:

***Հոդված 35. Հանրային աշխատանքները կատարելու կարգը***

1. Հանրային աշխատանքների ներգրավման կարգը և ժամկետները սահմանում է Հայաստանի Հանրապետության կառավարությունը:

2. Հանրային աշխատանքների ձևով պատժի կատարման վայրերը որոշելու նպատակով Պրոբացիայի ծառայության համապատասխան մարմինը կնքում է պայմանագրեր առևտրային և ոչ առևտրային կազմակերպությունների, հիմնարկների, տեղական ինքնակառավարման մարմինների հետ:

3. Դատապարտյալը պարտավոր է դատական կատով սահմանված ողջ ժամանակահատվածի ընթացքում պահպանել այն մարմինների կամ կազմակերպությունների ներքին աշխատանքային կանոնները, որտեղ նա կատարում է հանրային աշխատանքները, բարեխիղճ վերաբերմունք դրսևորել աշխատանքին, աշխատել իր համար որոշված վայրերում, ինչպես նաև բնակության վայրը փոխելու դեպքում այդ մասին տեղյակ պահել Պրոբացիայի ծառայության տարածքային բաժնին:

4. Հանրային աշխատանքների կատարումը կարող է իրականացվել էլեկտրոնային հսկողության միջոցների կիրառմամբ:

5. Աշխատանքի հիմնական վայրում դատապարտյալին հերթական ամենամյա արձակուրդ տրամադրելը չի կասեցնում հանրային աշխատանքների ձևով պատժի կատարումը:

6. Հանրային աշխատանքները կատարելիս դատապարտյալի բուժօգնությունը կազմակերպվում և ստացած վնասվածքների դիմաց փոխհատուցումը կատարվում է Հայաստանի Հանրապետության օրենսդրությամբ սահմանված կարգով:

7. Եթե հանրային աշխատանքները նշանակելուց հետո անձն անցել է զինվորական ծառայության կամ տեղի է ունեցել դատապարտյալի առողջական վիճակի այնպիսի վատթարացում, որը դատաբժշկական փորձաքննության եզրակացության համաձայն զրկել է նրան հանրային աշխատանքների հետագա կատարման հնարավորությունից, ապա Պրոբացիայի ծառայության մարմինը միջնորդություն է ներկայացնում դատարան՝ անձին պատժի հետագա կրումից ազատելու վերաբերյալ:

8. Եթե հանրային աշխատանքները նշանակելուց հետո կամ կատարման ընթացքում անձը դարձել է առաջին կամ երկրորդ խմբի հաշմանդամ, լրացել է վաթսունհինգ տարին կամ հղի է, ապա Պրոբացիայի ծառայության մարմինը միջնորդություն է ներկայացնում դատարան՝ հաշվի առնելով դատապարտյալի նոր կարգավիճակը նշանակված հանրային աշխատանքների բնույթը փոխելու կամ պատժից ազատելու վերաբերյալ:

9. Դատապարտյալի` ազատությունը սահմանափակելու կամ ազատությունից զրկելու հետ կապված պատիժ կրելու դեպքում հանրային աշխատանքների ձևով նշանակված պատժի կատարումը ազատությունից զրկելու հետ կապված պատժի կրման ժամկետով կասեցվում է:

***Հոդված 36. Վերահսկողությունը հանրային աշխատանքների կատարման նկատմամբ***

1. Դատապարտյալի հանրային աշխատանքների ձևով պատիժը կրելու կարգն ու պայմանները պահպանելու նկատմամբ հսկողություն իրականացնում է Պրոբացիայի ծառայության:

2. Վերահսկողության պլանի հիման վրա պրոբացիայի ծառայողն այցելում է դատապարտյալի աշխատավայր՝ դատական ակտի պահանջների կատարման ընթացքը վերահսկելու և վարչակազմից պարզաբանումներ ստանալու նպատակով, որի արդյունքում կազմվում է արձանագրություն:

3. Դատապարտյալի՝ պատժից ազատվելուց հետո Պրոբացիայի ծառայության մարմնի ծառայողը աշխատավայրի վարչակազմին տեղեկացնում է հանրային աշխատանքների ավարտի մասին:

***Հոդված 37. Հանրային աշխատանքները չկատարելը և դրա հետևանքները***

1. Պատիժը կրելու կարգն ու պայմանները խախտելու դեպքում պրոբացիայի ծառայողը եռօրյա ժամկետում դատապարտյալին ծանուցագրով հրավիրում է տարածքային մարմին, պարզում է կատարված խախտման պատճառը՝ անհրաժեշտության դեպքում պահանջելով համապատասխան փաստաթղթեր, որի կապակցությամբ կազմում է արձանագրություն: Հարգելի պատճառների բացակայության դեպքում պրոբացիայի ծառայողը դատապարտյալին գրավոր նախազգուշացնում է օրենքով սահմանված պատասխանատվության մասին:

2. Հանրային աշխատանքների ձևով պատիժը կրելուց խուսափող է համարվում այն դատապարտյալը, ով`

1) մեկ ամսվա ընթացքում կատարել է հանրային աշխատաժամերի հաշվառման քարտով նախատեսված աշխատանքների իննսուն տոկոսից պակաս հանրային աշխատանքներ` առանց հարգելի պատճառի.

2) հանրային աշխատանքների կատարման ժամանակ մեկ ամսվա ընթացքում երկուսից ավելի անգամ կոպտորեն խախտել է աշխատանքային կարգապահության կանոնները.

3) ծանուցվելու դեպքում երկու և ավելի անգամ անընդմեջ կամ նախատեսված դեպքում չի ներկայացել Պրոբացիայի ծառայության տարածքային բաժին.

4) հրաժարվում է հանրային աշխատանքներ կատարելուց:

3. Հանրային աշխատանքները կատարելուց խուսափելու կամ հրաժարվելու դեպքում Պրոբացիայի ծառայության մարմինն այդ մասին կազմում է արձանագրություն և հիմնավորված միջնորդություն է ներկայացնում դատարան դատապարտյալի նկատմամբ նշանակված հանրային աշխատանքները կարճաժամկետ ազատազրկմամբ կամ ազատազրկմամբ փոխարինելու վերաբերյալ:

### *Գլուխ 9. Որոշակի պաշտոններ զբաղեցնելու կամ որոշակի գործունեությամբ զբաղվելու իրավունքից զրկելը*

***Հոդված 38. Որոշակի պաշտոններ զբաղեցնելու կամ որոշակի գործունեությամբ զբաղվելու իրավունքից զրկելը կատարելը***

1. Որոշակի պաշտոններ զբաղեցնելու կամ որոշակի գործունեությամբ զբաղվելու իրավունքից զրկելու կատարումն ապահովում է որոշակի պաշտոններ զբաղեցնելու կամ որոշակի գործունեությամբ զբաղվելու իրավունքից զրկելու դատապարտված անձի մշտական բնակության վայրի Պրոբացիայի ծառայության տարածքային մարմինը, իսկ բնակության վայր չունեցող կամ օտարերկրյա քաղաքացի կամ քաղաքացիություն չունեցող դատապարտյալի դեպքում՝ նրա փաստացի բնակության վայրի կամ դատական ակտի մեջ նշված վայրի տարածքային մարմինը:

2. Որոշակի պաշտոններ զբաղեցնելու կամ որոշակի գործունեությամբ զբաղվելու իրավունքից զրկելու մասին օրինական ուժի մեջ մտած դատական ակտը ստանալուց հետո պրոբացիայի ծառայողն անհապաղ, բայց ոչ ուշ, քան մեկ աշխատանքային օրվա ընթացքում պարզում է դատապարտյալի գտնվելու վայրը, նրա հետ կապ է հաստատում, նրան պատշաճ ծանուցում է տարածքային մարմին ներկայանալու վերաբերյալ, կազմում է անձնական գործ, վերահսկողության պլան, լրացնում հաշվառման քարտ: Վերահսկողության սկիզբը հաշվվում է դատապարտյալին հաշվառման վերցնելու պահից:

3. Դատապարտյալի բաժին ներկայանալու դեպքում ստորագրությամբ նրան անհապաղ պարզաբանվում է որոշակի պաշտոններ զբաղեցնելու կամ որոշակի գործունեությամբ զբաղվելու իրավունքից զրկելու ձևով նշանակված պատիժը կրելու կարգն ու պայմանները, ինչպես նաև դրանք չկատարելու դեպքում օրենքով նախատեսված պատասխանատվությունը:

4. Դատապարտյալի` տարածքային մարմին չներկայանալու դեպքում պրոբացիայի ծառայողը պարտավոր է այցելել նրա բնակության կամ աշխատանքի վայր՝ պարզելու չներկայանալու պատճառները, որի մասին կազմվում է արձանագրություն:

5. Տարածքային մարմինը սույն հոդվածի 3-րդ մասով նախատեսված դատական ակտը ստանալուց հետո դրա պատճենը անհապաղ ուղարկում է դատապարտյալի աշխատավայրի վարչակազմին և Հայաստանի Հանրապետության պետական եկամուտների կոմիտեին:

6. Պետական եկամուտների կոմիտեն, ստանալով տարածքային մարմնի ուղարկած դատական ակտի պատճենը, համապատասխան նշում է կատարում իր կողմից վարվող տվյալների բազայում, դատապարտյալի աշխատանքի վայրի փոփոխության դեպքում հայտնում է տարածքային մարմին, իսկ տարածքային մարմնի պահանջով պարտավոր է նաև տրամադրել դատապարտյալի աշխատանքի վերաբերյալ պահանջվող տեղեկությունները:

7. Որոշակի պաշտոններ զբաղեցնելու կամ որոշակի գործունեությամբ զբաղվելու իրավունքից զրկելն ազատազրկման հետ կապված պատիժների հետ որպես հիմնական կամ լրացուցիչ պատիժ նշանակելիս այն տարածվում է ազատազրկման հետ կապված պատիժը կրելու ամբողջ ժամանակահատվածի վրա, իսկ դրա ժամկետի հաշվարկը սկսվում է ազատազրկման հետ կապված պատիժը կրելուց հետո: Որոշակի պաշտոններ զբաղեցնելու կամ որոշակի գործունեությամբ զբաղվելու իրավունքից զրկելը մնացած պատժատեսակների հետ նշանակելիս դրա ժամկետը հաշվարկվում է դատավճիռն օրինական ուժի մեջ մտնելու պահից:

8. Դատապարտյալի կողմից զինվորական ծառայության կամ այլընտրանքային ծառայության անցնելու դեպքում Պրոբացիայի ծառայության տարածքային բաժինը զինվորական կոմիսարիատ կամ դատապարտյալի ծառայության վայր է ուղարկում դատավճռի պատճենը` ծառայության ընթացքում տվյալ պատժի կրումը շարունակելու նպատակով: Տվյալ պատժի կրումը ծառայության վայրում կրելու անհնարինության դեպքում տարածքային մարմնի ղեկավարը որոշում է կայացնում զինվորական կամ այլընտրանքային ծառայության ժամկետով պատժի կրումը կասեցնելու մասին: Զինվորական կամ այլընտրանքային ծառայության ավարտից հետո որոշակի պաշտոններ զբաղեցնելու կամ որոշակի գործունեությամբ զբաղվելու իրավունքից զրկելու կատարման կասեցումը վերացվում է տարածքային մարմնի ղեկավարի որոշմամբ և շարունակվում ընդհանուր հիմունքներով:

9. Որոշակի պաշտոններ զբաղեցնելու կամ որոշակի գործունեությամբ զբաղվելու իրավունքից զրկելու կատարումը կարող է իրականացվել էլեկտրոնային հսկողության միջոցների կիրառմամբ:

10. Պրոբացիայի ծառայողը դատապարտյալին հաշվառման վերցնելուց հետո եռօրյա ժամկետում հաղորդում է ուղարկում Հայաստանի Հանրապետության ոստիկանություն:

11. Պրոբացիայի ծառայողն իրավասու է դատապարտյալից պահանջել նոր աշխատանքի անցնելու դեպքում՝ եռօրյա ժամկետում ներկայացնել տեղեկանք զբաղեցրած նոր պաշտոնի մասին:

12. Դատապարտյալից նոր աշխատանքի վայրից տեղեկանք ստանալուց հետո տարածքային մարմինն այդ մասին եռօրյա ժամկետում ծանուցում է դատական ակտը կայացրած դատարան:

13. Որոշակի պաշտոններ զբաղեցնելու կամ որոշակի գործունեությամբ զբաղվելու իրավունքից զրկելու ձևով պատիժը կրելուց հետո տարածքային մարմինը դատապարտյալին տալիս է տեղեկանք պատիժը կրած լինելու մասին, և այդ մասին հայտնում է դատական ակտը կայացրած դատարանին և Հայաստանի Հանրապետության ոստիկանությանը:

***Հոդված 39. Դատապարտյալի աշխատավայրի վարչակազմի պարտականությունները***

1. Դատական ակտի պահանջները պարտադիր են դատապարտյալի աշխատավայրի վարչակազմի, պետական և տեղական ինքնակառավարման մարմինների, ինչպես նաև այն մարմինների կամ կազմակերպությունների համար, որոնք իրավասու են թույլտվություն տալ նման գործունեությամբ զբաղվելու համար:

2. Դատապարտյալի աշխատավայրի վարչակազմը՝

1) ապահովում է դատական ակտի պահանջների կատարումը՝ դրա պատճենը և տարածքային մարմնի ծանուցումը ստանալու պահից եռօրյա ժամկետում, ինչպես նաև միջոցներ է ձեռնարկում դատական ակտով` դատապարտյալին արգելված պաշտոնները զբաղեցնելու կամ արգելված գործունեությամբ զբաղվելու հետ կապված բոլոր իրավունքներից զրկելու ուղղությամբ՝ այդ մասին գրավոր տեղյակ պահելով տարածքային մարմնին.

2) տարածքային մարմնի պահանջով ներկայացնում է պատժի կատարման հետ կապված անհրաժեշտ փաստաթղթեր.

3) դատապարտյալի հետ աշխատանքային պայմանագիրը փոխելու կամ դադարեցնելու դեպքում եռօրյա ժամկետում այդ մասին հաղորդում է տարածքային մարմնին:

3. Տարածքային մարմնի ծառայողը վերահսկողության պլանի հիման վրա այցելում է դատապարտյալի աշխատավայր՝ դատական ակտի պահանջների կատարման մասին վարչակազմից պարզաբանումներ ստանալու նպատակով, որի արդյունքում կազմվում է արձանագրություն:

***Հոդված 40. Որոշակի գործունեությամբ զբաղվելու իրավունքից զրկելու իրավասություն ունեցող մարմինների կամ կազմակերպությունների պարտականությունները***

1. Դատապարտյալին որոշակի գործունեությամբ զբաղվելու իրավունքից զրկելու մասին դատական ակտի պահանջները պարտադիր են այն մարմինների կամ կազմակերպությունների համար, որոնք իրավասու են նման գործունեությամբ զբաղվելու թույլտվություն տալ կամ վերացնել այն:

2. Իրավասու մարմինները կամ կազմակերպությունները դատական ակտի պատճենը և տարածքային մարմնի ծանուցումը ստանալուց հետո` ոչ ուշ, քան հինգ օրվա ընթացքում, պարտավոր են վերացնել դատապարտյալին արգելված գործունեությամբ զբաղվելու իրավունքի թույլտվությունը կամ սահմանված ժամկետով կասեցնել դրա գործողությունը՝ զրկելով համապատասխան փաստաթղթից, որը նրան իրավունք է վերապահում զբաղվելու տվյալ գործունեությամբ՝ այդ մասին տեղյակ պահելով տարածքային մարմնին:

3. Եթե արգելված գործունեությամբ զբաղվելու նախկին թույլտվությունը հավաստված է դատական ակտով սահմանվածից տարբեր այնպիսի փաստաթղթով, որը տրված է ավելի երկար ժամկետով կամ պարունակում է այլ գործունեության տեսակով զբաղվելու իրավունք, ապա համապատասխան մարմինը թույլտվությունը հավաստող փաստաթղթում նշում է կատարում համապատասխան գործունեությամբ զբաղվելու իրավունքից զրկելու մասին՝ հղում կատարելով դատական ակտին և նշելով զրկման ժամկետը, իսկ նշում կատարելու անհնարինության դեպքում թույլտվությունը հավաստող փաստաթուղթն անվճար փոխարինում է մեկ այլ ժամանակավոր փաստաթղթով:

***Հոդված 41. Որոշակի պաշտոններ զբաղեցնելու կամ որոշակի գործունեությամբ զբաղվելու իրավունքից զրկված դատապարտյալի պարտականությունները և պատասխանատվությունը***

1. Դատապարտյալը պարտավոր է՝

1) կատարել դատական ակտի պահանջները.

2) կատարել տարածքային մարմնի ծառայողների օրինական պահանջները, ներկայացնել փաստաթղթեր, որոնք կապված են պատիժը կրելու հետ.

3) հաշվառման ներկայանալուց հետո տեղեկանք ներկայացնել աշխատանքի և զբաղեցրած պաշտոնի վերաբերյալ, իսկ նոր աշխատանքի անցնելու դեպքում՝ եռօրյա ժամկետում ներկայացնել տեղեկանք նոր աշխատանքի և զբաղեցրած պաշտոնի վերաբերյալ:

2. Որոշակի պաշտոններ զբաղեցնելու կամ որոշակի գործունեությամբ զբաղվելու իրավունքից զրկելու պատժի կրումից խուսափելու դեպքում Պրոբացիայի ծառայության տարածքային մարմինն այդ մասին կազմում է արձանագրություն և հիմնավորված միջնորդություն է ներկայացնում դատարան՝ դատապարտյալի նկատմամբ նշանակված պատիժը կարճաժամկետ ազատազրկմամբ կամ ազատազրկմամբ փոխարինելու վերաբերյալ:

3. Դատապարտյալը պատժից խուսափող է համարվում, եթե դատարանի դատական ակտով սահմանված ժամկետում զբաղեցրել է արգելված պաշտոն կամ զբաղվել է արգելված գործունեությամբ:

### *Գլուխ 10. Օտարերկրյա քաղաքացուն Հայաստանի Հանրապետության տարածքից վտարելը*

***Հոդված 42. Օտարերկրյա քաղաքացուն Հայաստանի Հանրապետության տարածքից վտարելու կատարումը***

1. Օտարերկրյա քաղաքացուն Հայաստանի Հանրապետության տարածքից վտարելուկատարումն ապահովում է դատապարտյալի փաստացի բնակության վայրի կամ դատական ակտի մեջ նշված վայրի Պրոբացիայի ծառայության տարածքային մարմինը, Հայաստանի Հանրապետության ոստիկանությունը և Հայաստանի Հանրապետության ազգային անվտանգության ծառայությունը:

2. Օտարերկրյա քաղաքացուն Հայաստանի Հանրապետության տարածքից վտարելու վերաբերյալ օրինական ուժի մեջ մտած դատական ակտը ստանալուց հետո պրոբացիայի ծառայողն անհապաղ դատական ակտի պատճենն ուղարկում է Հայաստանի Հանրապետության ոստիկանության՝ համապատասխան գործողություններ կատարելու նպատակով:

***Հոդված 43. Օտարերկրյա քաղաքացուն Հայաստանի Հանրապետության տարածքից վտարելու կարգը***

1. Օտարերկրյա քաղաքացուն Հայաստանի Հանրապետության տարածքից վտարելուվերաբերյալ օրինական ուժի մեջ մտած դատական ակտը ստանալուց հետո պրոբացիայի ծառայողն անհապաղ, բայց ոչ ուշ, քան մեկ աշխատանքային օրվա ընթացքում պարզում է դատապարտյալի գտնվելու վայրը, նրա հետ կապ է հաստատում, նրան պատշաճ ծանուցում է տարածքային մարմին ներկայանալու վերաբերյալ:

2. Դատապարտյալի տարածքային մարմին ներկայանալու դեպքում ստորագրությամբ նրան պարզաբանվում է օտարերկրյա քաղաքացուն Հայաստանի Հանրապետության տարածքից վտարելու ձևով նշանակված պատիժը կրելու կարգն ու պայմանները, իրավունքները և պարտականությունները, ինչպես նաև դրանք չկատարելու դեպքում օրենսդրությամբ սահմանված պատասխանատվությունը:

3. Որպես հիմնական պատիժ՝ օտարերկրյա քաղաքացուն Հայաստանի Հանրապետության տարածքից վտարմանկատարման ժամկետը հաշվարկվում է դատավճիռն օրինական ուժի մեջ մտնելու պահից: Նշված ժամկետը կարող է կասեցվել, եթե դատապարտյալը խուսափում է պատիժը կրելուց:

4. Օտարերկրյա քաղաքացուն Հայաստանի Հանրապետության տարածքից վտարելը որպես լրացուցիչ պատիժ նշանակելիս դրա ժամկետի հաշվարկը սկսվում է հիմնական պատիժը կրելուց հետո:

5. Օտարերկրյա քաղաքացուն Հայաստանի Հանրապետության տարածքից վտարելուկատարումն իրականցվում է դատապարտյալի ֆինանսական միջոցների հաշվին, իսկ դրանց բացակայության դեպքում՝ պետության հաշվին:

### *Գլուխ 11. Զինվորական ծառայության մեջ սահմանափակումը*

***Հոդված 44. Զինվորական ծառայության մեջ սահմանափակումը կատարելը***

1. Զինվորական ծառայության մեջ սահմանափակում պատժատեսակի կատարումն ապահովվում է Հայաստանի Հանրապետության պաշտպանության նախարարության, Հայաստանի Հանրապետության զինված ուժերի գլխավոր շտաբի և զորամասի հրամանատարության կողմից:

2. Զորամասի հրամանատարությունն ապահովում է նաև կրթական կամ վերապատրաստման դասընթացներին մասնակցելու լրացուցիչ պարտականության կատարումը, եթե այդպիսին սահմանվել է դատարանի կողմից:

3. Զինվորական ծառայության մեջ սահմանափակում պատժատեսակը կրելու ընթացքում օրենքով սահմանված հիմքերով զինվորական ծառայությունից դատապարտյալի ազատվելու դեպքում պատժի կատարումը դադարեցվում է:

4. Պատիժը կրելուց հետո պատիժը կատարող մարմինը հայտնում է դատական ակտը կայացրած դատարանին, ինչպես նաև Հայաստանի Հանրապետության ոստիկանություն:

## *Բաժին 4. Ազատությունը սահմանափակելու կամ ազատությունից զրկելու հետ կապված պատիժների կատարման կարգն ու պայմանները*

### *Գլուխ 12. Ազատության սահմանափակումը*

***Հոդված 45. Ազատության սահմանափակումը կատարելը***

1. Ազատության սահմանափակմանկատարումն ապահովում է ազատության սահմանափակման դատապարտված անձի մշտական բնակության վայրի Պրոբացիայի ծառայության տարածքային մարմինը, իսկ բնակության վայր չունեցող կամ օտարերկրյա քաղաքացի կամ քաղաքացիություն չունեցող դատապարտյալի դեպքում՝ նրա փաստացի բնակության վայրի կամ դատական ակտի մեջ նշված վայրի տարածքային մարմինը:

2. Ազատության սահմանափակման մասին օրինական ուժի մեջ մտած դատական ակտը ստանալուց հետո պրոբացիայի ծառայողն անհապաղ, բայց ոչ ուշ, քան մեկ աշխատանքային օրվա ընթացքում պարզում է դատապարտյալի գտնվելու վայրը, նրա հետ կապ է հաստատում, նրան պատշաճ ծանուցում է տարածքային մարմին ներկայանալու վերաբերյալ, կազմում է անձնական գործ, վերահսկողության պլան, լրացնում հաշվառման քարտ:

***Հոդված 46. Ազատության սահմանափակման դեպքում անձի նկատմամբ վերահսկողություն իրականացնելու կարգը***

1. Դատապարտյալի տարածքային մարմին ներկայանալու դեպքում ստորագրությամբ նրան պարզաբանվում է ազատության սահմանափակման ձևով նշանակված պատիժը կրելու կարգն ու պայմանները, նրա իրավունքները և պարտականությունները, ինչպես նաև դրանք չկատարելու դեպքում օրենսդրությամբ սահմանված պատասխանատվությունը:

2. Այն դեպքում, երբ դատարանի կողմից սահմանվել է առանց դատապարտյալի նկատմամբ վերահսկողություն իրականացնող մարմնի համաձայնության բնակության վայրը փոխելու արգելքը, ապա դատապարտյալը բնակության վայրը փոխելու համար համաձայնություն ստանալու նպատակով յոթ օր առաջ կարող է դիմել Պրոբացիայի ծառայության տարածքային մարմնին: Վերջինս կարող է թույլատրել դատապարտյալին փոխելու բնակության վայրը միայն անձնական բացառիկ հանգամանքների առկայության դեպքում (դատապարտյալի ծանր հիվանդություն և այլ վայրում բժշկական համապատասխան օգնություն ստանալու անհրաժեշտություն, մերձավոր ազգականի մահ կամ ծանր հիվանդություն, տարերային աղետ, կրթական նպատակներով կամ այլ վայրում աշխատանքի անցնելու հիմքով կամ այլ բացառիկ հանգամանքների դեպքում):

3. Ազատության սահմանափակման կատարումը կարող է իրականացվել էլեկտրոնային հսկողության միջոցների կիրառմամբ:

4. Վերահսկողություն իրականացնելիս պրոբացիայի ծառայողն իրավունք ունի այցելել դատապարտյալի բնակության վայր (բացառիկ դեպքերում նաև գիշերային ժամերին), նրան կանչել տարածքային մարմին, ստանալ գրավոր կամ բանավոր պարզաբանումներ պատժի կրման հարցերի հետ կապված, բնակության կամ աշխատանքի վայրից, կրթական հաստատությունից պահանջել տեղեկություններ նրա վարքագծի վերաբերյալ, ինչպես նաև իրականացնել վերահսկողության պլանից բխող այլ գործողություններ:

5. Դատապարտյալի հետ համատեղ բնակվող անձինք չպետք է խոչընդոտեն պրոբացիայի ծառայողին վերահսկողություն իրականացնելիս: Վերահսկողություն իրականացնող պրոբացիայի ծառայողը պետք է հնարավորինս խուսափի դատապարտյալի հետ համատեղ բնակվող անձանց անհանգստություն պատճառելուց:

6. Վերահսկողության սկիզբը հաշվվում է դատապարտյալին հաշվառման վերցնելու պահից: Պրոբացիայի ծառայողը դատապարտյալին հաշվառման վերցնելուց հետո եռօրյա ժամկետում հաղորդում է ուղարկում Հայաստանի Հանրապետության ոստիկանություն: Պատիժը կրելուց հետո անձի վարքագծի նկատմամբ վերահսկողությունը դադարեցվում է, և նա հանվում է հաշվառումից։

7. Պատիժը կրելուց հետո տարածքային մարմինը դատապարտյալին տալիս է տեղեկանք՝ պատիժը կրած լինելու մասին, և այդ մասին հայտնում դատական ակտը կայացրած դատարանին, Հայաստանի Հանրապետության ոստիկանություն, իսկ անձնական գործն արխիվացվում է:

***Հոդված 47. Պատասխանատվությունը դատարանի կողմից սահմանված արգելքները չկատարելու համար***

1. Ազատության սահմանափակում պատժի կրումից խուսափելու կամ հրաժարվելու դեպքում Պրոբացիայի ծառայության տարածքային մարմինն այդ մասին կազմում է արձանագրություն և հիմնավորված միջնորդություն է ներկայացնում դատարան՝ դատապարտյալի նկատմամբ նշանակված ազատության սահմանափակումը կարճաժամկետ ազատազրկմամբ կամ ազատազրկմամբ փոխարինելու վերաբերյալ:

2. Դատապարտյալը պատժից խուսափող է համարվում, եթե նրա գտնվելու վայրը չի բացահայտվում 15 օրվա ընթացքում կամ վեց ամսվա ընթացքում երեք կամ ավելի անգամ չի պահպանում դատարանի կողմից իր վրա դրված արգելքները:

### *Գլուխ 13. Կարճաժամկետ ազատազրկման կատարման կարգը և պայմանները*

***Հոդված 48. Կարճաժամկետ ազատազրկման կրման վայրը***

1. Կարճաժամկետ ազատազրկմանդատապարտվածները պատիժ կրում են կարճաժամկետ ազատազրկումը կատարող քրեակատարողական հիմնարկում։

2. Դատապարտյալը պատժի ամբողջ ժամկետը, որպես կանոն, կրում է պատիժը կրելու նույն վայրում։

3. Դատապարտյալը պատիժը կրելու մեկ վայրից մյուսը կարող է փոխադրվել իր հիվանդության դեպքում կամ անձնական անվտանգությունն ապահովելու համար, ինչպես նաև այլ բացառիկ հանգամանքներում, որոնք խոչընդոտում են տվյալ վայրում դատապարտյալի պատիժը կրելուն։

***Հոդված 49. Դատապարտյալին պատիժը կրելու ուղարկելը***

Կարճաժամկետ ազատազրկման դատապարտվածները պատիժ կրելու են ուղարկվում ոչ ուշ, քան դատավճիռն օրինական ուժի մեջ մտնելու և այն ի կատար ածելու կարգադրությունը ստանալու օրվանից հետո՝ հնգօրյա ժամկետում։

***Հոդված 50. Կարճաժամկետ ազատազրկման կրելու կարգը և պայմանները***

1. Կարճաժամկետ ազատազրկման դատապարտվածները պահվում են խիստ մեկուսացման պայմաններում՝ սույն օրենսգրքով նախատեսված դատապարտյալներին միմյանցից անջատ պահելու կանոններին համապատասխան։

2. Դատապարտյալի վրա տարածվում են ազատազրկում կատարող փակ տեսակի քրեակատարողական հիմնարկների ընդհանուր պայմաններում պատիժ կրող ազատազրկման դատապարտվածների համար սույն օրենսգրքով նախատեսված պատժի կրման պայմանները, բացառությամբ կարճաժամկետ ազատազրկում պատժատեսակի համար սահմանվածված առանձնահատկությունների։

3. Դատապարտյալն օգտվում է մինչև մեկ ժամ տևողությամբ ամենօրյա զբոսանքի իրավունքից, իսկ անչափահաս դատապարտյալները՝ երկու ժամից ոչ պակաս։

4. Դատապարտյալի հիմնական կամ մասնագիտական կրթություն, կամ մասնագիտական պատրաստում չի իրականացվում, առանց պահակախմբի տեղափոխումն արգելվում է։

**Հ*ոդված 51. Դատապարտյալի կապն արտաքին աշխարհի հետ***

1. Կարճաժամկետ ազատազրկումը կատարող քրեակատարողական հիմնարկում ստեղծվում են համապատասխան պայմաններ՝ ընտանիքի և արտաքին աշխարհի հետ դատապարտյալի կապն ապահովելու համար։ Այդ նպատակով ստեղծվում են կարճատև տեսակցությունների սենյակներ, կապի հնարավոր միջոցների հանգույցներ, լրատվական միջոցներից օգտվելու հնարավոր պայմաններ։

2. Դատապարտյալը պատժի կրման ամբողջ ժամանակահատվածի ընթացքում առնվազն մեկ կարճատև՝ մինչև չորս ժամ տևողությամբ տեսակցության իրավունք ունի։ Տեսակցությունները տրամադրվում են միայն մերձավոր ազգականների հետ։ Դատապարտյալին տրամադրվում են տեսակցություններ փաստաբանի հետ՝ առանց քանակի և տևողության սահմանափակման։ Փաստաբանի հետ դատապարտյալի տեսակցությունները տեղի են ունենում մեկուսի։

3. Դատապարտյալի խնդրանքով կարճատև տեսակցությունը կարող է փոխարինվել հեռախոսային խոսակցությամբ կամ տեսազանգով։

4. Անչափահաս դատապարտյալին տրամադրվում է ամսվա ընթացքում առնվազն երկու կարճատև տեսակցություն մինչև չորս ժամ տևողությամբ և մեկ երկարատև տեսակցություն մինչև երկու օր տևողությամբ՝ ծնողների կամ օրինական ներկայացուցիչների հետ։

5. Դատապարտյալին թույլատրվում է մեկ ամսվա ընթացքում առնվազն մեկ անգամ ստանալ և իր հաշվին ուղարկել ծանրոցներ, հանձնուքներ և փաթեթներ, ինչպես նաև իր հաշվին վարել նամակագրություն՝ առանց նամակների, հեռագրերի թվի սահմանափակման։ Ծանրոցները, հանձնուքները, փաթեթներն ու նամակներն ուղարկելու և ընդունելու, ինչպես նաև դրանք դատապարտյալին հանձնելու կարգը սահմանվում է քրեակատարողական հիմնարկների ներքին կարգապահական կանոններով։

6. Դատապարտյալին թույլատրվում է մեկ ամսվա ընթացքում առնվազն մեկ անգամ հեռախոսակապից, այդ թվում՝ տեսազանգից օգտվելու իրավունք։ Հեռախոսակապից օգտվելու կարգը և պայմանները սահմանվում են քրեակատարողական հիմնարկի ներքին կարգապահական կանոններով։

7. Նամակագրությունն իրականացվում է քրեակատարողական հիմնարկի վարչակազմի միջոցով, առանց նամակագրության բովանդակությանը ծանոթանալու, այն ենթակա է արտաքին զննման՝ արգելված առարկաների կամ նյութերի փոխանցումը բացառելու նպատակով։

8. Անձնական բացառիկ հանգամանքների դեպքերում ՝ մերձավոր ազգականի մահ կամ կյանքին սպառնացող ծանր հիվանդություն, տարերային աղետ, որը զգալի նյութական վնաս է պատճառել դատապարտյալին կամ նրա ընտանիքին, կարող է տրամադրվել լրացուցիչ կարճատև տեսակցության կամ հեռախոսակապից օգտվելու իրավունք։ Կարճաժամկետ ազատազրկման դատապարտվածներին կարճատև մեկնումներ թույլատրվում են բացառիկ դեպքերում՝ 4 օր ժամկետով՝ չհաշված մեկնելու և հետ վերադառնալու համար անհրաժեշտ ժամանակը:

***Հոդված 52. Դատապարտյալին չվարձատրվող աշխատանքների ներգրավելը***

Կարճաժամկետ ազատազրկումը կատարող քրեակատարողական հիմնարկի պետի որոշմամբ դատապարտյալն իր համաձայնությամբ առանց վարձատրության կարող է ներգրավվել հիմնարկի կամ դրան հարող տարածքների բարեկարգման կամ տեխնիկա-տնտեսական աշխատանքներին, որոնք չեն նվաստացնում դատապարտյալի արժանապատվությունը:

***Հոդված 53. Կարճաժամկետ ազատազրկման դատապարտվածների նկատմամբ կիրառվող խրախուսանքի միջոցները***

Օրինապահ վարքագծի և բարեխիղճ վերաբերմունքի համար դատապարտյալի նկատմամբ սահմանված կարգով կարող են կիրառել խրախուսանքի հետևյալ միջոցները՝

1) շնորհակալություն.

2) զբոսանքի ժամանակի մեկ ժամով ավելացում՝ մինչև մեկ ամիս ժամկետով.

3) հեռախոսակապից կամ տեսազանգից լրացուցիչ օգտվելու թույլտվություն.

4) լրացուցիչ ծանրոց, հանձնուք կամ փաթեթ ստանալու թույլտվություն.

5) նախկինում նշանակված տույժի վաղաժամկետ հանում։

***Հոդված 54. Դատապարտյալի նկատմամբ կիրառվող տույժի միջոցները***

1. Պատժի կրման սահմանված կարգը և պայմանները խախտելու համար դատապարտյալի նկատմամբ սահմանված կարգով կարող են կիրառվել տույժի հետևյալ միջոցները.

1) նախազգուշացում.

2) խիստ նկատողություն.

3) զրկել տեսակցության իրավունքից.

4) զրկել հեռախոսակապից օգտվելու իրավունքից

5) զրկել տեսազանգից օգտվելու իրավունքից

6) տեղափոխում պատժախուց՝ մինչև տասն օր ժամկետով։

2. Սույն հոդվածի 1-ին մասով սահմանված տույժի միջոցները կիրառվում են քրեակատարողական հիմնարկների ներքին կանոնակարգով նախատեսված դեպքերում և կարգով։

***Հոդված 55. Դատապարտյալի նկատմամբ խրախուսանքի և տույժի միջոցներ կիրառելու կարգը***

Դատապարտյալի նկատմամբ խրախուսանքի և տույժի միջոցները կիրառվում են ազատազրկման դատապարտվածների համար նախատեսված սույն օրենսգրքի 111-րդ և 114-րդ հոդվածներով սահմանված կարգով։

***Հոդված 56. Դատապարտյալի նյութակենցաղային ապահովումը և բուժսանիտարական սպասարկումը***

Դատապարտյալի նյութակենցաղային ապահովումը և բուժսանիտարական սպասարկումն իրականացվում են ազատազրկման դատապարտված անձի համար սույն օրենսգրքի 89-րդ, 106-րդ և 107-րդ հոդվածներով սահմանված չափանիշներով։

### *Գլուխ 14. Կարճաժամկետ ազատազրկման կատարման կարգը և պայմանները դատապարտյալ զինծառայողների նկատմամբ*

***Հոդված 57. Դատապարտյալ զինծառայողների կողմից կարճաժամկետ ազատազրկման կրման վայրերը***

Կարճաժամկետ ազատազրկումը դատապարտյալ զինծառայողների նկատմամբ ապահովում է կայազորային կարգապահական մեկուսարանը։

***Հոդված 58. Դատապարտյալ զինծառայողներին առանձին պահելը***

1. Սպայական կազմի դատապարտյալ զինծառայողները պահվում են առանձին շարքային կազմի դատապարտյալ զինծառայողներից։

2. Դատապարտյալ ժամկետային զինծառայողները պահվում են առանձին դատապարտյալ պայմանագրային զինծառայողներից։

***Հոդված 59. Դատապարտյալ զինծառայողներին պատիժը կրելու ուղարկելը***

Կարճաժամկետ ազատազրկման դատապարտված զինծառայողները պատիժ կրելու են ուղարկվում ոչ ուշ, քան դատավճիռն օրինական ուժի մեջ մտնելու և այն ի կատար ածելու կարգադրությունը ստանալու օրվանից հետո՝ հնգօրյա ժամկետում։

***Հոդված 60. Կարճաժամկետ ազատազրկման կրելու կարգը և պայմանները դատապարտյալ զինծառայողների կողմից***

Դատապարտյալ զինծառայողների կողմից կարճաժամկետ ազատազրկման կրելու կարգը և պայմանները համապատասխանում են սույն օրենսգրքով նախատեսված կարճաժամկետ ազատազրկման կրելու կարգին և պայմաններին։

***Հոդված 61. Կարճաժամկետ ազատազրկման դատապարտված զինծառայողների իրավական վիճակի առանձնահատկությունները***

1. Կարճաժամկետ ազատազրկման կրման ժամանակահատվածը ընդհանուր զինվորական ծառայության և հերթական զինվորական կոչում ստանալու համար անհրաժեշտ ծառայության տարիների մեջ չի հաշվակցվում։

2. Կարճաժամկետ ազատազրկման կրման ժամանակ դատապարտյալ զինծառայողը չի կարող ներկայացվել հերթական զինվորական կոչման, բարձրացվել պաշտոնում, տեղափոխվել ծառայության նոր վայր, ինչպես նաև ազատվել զինվորական ծառայությունից, բացառությամբ առողջական վիճակի պատճառով զինվորական ծառայության համար ոչ պիտանի ճանաչվելու դեպքերի։

3. Կարճաժամկետ ազատազրկման դատապարտված զինծառայողների նյութակենցաղային և բուժսանիտարական ապահովումն իրականացվում է զինվորական կանոնագրքերով սահմանված չափանիշներով։

4. Կարճաժամկետ ազատազրկման դատապարտված և հիվանդանոցային պայմաններում բուժման կարիք ունեցող զինծառայողները պահակախմբի հսկողությամբ փոխադրվում են զինծառայողների համար նախատեսված առողջապահական հիմնարկներ և պահվում են հատուկ հիվանդասենյակներում, իսկ անհրաժեշտության դեպքում առողջապահական մարմինների բուժական հիմնարկներ։ Նշված անձանց պահպանությունն ապահովում է տվյալ հիմնարկի գտնվելու վայրի կայազորի պետը։

***Հոդված 62. Դատապարտյալ զինծառայողների նկատմամբ կիրառվող խրախուսանքի միջոցները***

1. Օրինապահ վարքագծի և բարեխիղճ վերաբերմունքի համար դատապարտյալ զինծառայողների նկատմամբ սահմանված կարգով կարող են կիրառվել խրախուսանքի հետևյալ միջոցները.

1) շնորհակալություն.

2) նախկինում նշանակված տույժի վաղաժամկետ հանում.

3) զբոսանքի ժամանակի մեկ ժամով ավելացում մինչև մեկ ամիս ժամկետով.

4) հեռախոսակապից կամ տեսազանգից լրացուցիչ օգտվելու թույլտվություն.

5) լրացուցիչ ծանրոց, հանձնուք կամ փաթեթ ստանալու թույլտվություն.

6) կարճաժամկետ ազատազրկման կրման ժամանակը զինվորական ծառայության ընդհանուր ժամկետի մեջ լրիվ կամ մասնակի հաշվակցում։

2. Որպես խրախուսանքի միջոց կարճաժամկետ ազատազրկման կրման ժամանակը զինվորական ծառայության ընդհանուր ժամկետի մեջ հաշվակցելու իրավունքը պատկանում է զինվորական կայազորի պետին։

***Հոդված 63. Դատապարտյալ զինծառայողների նկատմամբ կիրառվող տույժի միջոցները***

1. Պատժի կրման սահմանված կարգը և պայմանները խախտելու համար դատապարտյալ զինծառայողների նկատմամբ սահմանված կարգով կարող են կիրառվել տույժի հետևյալ միջոցները՝

1) նախազգուշացում.

2) խիստ նկատողություն.

3) զրկել տեսակցության իրավունքից.

4) զրկել հեռախոսակապից օգտվելու իրավունքից կամ տեսազանգից.

5) տեղափոխում պատժախուց՝ մինչև տասն օր ժամկետով։

2. Սույն հոդվածի 1-ին մասով սահմանված տույժի միջոցները կիրառվում են ներքին կանոնակարգով նախատեսված դեպքերում և կարգով։

***Հոդված 64. Դատապարտյալ զինծառայողների նկատմամբ խրախուսանքի և տույժի միջոցներ կիրառելու կարգը***

Դատապարտյալ զինծառայողների նկատմամբ խրախուսանքի և տույժի միջոցները կիրառվում են ազատազրկման դատապարտվածների համար նախատեսված սույն օրենսգրքի 111-րդ և 114-րդ հոդվածներով սահմանված կարգով։

### *Գլուխ 15. Ազատազրկման կամ ցմահ ազատազրկման կատարման ընդհանուր դրույթներ*

***Հոդված 65. Ազատազրկման կրման վայրերը***

Ազատազրկման դատապարտվածը (սույն գլխում այսուհետ` դատապարտյալ) պատիժը կրում է Հայաստանի Հանրապետության սահմաններում գտնվող ազատազրկում պատժատեսակը կատարող քրեակատարողական հիմնարկում։

***Հոդված 66. Ազատազրկում կատարող քրեակատարողական հիմնարկների տեսակները***

1. Չափահաս դատապարտյալների համար ազատազրկում կատարող քրեակատարողական հիմնարկները, ըստ մեկուսացվածության աստիճանի, հետևյալն են.

1) ազատազրկում կատարող բաց քրեակատարողական հիմնարկ,

2) ազատազրկում կատարող կիսափակ քրեակատարողական հիմնարկ,

3) ազատազրկում կատարող փակ քրեակատարողական հիմնարկ,

4) բժշկական քրեակատարողական հիմնարկ։

2. Անչափահաս դատապարտյալները պատիժ են կրում անչափահաս դատապարտյալների համար նախատեսված ինքնուրույն քրեակատարողական հիմնարկներում, որտեղ սահմանվում են պատժի կրման ընդհանուր և խիստ պայմաններ:

***Հոդված 67. Ազատազրկումը կատարելու համար քրեակատարողական հիմնարկի տեսակը որոշելը***

1. Ազատազրկումը կատարելու համար քրեակատարողական հիմնարկի տեսակը որոշում է ՀՀ արդարադատության նախարարության քրեակատարողական ծառայության կենտրոնական մարմնում գործող տեղաբաշխման հանձնաժողովը (սույն օրենսգրքում այսուհետ՝ Տեղաբաշխման հանձնաժողով)՝ սույն օրենսգրքի 68-րդ հոդվածով սահմանված կարգով։

2. Տեղաբաշխման հանձնաժողովը նախատեսում է դատապարտյալի նախկին մշտական կամ մերձավոր ազգականների բնակության վայրին հնարավորինս մոտ քրեակատարողական հիմնարկ, եթե նման տեղաբաշխումը չի խոչընդոտում անվտանգության ապահովման կամ դատապարտյալների համատեղելիության պահանջներին։

3. Տեղաբաշխման հանձնաժողովի կազմը և գործունեության կարգը սահմանվում է Հայաստանի Հանրապետության պետական կառավարման լիազորված մարմնի կողմից։

***Հոդված 68. Ազատազրկման դատապարտվածների բաշխումն ըստ քրեակատարողական հիմնարկների տեսակների***

1. Ազատազրկում կատարող բաց քրեակատարողական հիմնարկում պատիժ են կրում անզգույշ և դիտավորյալ ոչ մեծ կամ միջին ծանրության հանցագործության համար առաջին անգամ ազատազրկման դատապարտվածները:

2. Ազատազրկում կատարող կիսափակ քրեակատարողական հիմնարկում պատիժ են կրում դիտավորյալ ծանր կամ առանձնապես ծանր հանցագործության համար մինչև տասը տարի ժամկետով ազատազրկման դատապարտվածները:

3. Ազատազրկում կատարող փակ քրեակատարողական հիմնարկում պատիժ են կրում առանձնապես ծանր հանցագործության համար տասը տարուց ավելի ժամկետով կամ ցմահ ազատազրկման դատապարտվածները, ինչպես նաև նախկինում ազատազրկում կրածները՝ ռեցիդիվի դեպքում:

4. Ազատազրկման դատապարտվելու և բուժսանիտարական ու բուժկանխարգելիչ համապատասխան օգնություն կազմակերպելու անհրաժեշտության դեպքում՝ ազատազրկում պատժատեսակը կատարում է բժշկական քրեակատարողական հիմնարկը:

***Հոդված 69. Դատապարտյալին պատիժը կրելու ուղարկելը***

1. Դատապարտյալները պատիժը կրելու են ուղարկվում ոչ ուշ, քան դատավճիռն օրինական ուժի մեջ մտնելու և այն ի կատար ածելու կարգադրությունը ստանալու օրվանից հետո` քսանօրյա ժամկետում։ Այդ ժամկետում դատապարտյալն իրավունք ունի մերձավոր ազգականների կամ այլ անձանց հետ ունենալ կարճատև տեսակցություն։

2. Դատապարտյալը պատիժը կրելու է ուղարկվում պետական կառավարման լիազորված մարմնի սահմանած կարգով։

***Հոդված 70. Դատապարտյալի փոխադրումը***

1. Դատապարտյալը պատժի կրման վայր է ուղարկվում և պատժի կրման մեկ վայրից մյուսն է փոխադրվում պահակախմբով՝պետության հաշվին։

2. Դատապարտյալը փոխադրվում է բավարար լուսավորություն և օդափոխություն ունեցող, նրան ավելորդ ֆիզիկական անհարմարություն պատճառելը բացառող փոխադրամիջոցով, անհրաժեշտության դեպքում՝ բժշկական հսկողությամբ։ Փոխադրման ընթացքում դատապարտյալը պետք է ապահովված լինի համապատասխան նյութակենցաղային և սանիտարահիգիենիկ պայմաններով, ինչպես նաև հնարավորինս պաշտպանված լինի նվաստացնող վերաբերմունքից, վիրավորանքից և հասարակական հետաքրքրասիրությունից։

3. Դատապարտյալի պահակախմբով տեղափոխումն իրականցվում է տղամարդկանց կանանցից, անչափահասներին չափահասներից, միևնույն գործով դատապարտվածներին միմյանցից և շրջապատի համար վտանգ ներկայացնող հիվանդություններով տառապող դատապարտյալը այլ դատապարտյալներից առանձին պահելու կանոններին համապատասխան։

***Հոդված 71. Դատապարտյալին քրեակատարողական հիմնարկ ընդունելը***

1. Դատապարտյալին քրեակատարողական հիմնարկ ընդունում է տվյալ հիմնարկի վարչակազմը՝ քրեակատարողական հիմնարկների ներքին կանոնակարգով սահմանված կարգով։

2. Քրեակատարողական հիմնարկ փոխադրված դատապարտյալը բժշկական զննություն անցնելու, քրեակատարողական հիմնարկի պայմաններին հարմարվելու, քրեակատարողական հիմնարկների ներքին կանոնակարգին ծանոթանալու, ինչպես նաև ռիսկերի և կարիքների գնահատման հիման վրա իր պատժի կրման անհատական պլանավորման նպատակով մինչև տասնհինգ օր ժամկետով տեղավորվում է կարանտինային բաժանմունքում։ Կարանտինային բաժանմունքում դատապարտյալի գտնվելու առանձնահատկությունները սահմանվում են քրեակատարողական հիմնարկների ներքին կանոնակարգով։

3. Դատապարտյալը քրեակատարողական հիմնարկ փոխադրվելուց անմիջապես հետո գրանցվում է համապատասխան մատյաններում և անհատական քարտերում։

4. Յուրաքանչյուր դատապարտյալի համար վարվում է անձնական գործ։ Անձնական գործը պետք է ներառի նրա անձին և պատիժը կատարելուն վերաբերող պարբերաբար թարմացվող տեղեկություններ, այդ թվում՝ դատապարտյալի նկատմամբ նախկինում կիրառված խափանման միջոցի մասին, քրեակատարողական հիմնարկ ընդունելու և պատժից ազատելու ամսաթվերը։ Անձնական գործին կարող են ծանոթանալ դատապարտյալը և միայն նման լիազորություն ունեցող մարմինները կամ անձինք։

5. Կարանտինային բաժանմունքում տեղավորվելուց անմիջապես հետո դատապարտյալը տեղեկացվում է իր հիմնական իրավունքների և պարտականությունների, քրեակատարողական հիմնարկների ներքին կանոնակարգի մասին, որի մասին տեղեկանքը կցվում է դատապարտյալի անձնական գործին։

6. Քրեակատարողական հիմնարկի վարչակազմը երաշխավորում է դատապարտյալի անձնական տվյալների պաշտպանվածությունը:

***Հոդված 72. Քրեակատարողական հիմնարկի գտնվելու վայրի մասին հայտնելը***

1. Քրեակատարողական հիմնարկի վարչակազմը պարտավոր է դատապարտյալի՝ քրեակատարողական հիմնարկ ընդունվելու կամ մեկ հիմնարկից մյուսը փոխադրվելու մասին անհապաղ իրազեկ պահել դատապարտյալի հայեցողությամբ նրա մերձավոր ազգականներին կամ դատապարտյալի նշած անձանց։

2. Քրեակատարողական հիմնարկի վարչակազմն իրավունք չունի դատապարտյալի գտնվելու վայրի մասին հայտնելու սույն հոդվածի 1-ին մասով նախատեսված անձանց, եթե դատապարտյալը գրավոր դիմում է ներկայացրել այդ մասին, բացառությամբ անչափահասների։

***Հոդված 73. Դատապարտյալներին միմյանցից անջատ պահելը***

1. Քրեակատարողական հիմնարկում միմյանցից անջատ են պահվում՝

1) տղամարդիկ՝ կանանցից.

2) անչափահասները՝ չափահասներից, բացառությամբ սույն օրենսգրքի 129-րդ հոդվածով նախատեսված դեպքերի.

3) դատարանների, իրավապահ մարմինների աշխատող կամ նախկին աշխատող, ոստիկանության զինծառայող կամ նախկին զինծառայող դատապարտյալը՝ մյուս դատապարտյալներից: Նրանք պահվում են ինքնուրույն քրեակատարողական հիմնարկում, որտեղ կարող են տեղափոխվել նաև այլ դատապարտյալներ.

4) շրջապատի համար վտանգ ներկայացնող հիվանդություններով տառապող դատապարտյալը՝ մյուս դատապարտյալներից.

5) դատապարտյալը, որի կյանքին կամ առողջությանը վտանգ է սպառնում, մյուս դատապարտյալներից՝քրեակատարողական հիմնարկի վարչակազմի որոշմամբ:

2. Բժշկական քրեակատարողական հիմնարկում, քրեակատարողական հիմնարկների բուժական ստորաբաժանումներում, ինչպես նաև այն քրեակատարողական հիմնարկում, որին առընթեր կա մանկատուն, դատապարտյալներին անջատ պահելու` սույն հոդվածով սահմանված պահանջները կիրառվում են հնարավորինս։

3. Դատապարտյալներին անջատ պահելու` սույն հոդվածով սահմանված պահանջները կարող են չպահպանվել, եթե նրանք մասնակցում են նույն հիմնարկում իրենց համար կազմակերպած սոցիալական, հոգեբանական, թերապևտիկ, իրավական աշխատանքների, աշխատանքային, կրթական, մշակութային, մարզական և նման այլ միջոցառումների, ինչպես նաև սույն օրենսգրքով նախատեսված այլ դեպքերում։

***Հոդված 74. Դատապարտյալի կողմից պատժի ամբողջ ժամկետը մեկ քրեակատարողական հիմնարկում կրելը***

1. Դատապարտյալը պատժի ամբողջ ժամկետը, որպես կանոն, կրում է մեկ քրեակատարողական հիմնարկում։

2. Պատժի հետագա կրելը շարունակելու համար դատապարտյալին մեկ հիմնարկից նույն տեսակի մեկ այլ հիմնարկ տեղափոխել թույլատրվում է նրա հիվանդության, քրեակատարողական հիմնարկի վերակազմակերպման կամ լուծարման, դատապարտյալի անձնական անվտանգությունն ապահովելու, մերձավոր ազգականների բնակության վայրի փոփոխության, ինչպես նաև տվյալ քրեակատարողական հիմնարկում դատապարտյալի հետագա գտնվելուն խոչընդոտող այլ բացառիկ հանգամանքների դեպքերում։

***Հոդված 75. Դատապարտյալին տեխնիկատնտեսական սպասարկման աշխատանքներ կատարելու համար փակ քրեակատարողական հիմնարկ ուղարկելը կամ կալանավորվածներին պահելու վայրում թողնելը***

1. Դիտավորությամբ կատարված հանցագործության համար առավելագույնը յոթ տարի ժամկետով ազատազրկման դատապարտված անձը, որը պատիժը պետք է կրի կամ կրում է կիսափակ քրեակատարողական հիմնարկում, կարող է ուղարկվել փակ քրեակատարողական հիմնարկ կամ թողնվել կալանավորվածներին պահելու վայրում` տեխնիկատնտեսական սպասարկման աշխատանքներ կատարելու նպատակով։

2. Դատապարտյալը տեխնիկատնտեսական սպասարկման աշխատանքների համար փակ քրեակատարողական հիմնարկ է ուղարկվում կամ կալանավորվածներին պահելու վայրում է թողնվում Տեղաբաշխման հանձնաժողովի որոշմամբ, դատապարտյալի գրավոր համաձայնությամբ` հաշվի առնելով օրինապահ վարքագիծը։

3. Տեխնիկատնտեսական սպասարկման աշխատանքների համար փակ քրեակատարողական հիմնարկ ուղարկված կամ կալանավորվածներին պահելու վայրում թողնված դատապարտյալը պահվում է կիսափակ քրեակատարողական հիմնարկի համար` սույն օրենսգրքով և քրեակատարողական հիմնարկների ներքին կանոնակարգով նախատեսված պայմաններում՝ մյուս դատապարտյալներից մեկուսացված և անջատ, չփակվող ընդհանուր խցերում և օգտվում են ամենօրյա երկժամյա զբոսանքի իրավունքից։

4. Մեկ այլ անձի կողմից կատարված հանցավոր արարքի վերաբերյալ գործով դատավարական գործողություններ կատարելու կամ դատական քննությանը մասնակցելու անհրաժեշտության դեպքում, դատապարտյալը, ով պատիժ պետք է կրի քրեակատարողական հիմնարկում, կարող է թողնվել կալանավորվածներին պահելու վայրում՝ ՀՀ քրեական դատավարության օրենսդրությամբ սահմանված ժամկետով։

5. Դատապարտյալը քրեակատարողական հիմնարկից կարող է տեղափոխվել կալանավորվածներին պահելու վայր սույն հոդվածի չորրորդ մասով նախատեսված հիմքով։

***Հոդված 76. Քրեակատարողական հիմնարկի տեսակը փոխելը***

1. Պատժի կրման ընթացքում դատապարտյալի վարքագծից ելնելով՝ քրեակատարողական հիմնարկի տեսակը կարող է փոխվել։

2. Դրական բնութագրվող դատապարտյալը պատժի հետագա կրումը շարունակելու համար կարող է մեկ տեսակի քրեակատարողական հիմնարկից տեղափոխվել մեկուսացվածության ավելի ցածր աստիճան ունեցող քրեակատարողական հիմնարկ՝ սույն օրենսգրքի 77-րդ հոդվածով սահմանված կարգով։

3. Պատժի կրման սահմանված կարգի չարամիտ խախտումների համար դատապարտյալը կարող է մեկ քրեակատարողական հիմնարկից տեղափոխվել մեկուսացվածության ավելի բարձր աստիճան ունեցող քրեակատարողական հիմնարկ՝ ոչ ավելի, քան մեկ տարի ժամկետով, պատժի չկրած մասն այն տեսակի քրեակատարողական հիմնարկում կրումով, որը նախկինում որոշված էր նրա համար։

4. Քրեակատարողական հիմնարկի տեսակը փոխում է Տեղաբաշխման հանձնաժողովը՝ հաշվի առնելով դատապարտյալի դրսևորած վարքագիծը, մեկուսացվածության աստիճանի նպատակահարմարությունը և սույն օրենսգրքի 77-րդ հոդվածի պահանջները։

***Հոդված 77. Պատիժը կատարելու համար քրեակատարողական հիմնարկի տեսակը փոխելու դեպքերը***

1. Պատիժը կատարելու համար քրեակատարողական հիմնարկի տեսակը կարող է փոխվել մեկուսացվածության առավել ցածր աստիճանի՝ հիմք ընդունելով Վերասոցիալականացման գնահատման հանձնաժողովի եզրակացությունն ազատազրկման կամ ցմահ ազատազրկման դատապարտվածի դրսևորած օրինապահ վարքագծի վերաբերյալ, մասնավորապես՝

1) բաց քրեակատարողական հիմնարկ կարող են տեղափոխվել՝

ա) դիտավորությամբ ոչ մեծ կամ միջին ծանրության հանցագործության համար առաջին անգամ որոշակի ժամկետով ազատազրկման դատապարտված և կիսափակ քրեակատարողական հիմնարկում պատիժը կրող դատապարտյալը՝ առնվազն երեք ամիս այդ հիմնարկում պահվելուց հետո,

բ) ծանր կամ առանձնապես ծանր հանցագործության համար մինչև տասը տարի ժամկետով ազատազրկման առաջին անգամ դատապարտված և կիսափակ քրեակատարողական հիմնարկում պատիժը կրող դատապարտյալը՝ նշանակված պատժի առնվազն կեսը կրելուց հետո,

գ) առանձնապես ծանր հանցագործության համար տասը տարուց ավելի ժամկետով ազատազրկման դատապարտված կամ նախկինում ազատազրկում կրած դատապարտյալը՝ ռեցիդիվի դեպքում և կիսափակ քրեակատարողական հիմնարկում պատիժը կրող դատապարտյալը՝ նշանակված պատժի առնվազն երկու երրորդը կրելուց հետո.

դ) ցմահ ազատազրկման դատապարտված և կիսափակ քրեակատարողական հիմնարկում պատիժը կրող դատապարտյալը՝ նշանակված պատժի առնվազն քսան տարին կրելուց հետո։

2) կիսափակ քրեակատարողական հիմնարկ կարող են տեղափոխվել՝

ա) առանձնապես ծանր հանցագործության համար տասը տարուց ավելի ժամկետով ազատազրկման դատապարտված կամ նախկինում ազատազրկում կրած դատապարտյալ՝ ռեցիդիվի դեպքում և փակ քրեակատարողական հիմնարկում պատիժը կրող դատապարտյալը՝ նշանակված պատժի առնվազն մեկ քառորդը կրելուց հետո,

բ) ցմահ ազատազրկման դատապարտված և փակ քրեակատարողական հիմնարկում պատիժը կրող դատապարտյալը՝ նշանակված պատժի առնվազն տասնհինգ տարին կրելուց հետո։

2. Պատիժը կատարելու համար քրեակատարողական հիմնարկի տեսակը կարող է փոխվել դեպի մեկուսացվածության առավել բարձր աստիճանի պատիժը կատարելու ցանկացած ժամանակ՝ հիմք ընդունելով Վերասոցիալականացման գնահատման հանձնաժողովի եզրակացությունը դատապարտյալի դրսևորած բացասական վարքագծի վերաբերյալ կամ վերջինիս գրավոր դիմումը։ Անզգույշ, ոչ մեծ կամ միջին ծանրության հանցագործության համար ազատազրկման դատապարտվածի նկատմամբ պատիժը կատարելու համար քրեակատարողական հիմնարկի տեսակը չի կարող փոխվել փակ քրեակատարողական հիմնարկի։

### *Գլուխ 16. Ազատազրկման դատապարտվածների վերասոցիալականացումը*

***Հոդված 78. Վերասոցիալականացում ապահովող աշխատանքն ազատազրկման դատապարտվածի հետ***

1. Ազատազրկման դատապարտվածի հետ տարվող վերասոցիալականացման աշխատանքի նպատակն է՝ դատապարտյալի մոտ մարդու, հասարակության, աշխատանքի, համակեցության կանոնների և ավանդույթների նկատմամբ հարգալից վերաբերմունքի ձևավորումը, ինչպես նաև դատապարտյալի մշակութային և կրթական մակարդակի բարձրացումը, օրինապահ վարքագծի խթանումը, առողջ կենսակերպի ամրապնդումն ու զարգացումը:

2. Դատապարտյալների վերասոցիալականացման խնդիրներն են. կրթական մակարդակի, մասնագիտական կրթության, արտադրական որակավորման բարձրացումը, առողջության պաշտպանությունը, քրեակատարողական հիմնարկում սահմանված կարգի և պայմանների պաշտպանությունը, իրավախախտների միջավայրին հատուկ սոցիալ-հոգեբանական բացասական երևույթների չեզոքացումը, դատապարտյալի անհրաժեշտ սոցիալական կապերի պահպանման և զարգացման հնարավորությունների ընդլայնումը, հասարակությունում ընդունված կյանքի համար համատեղելի պայմանները դատապարտյալի համար, սեփական անձը և շրջապատողներին հարգելու ունակության ձևավորում, ազատազրկման բացասական երևույթները նվազեցնելու միջոցով։

3. Քրեակատարողական հիմնարկների կանոնակարգով կարող են նախատեսվել վերասոցիալականացման միջոցառումներ, որոնց դատապարտյալի մասնակցությունը պարտադիր է։

4. Վերասոցիալականացման աշխատանքը դատապարտյալի հետ տարվում է նրա անհատական առանձնահատկությունները, կատարված հանցագործության բնույթն ու վտանգավորության աստիճանը հաշվի առնելով։

***Հոդված 79. Ազատազրկման դատապարտվածների հետ տարվող վերասոցիալականացնման աշխատանքի հիմնական ձևերը և մեթոդները***

1. Քրեակատարողական հիմնարկներում իրականացվում է ազատազրկման դատապարտվածի վերասոցիալականացմանը նպաստող բարոյական, իրավական, աշխատանքային, մշակութային, մարզական, լուսավորչական և այլ գործունեություն։

2. Ազատազրկման դատապարտվածի հետ անհատական, խմբակային և զանգվածային ձևերով, հոգեբանամանկավարժական մեթոդներով տարվում է վերասոցիալականացման աշխատանք, որը տարբերակվում է, հաշվի առնելով քրեակատարողական հիմնարկի տեսակը, պատժի ժամկետը, պահելու պայմանները։

3. Վերասոցիալականացման աշխատանքի կազմակերպման համար քրեակատարողական հիմնարկներում ստեղծվում է նյութատեխնիկական բազա:

***Հոդված 80. Վերասոցիալականացման գնահատումը***

1. Դատապարտյալի հետ տարվող վերասոցիալականացման աշխատանքները գնահատելու նպատակով ստեղծվում է հանձնաժողով: Սույն հանձնաժողովի կազմում ընդգրկվում են քրեակատարողական հիմնարկի հոգեբան, սոցիալական աշխատող, օպերատիվ և անվտանգության բաժինների մեկական ծառայող: Ըստ անհրաժեշտության կարող են ներգրավել հանձնաժողովի մեջ նաև հոգևորականի, բժշկի և այլ մասնագետների:

2 Հանձնաժողովը յուրաքանչյուր դատապարտյալի հետ տարվող վերասոցիալականացման աշխատանքների արդյունքները քննարկում է 3-6 ամիս պարբերականությամբ՝ կախված դատապարտյալի նկատմամբ նշանակված պատժից և ռիսկերի գնահատման արդյունքներից:

3. Ըստ անհրաժեշտության հանձնաժողովը կարող է փոփոխել դատապարտյալի հետ տարվող վերասոցիալականցման աշխատանքները, ավելացնել կամ պակասեցնել դրանք: Հանձնաժողովի որոշումները կայացվում են հանձնաժողովի անդամ հանդիսացող մասնագետների հիմնավոր եզրակացությունների հիման վրա և ներկայացվում են քրեակատարողական հիմնարկի պետի հաստատմանը:

4. Վերասոցիալականացման գնահատման հանձնաժողովն իր դիրքորոշումն է արտահայտում դատապարտյալի նկատմամբ պատժի կրման պայմանների փոփոխում, կարգապահական ներգործության միջոցներ, պատժից ազատելու և վերասոցիալականացման գործընթացն ապահովող ցանկացած այլ գործառույթ իրականացնելիս:

***Հոդված 81. Ազատազրկման դատապարտվածների ինքնագործ միավորումները***

1. Քրեակատարողական հիմնարկներում կարող են ստեղծվել դատապարտյալների մշակութային, լուսավորչական, կրոնական, մարզական և այլ նպատակային ուղղվածություն ունեցող ինքնագործ միավորումներ, որոնք գործում են քրեակատարողական հիմնարկի վարչակազմի հսկողությամբ։ Այդ միավորումները կարող են համագործակցել համապատասխան միությունների և կազմակերպությունների հետ:

2. Դատապարտյալի մասնակցությունն ինքնագործ միավորումների աշխատանքներին խրախուսվում է և հաշվի առնվում նրա վերասոցիալականացումը գնահատելիս։

3. Դատապարտյալների ինքնագործ միավորումների հիմնական խնդիրներն են՝ զարգացնել դատապարտյալի մտավոր, մասնագիտական, ֆիզիկական կարողությունները և օգտակար նախաձեռնությունը, դրական ազդեցություն ունենալ դատապարտյալի վերասոցիալականացման գործում, մասնակցել դատապարտյալի աշխատանքը, կենցաղը և հանգիստը կազմակերպելուն, համագործակցել քրեակատարողական հիմնարկի վարչակազմի հետ կարգապահության հաստատման ու դատապարտյալների միջև առողջ հարաբերությունների ձևավորման գործում, սոցիալական օգնություն ցուցաբերել դատապարտյալին և նրա ընտանիքին։ Դատապարտյալների ինքնագործ միավորումների առջև կարող են դրվել նաև պատիժը կատարելու նպատակներին, կարգին և պայմաններին չհակասող այլ խնդիրներ։

4. Ինքնագործ միավորումների անդամ դատապարտյալը լրացուցիչ արտոնություններից չի օգտվում:

5. Փակ քրեակատարողական հիմնարկներում դատապարտյալների ինքնագործ միավորումներ չեն ստեղծվում։

6. Քրեակատարողական հիմնարկներում ստեղծվում են պայմաններ՝ դատապարտյալի ազատ ժամանակը արդյունավետ տնօրինելու համար: Այդ նպատակով քրեակատարողական հիմնարկում ստեղծվում են գրադարան, ընթերցարան, մարզասրահ, խաղասրահ կամ ժամանցի այլ վայրեր:

7. Քրեակատարողական հիմնարկի վարչակազմը հասարակական կամ այլ կազմակերպությունների աջակցությամբ կամ անմիջական մասնակցությամբ կազմակերպում է կրթական, մշակութային, լուսավորչական, կրոնական և մարզական միջոցառումներ:

8. Դատապարտյալների ինքնագործ միավորումների կազմավորման և գործունեության կարգը սահմանվում են քրեակատարողական հիմնարկների ներքին կանոնակարգով։

### *Գլուխ 17. Կանոնակարգը քրեակատարողական հիմնարկներում և այն ապահովելու միջոցները*

***Հոդված 82. Կանոնակարգը քրեակատարողական հիմնարկներում և դրա հիմնական պահանջները***

1. Կանոնակարգը քրեակատարողական հիմնարկներում օրենքով և իրավական այլ ակտերով սահմանված ազատազրկում պատժատեսակը կատարելու ու կրելու կարգի և պայմանների ամբողջությունն է։

2. Կանոնակարգն ապահովում է դատապարտյալի պահպանությունը և պարտադիր տարբերակված մեկուսացումը հասարակությունից, մշտական հսկողությունը նրա նկատմամբ, նրա պարտականությունների պատշաճ կատարման ապահովումը, իրավունքների ու օրինական շահերի իրականացումը, դատապարտյալի և քրեակատարողական հիմնարկի աշխատակիցների անվտանգությունը, դատապարտյալին պահելու տարբեր պայմանների նախատեսումը ելնելով դատապարտյալի անձից և նրա վարքագծից, կատարված հանցագործության բնույթից, հասարակական վտանգավորության աստիճանից և քրեակատարողական հիմնարկի տեսակից, ինչպես նաև պատժի կրման պայմանների փոփոխումը։

3. Կանոնակարգը պայմաններ է ստեղծում դատապարտյալի նկատմամբ ներգործության այլ միջոցների կիրառման համար։

4. Քրեակատարողական հիմնարկներում սահմանված կանոնակարգի նպատակն է՝

1) ապահովել քրեակատարողական հիմնարկում դատապարտյալին պահելու՝ մարդկային արժանապատվությունը չնվաստացնող պայմաններ.

2) հնարավորինս նվազեցնել ազատազրկման և ազատության մեջ գտնվելու միջև եղած հոգեբանական տարբերությունները.

3) ապահովել կապն ընտանիքի և արտաքին աշխարհի հետ.

4)վերասոցիալականացնել դատապարտյալին.

5)ձևավորել իրավահպատակ վարքագիծ.

6) աջակցել դատապարտյալին՝ նրանում ձևավորելու և զարգացնելու այնպիսի հմտություններ և ունակություններ, որոնք կօգնեն նրան պատժից ազատվելուց հետո կազմակերպելու հետագա կյանքը։

***Հոդված 83. Քրեակատարողական հիմնարկների ներքին կանոնակարգը***

1. Քրեակատարողական հիմնարկներում սահմանվում է ներքին կանոնակարգ, որը նախատեսում է դատապարտյալին քրեակատարողական հիմնարկ ընդունելու կարգը, դատապարտյալի վարքագծի կանոնները, դատապարտյալին արգելված առարկաների և իրերի ցանկն ու քանակը, արգելված առարկաներն առգրավելու, դատապարտյալի և քրեակատարողական հիմնարկում նրա կացարանի խուզարկություն, ինչպես նաև նրա իրերի զննություն կատարելու, տեսակցության, նամակագրության, ծանրոցները, հանձնուքները և փաթեթները դատապարտյալին հանձնելու, հեռախոսակապից, այդ թվում՝ տեսազանգից օգտվելու կարգը, օրվա կարգացուցակը և սույն օրենսգրքից ու իրավական այլ ակտերից բխող այլ հարցեր։

2. Քրեակատարողական հիմնարկի վարչակազմը պարտավոր է դատապարտյալին հասկանալի լեզվով վերջինիս տեղյակ պահել քրեակատարողական հիմնարկների ներքին կանոնակարգի մասին քրեակատարողական հիմնարկի կարանտինային բաժանմունքում՝ նրանցից ստորագրություն վերցնելով։

3. Դատապարտյալին հնարավորություն է տրվում իր ցանկությամբ լրացուցիչ տեղեկություն ստանալու քրեակատարողական հիմնարկների ներքին կանոնակարգի մասին։ Ներքին կանոնակարգն ամբողջությամբ կամ քաղվածքներով փակցվում է քրեակատարողական հիմնարկի՝ բոլորի համար տեսանելի վայրերում։

4. Քրեակատարողական հիմնարկների ներքին կանոնակարգը սահմանվում է սույն օրենսգրքով և Հայաստանի Հանրապետության կառավարության կողմից։

***Հոդված 84. Հսկողության և վերահսկողության տեխնիկական միջոցները***

1. Դատապարտյալների փախուստները, հանցագործությունները, պատժի կրման սահմանված կարգի խախտումները կանխելու, ինչպես նաև դատապարտյալների վարքագծի մասին անհրաժեշտ տեղեկատվություն ստանալու նպատակով, քրեակատարողական հիմնարկում օգտագործվում են տեսաձայնային, էլեկտրոնային և հսկողության ու վերահսկողության այլ տեխնիկական միջոցներ։

2. Քրեակատարողական հիմնարկի վարչակազմը պարտավոր է դատապարտյալին տեղյակ պահել հսկողության և վերահսկողության նշված միջոցների կիրառման մասին քրեակատարողական հիմնարկի կարանտինային բաժանմունքում՝ նրանցից ստորագրություն վերցնելով։

3. Հսկողության և վերահսկողության տեխնիկական միջոցների ցանկն ու դրանց կիրառման կարգը սահմանվում է օրենքով։

***Հոդված 85. Օպերատիվ-հետախուզական գործունեությունը քրեակատարողական հիմնարկներում***

1. ՀՀ օրենսդրությամբ սահմանված կարգով քրեակատարողական հիմնարկներում իրականացվում է օպերատիվ-հետախուզական գործունեություն, որի խնդիրներն են՝ դատապարտյալների, քրեակատարողական հիմնարկների աշխատակիցների և այլ անձանց անվտանգության ապահովումը, քրեակատարողական հիմնարկներում նախապատրաստվող ու կատարվող հանցագործությունների և պատժի կրման սահմանված կարգի խախտումների հայտնաբերումը, կանխարգելումն ու բացահայտումը, քրեակատարողական հիմնարկներից փախուստի դիմած և ազատազրկման կրումից խուսափող դատապարտյալների սահմանված կարգով հետախուզումը, դատապարտյալների կողմից մինչև քրեակատարողական հիմնարկ հասնելը կատարված հանցագործությունների հայտնաբերմանը և բացահայտմանը նպաստելը։

2. Օպերատիվ-հետախուզական գործունեություն իրականացնում են քրեակատարողական հիմնարկների օպերատիվ մարմիններն, ինչպես նաև իրենց իրավասության սահմաններում նման իրավունքներով օժտված այլ մարմինները։

***Հոդված 86. Ֆիզիկական ուժի, հատուկ միջոցների, քաղաքացիական և մարտական զենքի կիրառման հիմքերը***

1. Քրեակատարողական հիմնարկների ծառայողների օրինական պահանջները չկատարելու կամ պարտականությունների կատարմանը խոչընդոտելու, ներքին կանոնակարգի խմբակային խախտումների կամ զանգվածային անկարգությունների մասնակցելու, պատանդներ վերցնելու, շենքեր կամ շինություններ զավթելու, քաղաքացիների վրա հարձակվելու, հանրորեն վտանգավոր այլ գործողություններ կատարելու, ինչպես նաև փախուստների ժամանակ կամ քրեակատարողական հիմնարկներից փախուստի դիմած դատապարտյալներին հայտնաբերելիս ու քրեակատարողական հիմնարկ վերադարձնելիս, նշված հակաիրավական գործողությունները կանխելու նպատակով, երբ դատապարտյալները սպառնում են վնաս պատճառել իրենց կամ շրջապատողներին, կարող են կիրառվել Ֆիզիկական ուժ, հատուկ միջոցներ, քաղաքացիական և մարտական զենք։

2. Սույն հոդվածի առաջին մասում նշված ֆիզիկական ուժի, հատուկ միջոցների, քաղաքացիական և մարտական զենքի կիրառման կարգը և տեսակները սահմանվում են օրենքով։

***Հոդված 87. Կանոնակարգը քրեակատարողական հիմնարկում արտակարգ իրավիճակներում***

1. Տարերային աղետների, քրեակատարողական հիմնարկի տեղակայման շրջանում արտակարգ իրավիճակի, ռազմական դրության, զանգվածային անկարգության, ինչպես նաև դատապարտյալների զանգվածային անհնազանդության, քրեակատարողական հիմնարկի վրա հարձակման իրական վտանգի դեպքերում քրեակատարողական հիմնարկում կարող է հայտարարվել արտակարգ իրավիճակ։

2. Արտակարգ իրավիճակ հայտարարում և դադարեցնում է պետական կառավարման լիազորված մարմնի ղեկավարը՝ մինչև երեսուն օր ժամկետով։ Բացառիկ դեպքերում ժամկետը կարող է երկարաձգվել ևս մինչև երեսուն օրով, իսկ հակահամաճարակային նպատակներով՝ մինչև դրա անհրաժեշտությունը վերանալը։

3. Արտակարգ իրավիճակ հայտարարելու դեպքում կարող է կասեցվել դատապարտյալի՝ սույն օրենսգրքով սահմանված մի շարք իրավունքների իրականացումը, սահմանվել պահպանության և հսկողության ուժեղացված տարբերակներ, օբյեկտներ մուտք գործելու հատուկ կարգ, փոփոխվել օրվա կանոնակարգը, սահմանափակվել արտադրական, նյութակենցաղային, մշակութային, մարզական, բժշկասանիտարական և այլ ծառայությունների գործունեությունը, կարող են ձեռնարկվել նաև օրենսդրությամբ սահմանված այլ միջոցառումներ։ Քրեակատարողական հիմնարկի ներքին կանոնակարգը արտակարգ իրավիճակ հայտարարելու դեպքում սահմանում է Հայաստանի Հանրապետության կառավարությունը։

4. Դատապարտյալի, քրեակատարողական հիմնարկի վարչակազմի և այլ անձանց կյանքին ու առողջությանը սպառնացող անմիջական վտանգի դեպքում քրեակատարողական հիմնարկի պետը կարող է իրավիճակին համապատասխան միջոցներ կիրառել սույն հոդվածի 3-րդ մասով նախատեսված միջոցառումների սահմաններում՝ այդ մասին անհապաղ տեղեկացնելով քրեակատարողական ծառայության կենտրոնական մարմնի ղեկավարին և պետական կառավարման լիազորված մարմնի ղեկավարին։ Նշված պաշտոնատար անձը ծանուցում ստանալուց հետո մեկ օրվա ընթացքում որոշում է կայացնում արտակարգ իրավիճակների կանոնակարգ սահմանելու կամ այն վերացնելու մասին։

5. Արտակարգ իրավիճակ հայտարարելու դեպքում քրեակատարողական հիմնարկի վարչակազմն այդ մասին անհապաղ տեղեկացնում է դատապարտյալներին։

### *Գլուխ 18. Պատժի կրման պայմանները քրեակատարողական հիմնարկներում*

***Հոդված 88. Ազատազրկման դատապարտվածների պատժի կրման պայմանները***

1. Ազատազրկման դատապարտվածները մեկ քրեակատարողական հիմնարկի շրջանակներում կարող են գտնվել տվյալ հիմնարկի տեսակով նախատեսված պատժի կրման մեղմ և խիստ պայմաններում։

2. Պատժի կրման պայմանների փոփոխումը սույն օրենսգրքի 101-105-րդ հոդվածներով նախատեսված հիմքերով իրականացվում է քրեակատարողական հիմնարկի Վերասոցիալականացման գնահատման հանձնաժողովի որոշմամբ։

3. Քրեակատարողական հիմնարկում պատժի կրման խիստ պայմանների փոխադրման հետ անհամաձայնության դեպքում դատապարտյալներն իրավունք ունեն օրենքով սահմանված կարգով բողոքարկել փոխադրման մասին որոշումը։

***Հոդված 89. Ազատազրկման դատապարտվածների նյութակենցաղային ապահովումը***

1. Քրեակատարողական հիմնարկում դատապարտյալին հատկացված բնակելի տարածքը պետք է համապատասխանի ընդհանուր բնակելի տարածքների համար սահմանված շինարարական և սանիտարահիգիենիկ չափանիշներին, ինչպես նաև ապահովի նրա առողջության պահպանումը։ Քրեակատարողական հիմնարկում մեկ դատապարտյալին հատկացվող բնակելի տարածության չափը չի կարող պակաս լինել չորս քառակուսի մետրից։

2. Դատապարտյալին տրամադրվում է քնելու անհատական տեղ և անկողնային պարագաներ։ Դատապարտյալն ապահովվում է իր սեռին, տարվա եղանակին, կլիմայական պայմաններին համապատասխանող միասնական նմուշի հանդերձանքով։ Դատապարտյալն իր հագուստի վրա կրում է անվանական կրծքանշան։ Դատապարտյալի հանդերձանքը չպետք է որևէ ձևով ճնշող կամ նվաստացնող լինի։

3. Դատապարտյալը պետք է ապահովված լինի իր հիգիենայի պահանջները բավարարելու համար մարդկային արժանապատվությունը չնվաստացնող պայմաններով։ Դատապարտյալի անձնական հիգիենայի պահպանման պայմանները և կանոնները սահմանվում են քրեակատարողական հիմնարկների ներքին կանոնակարգով։

4. Դատապարտյալը պատիժը կրելու ընթացքում ապահովվում է օրգանիզմի կանոնավոր կենսագործունեության համար անհրաժեշտ սննդով։ Սննդի որակը և սննդարարությունը սահմանված չափաբաժիններից որևէ կերպ պակասեցնելը, այդ թվում՝ որպես տույժի միջոց, արգելվում է։ Հղի, կերակրող մայր, անչափահաս կամ հիվանդ դատապարտյալն ապահովվում է հավելյալ և (կամ) դիետիկ սննդով։ Դատապարտյալը պետք է ապահովված լինի խմելու ջրով։

5. Դատապարտյալն իր միջոցներով կարող է ամսվա ընթացքում ձեռք բերել սահմանված նվազագույն աշխատավարձի մինչև հիսնապատիկի չափով սնունդ և առաջին անհրաժեշտության առարկաներ, ինչպես նաև գրենական պիտույքներ, գրքեր, թերթեր, ամսագրեր և այլ գրականություն։ Սննդամթերք և առաջին անհրաժեշտության առարկաներ ձեռք բերելու կարգը, ինչպես նաև այն առարկաների ցանկը, որոնք արգելված է վաճառել դատապարտյալին, սահմանվում են քրեակատարողական հիմնարկների ներքին կանոնակարգով։

6. Դատապարտյալին տրամադրվում է ամենօրյա ոչ պակաս, քան մեկ ժամ տևողությամբ զբոսանք, որը կազմակերպվում է ցերեկային ժամերին՝ դրա համար նախատեսված բացօթյա տարածքում։ Դատապարտյալի զբոսանքի տևողությունը սահմանվում է սույն օրենսգրքով՝ հաշվի առնելով քրեակատարողական հիմնարկի տեսակը։ Դատապարտյալների կողմից քրեակատարողական հիմնարկների ներքին կարգապահության կանոնները խախտելու դեպքում զբոսանքը կարող է ժամկետից շուտ դադարեցվել։

7. Դատապարտյալի անձնական հիգիենայի պահպանման համար անհրաժեշտ հիգիենայի պարագաների չափաբաժինները, հանդերձանքի, անկողնային պարագաների չափաբաժինները և դրանց օգտագործման ժամկետները, սննդի օրական միջին և մեկը մյուսով փոխարինելու չափաբաժինները սահմանում է Հայաստանի Հանրապետության կառավարությունը։

***Հոդված 90. Ազատազրկման դատապարտվածների տեսակցությունները***

1. Քրեակատարողական հիմնարկի վարչակազմը ստեղծում է համապատասխան պայմաններ՝ ընտանիքի և արտաքին աշխարհի հետ դատապարտյալի կապն ապահովելու նպատակով։ Այդ նպատակով քրեակատարողական հիմնարկում ստեղծվում են կարճատև և երկարատև տեսակցությունների սենյակներ, կապի հնարավոր միջոցների հանգույցներ, լրատվական միջոցներից օգտվելու հնարավոր պայմաններ։

2. Ազատազրկման դատապարտվածներին քրեակատարողական հիմնարկի տարածքում տրվում են տեսակցություններ. կարճատև՝ մինչև չորս ժամ տևողությամբ, և երկարատև՝ մինչև երեք օր տևողությամբ։ Սույն օրենսգրքով նախատեսված դեպքերում դատապարտյալներին կարող են տրվել հինգ օր տևողությամբ երկարատև տեսակցություն՝ քրեակատարողական հիմնարկի սահմաններից դուրս բնակվելու իրավունքով։ Այս տեսակցության անցկացման կարգը և վայրը որոշում է քրեակատարողական հիմնարկի պետը։ Տրամադրվող տեսակցությունների տեսակը և քանակը սահմանվում է սույն օրենսգրքով։

3. Կարճատև տեսակցություններ տրամադրվում են մերձավոր ազգականների կամ այլ անձանց հետ՝ քրեակատարողական հիմնարկի ներկայացուցչի հսկողությամբ։ Երկարատև տեսակցություններ տրամադրվում են միայն մերձավոր ազգականների, իսկ բացառիկ դեպքերում նաև այլ անձանց հետ՝ քրեակատարողական հիմնարկի պետի թույլտվությամբ։

4. Դատապարտյալների ցանկությամբ երկարատև տեսակցությունը կարող է փոխարինվել կարճատևով։

5. Դատապարտյալներին իրավաբանական օգնություն ցույց տալու համար, իրենց դիմումի հիման վրա, կարող են տրվել տեսակցություններ փաստաբանների հետ՝ առանց քանակի և տևողության սահմանափակման։ Փաստաբանի հետ դատապարտյալի տեսակցությունները տեղի են ունենում մեկուսի։

6. Տեսակցությունների տրամադրման կարգը սահմանվում է քրեակատարողական հիմնարկների ներքին կանոնակարգով։

***Հոդված 91. Ազատազրկման դատապարտվածների հանձնուքներ, ծանրոցներ կամ փաթեթներ ստանալը և ուղարկելը***

1. Ազատազրկման դատապարտվածներին թույլատրվում է ստանալ և իր հաշվին ուղարկել հանձնուքներ, ծանրոցներ կամ փաթեթներ։ Ծանրոցի կամ փաթեթի առավելագույն քաշը որոշվում է փոստային կանոններով։

2. Հիվանդ, առաջին կամ երկրորդ կարգի հաշմանդամ դատապարտյալները, հղի և քրեակատարողական հիմնարկների մանկատներում երեխաներ ունեցող կին դատապարտյալները կարող են ստանալ լրացուցիչ ծանրոցներ և հանձնուքներ բժշկական եզրակացությամբ սահմանված քանակով ու տեսականիով։

3. Բժշկական եզրակացությամբ դատապարտյալների համար նախատեսված դեղամիջոցներով և բժշկական նշանակության առարկաներով հանձնուքներն, ծանրոցները ու փաթեթները չեն ընդգրկվում սույն օրենսգրքով նախատեսված հանձնուքների, ծանրոցների և փաթեթների քանակի մեջ։ Դրանք ուղարկվում են քրեակատարողական հիմնարկների բուժմաս համապատասխան հիվանդ դատապարտյալների բուժման համար։

5. Հանձնուքները, ծանրոցները և փաթեթները ենթարկվում են զննության։

6. Ծանրոցների, հանձնուքների և փաթեթների ընդունման, զննության և դատապարտյալներին հանձնելու կարգը սահմանվում է քրեակատարողական հիմնարկների ներքին կանոնակարգով։

***Հոդված 92. Ազատազրկման դատապարտվածների նամակագրությունը և դրամական փոխանցումներ կատարելը***

1. Ազատազրկման դատապարտվածներին թույլատրվում է սեփական միջոցների հաշվին վարել նամակագրություն՝ առանց նամակների, հեռագրերի թվի սահմանափակման։

2. Նամակագրությունն իրականացվում է քրեակատարողական հիմնարկի վարչակազմի միջոցով և, առանց նամակագրության բովանդակությանը ծանոթանալու, ենթակա է արտաքին զննման՝ արգելված առարկաների կամ նյութերի փոխանցումը բացառելու նպատակով։ Դատապարտյալի բացակայությամբ ստացված նամակներն ուղարկվում են նրա գտնվելու նոր վայր։

3. Ազատազրկման վայրերում պատիժ կրող և միմյանց ազգականներ չհանդիսացող դատապարտյալների միջև նամակագրությունը իրականացվում է քրեակատարողական հիմնարկի վարչակազմի թույլտվությամբ։

4. Դատապարտյալներն իրավունք ունեն առանց սահմանափակման ստանալ և կատարել դրամական փոխանցումներ։

***Հոդված 93. Ազատազրկման դատապարտվածների հեռախոսակապից և տեսազանգից օգտվելը***

1. Ազատազրկման դատապարտվածներին քրեակատարողական հիմնարկի պետի սահմանած ժամանակացույցով տրամադրվում է հեռախոսակապից և տեսազանգից օգտվելու հնարավորություն։ Դատապարտյալներին պետության հաշվին երկու ամիսը մեկ տրամադրվում է հեռախոսակապից կամ տեսազանգից օգտվելու հնարավորություն: Հեռախոսակապից և տեսազանգից դատապարտյալը լրացուցիչ օգտվում է սեփական միջոցների հաշվին։ Հեռախոսակապից կամ տեսազանգից օգտվելու տևողությունը յուրաքանչյուր դեպքում չի կարող գերազանցել 20 րոպեն, բացառիկ դեպքերում այն կարող է երկարաձգվել ևս 10 րոպե։

2. Դատապարտյալն իր ցանկությամբ հեռախոսակապից և տեսազանգից լրացուցիչ օգտվելու իրավունք կարող է ստանալ քրեակատարողական հիմնարկ ընդունվելուց հետո, ինչպես նաև անձնական բացառիկ հանգամանքների դեպքում։

3. Կալանավորված անձանց և դատապարտյալների միջև հեռախոսակապն ու տեսազանգն արգելվում է։

4. Քրեակատարողական հիմնարկի վարչակազմի պատճառաբանված որոշմամբ հեռախոսազրույցները և տեսազանգը կարող է տեղի ունենալ քրեակատարողական հիմնարկի ներկայացուցչի հսկողությամբ, որի մասին կալանավորված անձը և դատապարտյալը նախապես տեղեկացվում են։

5. Տեսազանգ տրամադրվում է մեկ ամսվա ընթացքում առնվազն երկու անգամ: Կալանավորված անձին տեսազանգից օգտվելու իրավունքը տրամադրվում է քրեական վարույթն իրականացնող մարմնի կողմից արգելանքի բացակայության դեպքում։

***Հոդված 94. Ազատազրկման դատապարտվածների կողմից հեռուստահաղորդումների և ֆիլմերի դիտումը, ռադիոհաղորդումների ունկնդրումը***

1. Դատապարտյալներին, բացառությամբ պատժախցում պահվողների, թույլատրվում է աշխատանքից ազատ ժամերի դիտել հեռուստահաղորդումներ և ֆիլմեր, բացառությամբ օրվա կանոնակարգով սահմանված գիշերային հանգստի ժամանակի։

2. Դատապարտյալը և նրանց խմբերն առևտրային ցանցից սեփական միջոցներով կարող են ձեռք բերել հեռուստացույցներ և ռադիոընդունիչներ կամ ստանալ դրանք ազգականներից և այլ անձանցից։

3. Դատապարտյալներին թույլատրվում է ունկնդրել ռադիոհաղորդումներ, բացի օրվա կանոնակարգով սահմանված գիշերային հանգստի ժամանակի։ Բնակելի և աշխատանքային կացարանները, մեկուսացված խցերը, հանգստի սենյակները, աշխատանքի վայրերը, պատժախցերն ու կարգապահական մեկուսարանները սարքավորվում են ռադիոհանգույցներով։

***Հոդված 95. Ազատազրկման դատապարտվածների կողմից գրականություն և գրենական պիտույքներ ձեռք բերելն ու օգտվելը***

1. Ազատազրկման դատապարտվածներին թույլատրվում է հանձնուքներով, ծանրոցներով և փաթեթներով ստանալ գրականություն և գրենական պիտույքներ կամ առևտրի ցանցի միջոցով ձեռք բերել այն, ինչպես նաև առանց սահմանափակման, սեփական միջոցների հաշվին, բաժանորդագրվել թերթեր ու ամսագրեր։

2. Դատապարտյալներին արգելվում է ստանալ, ձեռք բերել, պահել և տարածել պատերազմ, բռնություն կամ դաժանություն պրոպագանդող, ազգային ու կրոնական թշնամանք հրահրող, պոռնկագրական բնույթի հրատարակություններ։

***Հոդված 96. Առանց պահակախմբի կամ առանց ուղեկցորդման քրեակատարողական հիմնարկի սահմաններից դուրս տեղաշարժվելու կարգը և պայմանները***

1. Քրեակատարողական հիմնարկում պատիժ կրող, կալանավորվածներին պահելու վայրում տեխնիկատնտեսական սպասարկման աշխատանքներ կատարելու նպատակով թողնված դատապարտյալին, ելնելով կատարվող աշխատանքի բնույթից, կարող է թույլատրվել առանց պահակախմբի կամ ուղեկցորդման տեղաշարժվել քրեակատարողական հիմնարկի կամ կալանավորվածներին պահելու վայրի սահմաններից դուրս։

2. Դատապարտյալին առանց պահակախմբի կամ ուղեկցորդման քրեակատարողական հիմնարկի կամ կալանավորվածներին պահելու վայրի սահմաններից դուրս գտնվելու թույլտվություն տրամադրվում կամ այն վերացվում է քրեակատարողական հիմնարկի կամ կալանավորվածներին պահելու վայրի պետի որոշմամբ։

3. Առանց պահակախմբի կամ ուղեկցորդման քրեակատարողական հիմնարկի կամ կալանավորվածներին պահելու վայրի սահմաններից դուրս գտնվելու թույլտվություն կարող է տրամադրվել միայն օրինապահ վարքագիծ դրսևորող դատապարտյալին՝ պատժի ժամկետի առնվազն մեկ քառորդը կրելուց հետո։

4. Առանց պահակախմբի կամ ուղեկցորդման քրեակատարողական հիմնարկի կամ կալանավորվածներին պահելու վայրի սահմաններից դուրս տեղաշարժվել չի թույլատրվում վեց ամսից պակաս տվյալ քրեակատարողական հիմնարկում գտնվողներին, չհանված կամ չմարված տույժեր ունեցողներին, առանձնապես ծանր հանցագործությունների համար տաս տարուց ավելի ժամկետով դատապարտվածներին, պատժի կրման խիստ պայմաններում գտնվողներին, պատժի կրման ընթացքում դիտավորյալ հանցագործությունների համար դատապարտվածներին, ռեցիդիվի դեպքում, ինչպես նաև ցմահ ազատազրկման դատապարտված անձին։

5. Դատապարտյալին առանց պահակախմբի կամ առանց ուղեկցորդման քրեակատարողական հիմնարկի սահմաններից դուրս տեղաշարժվել չի թույլատրվում այն վայրերում, որ սահմանվում է պետական կառավարման լիազոր մարմնի կողմից։

6. Դատապարտյալին առանց պահակախմբի կամ առանց ուղեկցորդման քրեակատարողական հիմնարկի սահմաններից դուրս տեղաշարժվելու իրավունք է տրվում քրեակատարողական հիմնարկի պետի որոշմամբ։

7. Առանց պահակախմբի կամ առանց ուղեկցորդման քրեակատարողական հիմնարկի սահմաններից դուրս տեղաշարժվելու իրավունքից օգտվող դատապարտյալները տեղավորվում են քրեակատարողական հիմնարկների առանձին բնակելի շենքերում։ Նրանց կարող է թույլատրվել բնակվել քրեակատարողական հիմնարկի տարածքից դուրս գտնվող կացարաններում, բայց քրեակատարողական հիմնարկի վարչակազմի կողմից սահմանված վայրերում։

8. Առանց պահակախմբի կամ ուղեկցորդման քրեակատարողական հիմնարկի կամ կալանավորվածներին պահելու վայրի սահմաններից դուրս գտնվելու թույլտվություն ստացած դատապարտյալի վարքագծի կանոնները սահմանվում են քրեակատարողական հիմնարկների ներքին կանոնակարգով։

9. Դատապարտյալի կողմից քրեակատարողական հիմնարկների ներքին կարգապահության կանոնների խախտման կամ կատարվող աշխատանքի բնույթը փոխվելու դեպքերում, առանց պահակախմբի կամ առանց ուղեկցորդման տեղաշարժվելու իրավունքը վերացվում է քրեակատարողական հիմնարկի պետի որոշմամբ։

***Հոդված 97. Ազատազրկման դատապարտվածների մեկնումները քրեակատարողական հիմնարկների սահմաններից դուրս***

1. Ազատազրկման դատապարտված և քրեակատարողական հիմնարկում պատիժ կրող, ինչպես նաև կալանավորվածներին պահելու վայրերում տեխնիկատնտեսական սպասարկման աշխատանքներ կատարելու համար թողնված դատապարտյալներին կարող է թույլատրվել մեկնումներ քրեակատարողական հիմնարկների սահմաններից դուրս.

1) մեկնում մինչև յոթ օր ժամկետով, չհաշված մեկնելու և վերադարձի համար անհրաժեշտ ժամանակը, որը չի կարող գերազանցել երկու օրը՝ անձնական բացառիկ հանգամանքների դեպքում՝ մերձավոր ազգականի մահ կամ կյանքին սպառնացող ծանր հիվանդություն, տարերային աղետ, որը զգալի նյութական վնաս է պատճառել դատապարտյալին կամ նրա ընտանիքին.

2) մեկնում մինչև յոթ օր ժամկետով, չհաշված մեկնելու և վերադարձի համար անհրաժեշտ ժամանակը, որը չի կարող գերազանցել երկու օրը՝ կյանքի դժվարին իրավիճակում գտնվող երեխա ունեցող դատապարտյալին՝ երեխային մանկատանը կամ ազգականի մոտ տեղավորելու նպատակով։

3) մեկնում՝ մինչև երեսուն օր ժամկետով չհաշված մեկնելու և վերադարձի համար անհրաժեշտ ժամանակը, որը չի կարող գերազանցել երկու օրը՝ սոցիալական վերականգնման նպատակով բաց քրեակատարողական հիմնարկում պատիժ կրող դատապարտյալին, ինչպես նաև ազատվելուց հետո կենցաղային, աշխատանքի և սոցիալական այլ հարցեր նախապես կարգավորելու համար։

2. Քրեակատարողական հիմնարկից դուրս անչափահաս երեխաներ ունեցող դատապարտյալ կանայք տարին մեկ անգամ երեխաներին տեսակցելու նպատակով ունեն մինչև 10 օր ժամկետով կարճատև մեկնման իրավունք՝ չհաշված մեկնելու և վերադարձի համար անհրաժեշտ ժամանակը, որը չի կարող գերազանցել երկու օրը:

3. Սույն հոդվածի առաջին մասի 1-ին և 2-րդ կետերով նախատեսված հիմքերով առանձնապես ծանր հանցագործությունների համար տաս տարուց ավելի ժամկետով և ցմահ դատապարտվածներին մեկնումներ տրամադրվում են քրեակատարողական հիմնարկի վարչակազմի ներկայացուցչի կամ ներկայացուցիչների ուղեկցությամբ։ Սույն հոդվածի առաջին մասի երրորդ կետով նախատեսված հիմքերով առանձնապես ծանր հանցագործությունների համար տաս տարուց ավելի ժամկետով դատապարտվածներին մեկնումներ տրամադրվում են պատժի երկու երրորդը կրելուց հետո, իսկ ցմահ դատապարտվածներին՝ 15 տարի հետո։

4. Կիսափակ կամ փակ քրեակատարողական հիմնարկում պատիժ կրող դատապարտյալին մեկնում տրամադրվում է տարվա ընթացքում երկու անգամից ոչ ավելի։

5. Մեղսունակությունը չբացառող հոգեկան խանգարումով կամ առաջին կամ երկրորդ կարգի հաշմանդամ դատապարտյալին, որը առողջության պատճառով խնամքի կարիք ունի, ինչպես նաև անչափահաս դատապարտյալին մեկնում կարող է տրամադրվել միայն ազգականի կամ այլ անձի ուղեկցությամբ։

6. Շրջապատի համար վտանգ ներկայացնող հիվանդություններ ունեցող, ալկոհոլամոլությունից և թմրամոլությունից բուժման ամբողջ կուրսը չանցած, ինչպես նաև քրեակատարողական հիմնարկում հակահամաճարակային միջոցառում անցկացնելու ընթացքում մեկնում կարող է տրամադրվել, եթե համապատասխան բժշկի-մասնագետի եզրակացությամբ նա հասարակության կամ իր համար վտանգ չի ներկայացնում, կամ նման վտանգը վերացվում է նրան ուղեկցելու միջոցով, ինչը պետք է փոխհատուցի դատապարտյալը։

7. Բացասական բնութագրվող դատապարտյալին մեկնում կարող է տրամադրվել միայն քրեակատարողական հիմնարկի վարչակազմի ներկայացուցչի կամ ներկայացուցիչների ուղեկցությամբ։

8. Մեկնում տրամադրվելու դեպքում դատապարտյալը կարող է կրել իր առօրյա կամ այլ հագուստ։

***Հոդված 98. Դատապարտյալին մեկնումներ տրամադրելու կարգը***

1. Հիմնարկի Վերասոցիալականացման գնահատման հանձնաժողովի առաջարկությամբ մեկնումներ տրամադրվում է քրեակատարողական հիմնարկի պետի որոշմամբ՝ հաշվի առնելով դատապարտյալի անձը և նրա դրսևորած վարքագիծը պատժի կրման ընթացքում, կատարած հանցագործության բնույթն ու ծանրության աստիճանը, ինչպես նաև պատիժը կրելու ժամկետը։ Դիմումը կարող է մերժվել քրեակատարողական հիմնարկի պետի պատճառաբանված որոշմամբ։

2. Անձնական բացառիկ հանգամանքների կապակցությամբ կարճատև մեկնում տրամադրելու դիմումը քննարկվում է մեկ օրվա ընթացքում, իսկ երկարատև մեկնմանը՝ եռօրյա ժամկետում։

3. Քրեակատարողական հիմնարկի սահմաններից դուրս գտնվելու ժամանակը հաշվվում է պատիժը կրելու ժամկետի մեջ։

4. Մեկնումների հետ կապված ծախսերը հոգում է դատապարտյալը սեփական միջոցների հաշվին կամ այլ անձինք, իսկ եթե նա անվճարունակ է, ապա այդ ծախսերը կարող են կատարվել պետության հաշվին։

5. Սահմանված ժամկետում քրեակատարողական հիմնարկ վերադառնալուց խուսափող դատապարտյալը ենթակա է ձերբակալման՝ պահակախմբի հսկողությամբ պատիժը կրելու ուղարկվելու կամ քրեական պատասխանատվության ենթարկելու հարցը լուծելու համար։

6. Անկանխատեսելի հանգամանքների ուժով, սահմանված ժամկետում քրեակատարողական հիմնարկ վերադառնալու անհնարինության դեպքում, դատապարտյալի գտնվելու վայրի Պրոբացիայի ծառայության տարածքային մարմնի որոշմամբ, քրեակատարողական հիմնարկ վերադառնալու ժամկետը կարող է երկարաձգվել մինչև հինգ օր՝ այդ մասին անհապաղ տեղեկացնելով քրեակատարողական հիմնարկի վարչակազմին։

7. Դատապարտյալին մեկնումներ տրամադրելու կարգը սահմանվում է քրեակատարողական հիմնարկների ներքին կանոնակարգով։

***Հոդված 99. Դատապարտյալների պարտադիր պետական սոցիալական ապահովագրությունը և կենսաթոշակային ապահովումը***

1. Աշխատող դատապարտյալներն ենթակա են պարտադիր պետական սոցիալական ապահովագրության, իսկ դատապարտյալ կանայք ընդհանուր հիմունքներով ապահովվում են նաև հղիության և ծննդաբերության նպաստներով։

2. Դատապարտյալներն ունեն ծերության, հաշմանդամության, կերակրողին կորցնելու և Հայաստանի Հանրապետության օրենսդրությամբ նախատեսված այլ դեպքերում ընդհանուր հիմունքներով սոցիալական ապահովության իրավունք։

3. Դատապարտյալներին կենսաթոշակների տրամադրումը կազմակերպվում է քրեակատարողական հիմնարկի կողմից՝ դատապարտյալների անձնական հաշվին կենսաթոշակները փոխանցելու միջոցով։

4. Ազատազրկման կրման ընթացքում աշխատունակությունը կորցրած դատապարտյալները Հայաստանի Հանրապետության օրենսդրությամբ նախատեսված դեպքերում և կարգով վնասի փոխհատուցման իրավունք ունեն։

***Հոդված 100. Հղի, կերակրող մայր և երեխա ունեցող դատապարտյալի պատժի կրման առանձնահատկությունները***

1. Քրեակատարողական հիմնարկում անհրաժեշտության դեպքում ստեղծվում է մանկատուն՝ երեխաների բնակության և զարգացման պատշաճ պայմաններով։ Դատապարտյալը քրեակատարողական հիմնարկի մանկատանը կարող է տեղավորել իր՝ մինչև երեք տարեկան երեխային և աշխատանքից ազատ ժամերին, առանց սահմանափակման, շփվել նրա հետ։ Դատապարտյալին կարող է թույլատրվել երեխայի հետ համատեղ բնակություն։

2. Դատապարտյալի համաձայնությամբ նրա` մինչև երեք տարեկան երեխան կարող է հանձնվել ազգականի, ինչպես նաև հոգաբարձության և խնամակալության մարմնի որոշմամբ՝ այլ անձանց խնամքին, իսկ երեք տարին լրանալուց հետո՝ դատապարտյալի ընտրությամբ ուղարկվել մանկատուն կամ համապատասխան այլ հաստատություն։

3. Քրեակատարողական հիմնարկին կից մանկատանը պահվող երեխայի երեք տարին լրանալուց հետո քրեակատարողական հիմնարկի պետը կարող է մանկատանը երեխային պահելու ժամկետը երկարաձգել մինչև ծնողի պատժի ժամկետի ավարտը, եթե պատիժը կրելուն մնացել է երկու տարուց ոչ ավելի ժամանակ։

### *Գլուխ 19. Ազատազրկման կատարման առանձնահատկությունները տարբեր տեսակի քրեակատարողական հիմնարկներում*

***Հոդված 101. Ազատազրկման կրման պայմանները բաց քրեակատարողական հիմնարկում***

1. Բաց քրեակատարողական հիմնարկի մեղմ պայմաններում պատիժ են կրում անզգույշ հանցագործությունների համար դատապարտվածները, խիստ պայմաններում` դիտավորյալ ոչ մեծ կամ միջին ծանրության հանցագործությունների համար դատապարտվածները։

2. Բաց քրեակատարողական հիմնարկի մեղմ պայմաններում դատապարտյալը պահվում է մինչև տաս դատապարտյալի համար նախատեսված բնակելի կացարանում։ Նրանց թույլատրվում է.

1) սննդամթերք և առաջին անհրաժեշտության առարկաներ ձեռք բերելու համար իրենց անձնական հաշիվներից ամսական ծախսել նվազագույն աշխատավարձի վաթսունապատիկի չափով գումար,

2) տարվա ընթացքում ունենալ առնվազն տասներկու կարճատև և տասներկու երկարատև տեսակցություն։

3) տարվա ընթացքում ունենալ առնվազն մեկ մինչև հինգ օր տևողությամբ երկարատև տեսակցություն՝ քրեակատարողական հիմնարկի սահմաններից դուրս բնակվելու իրավունքով։

3. Բաց քրեակատարողական հիմնարկի խիստ պայմաններում դատապարտյալը պահվում է մինչև վեց դատապարտյալի համար նախատեսված բնակելի կացարանում։ Նրանց թույլատրվում է.

1) սննդամթերք և առաջին անհրաժեշտության առարկաներ ձեռք բերելու համար իրենց անձնական հաշիվներից ամսական ծախսել նվազագույն աշխատավարձի հիսունհինգապատիկի չափով գումար,

2) տարվա ընթացքում ունենալ տաս կարճատև և տաս երկարատև տեսակցություն։

4. Բաց քրեակատարողական հիմնարկի մեղմ պայմաններում դատապարտյալը կարող է տեղաշարժվել գիշերային ժամերին՝ քրեակատարողական հիմնարկի այդ նպատակով նախատեսված տարածքի սահմաններում, իսկ ցերեկային ժամերին՝ քրեակատարողական հիմնարկի տարածքի սահմաններում, և քրեակատարողական հիմնարկի պետի թույլտվությամբ՝ դրանից դուրս։

5. Բաց քրեակատարողական հիմնարկի խիստ պայմաններում դատապարտյալը կարող է տեղաշարժվել ցերեկային ժամերին՝ քրեակատարողական հիմնարկի այդ նպատակով նախատեսված տարածքի սահմաններում։

6. Բաց քրեակատարողական հիմնարկի մեղմ պայմաններում դատապարտյալներին անջատ պահելու` սույն օրենսգրքի 73-րդ հոդվածով սահմանված սկզբունքները չեն գործում, և դատապարտյալները պահվում են հասարակական համակեցության կանոններին համապատասխան։

7. Պատժի կրման սահմանված կարգի խախտումների համար տույժեր չունենալու և օրինապահ վարքագիծ դրսևորելու դեպքում, պատժի ժամկետի ոչ պակաս, քան վեց ամիսը խիստ պայմաններում կրելուց հետո դատապարտյալները կարող են տեղափոխվել մեղմ պայմաններ։

8. Մեղմ պայմաններում պատիժ կրող և պատժի կրման սահմանված կարգի խախտումներ թույլ տվող դատապարտյալները տեղափոխվում են պատժի կրման խիստ պայամններ։

9. Պատժի կրման խիստ պայմաններից մեղմ պայմաններ կամ մեղմից խիստ պայմաններ կրկնակի տեղափոխություն կատարվում է սույն հոդվածի 7-րդ և 8-րդ մասերով նախատեսված կարգով։

10. Մեղմ պայմաններում պատիժ կրող դատապարտյալը պատժի ժամկետի ավարտից վեց ամիս առաջ կարող են ստանալ քրեակատարողական հիմնարկի սահմաններից դուրս ազատ տեղաշարժվելու հնարավորություն՝ քրեակատարողական հիմնարկի պետի որոշմամբ։ Այս դեպքում դատապարտյալին թույլատրվում է բնակվել և աշխատել քրեակատարողական հիմնարկի սահմաններից դուրս, քրեակատարողական հիմնարկի վարչակազմի հսկողության ներքո։ Նա կարող են համատեղ բնակվել առանց պահակախմբի կամ առանց ուղեկցորդման տեղաշարժվելու իրավունք ունեցող դատապարտյալների հետ։

***Հոդված 102. Ազատազրկման կրման պայմանները կիսափակ քրեակատարողական հիմնարկում***

1. Կիսափակ քրեակատարողական հիմնարկի մեղմ պայմաններում պատիժ են կրում դիտավորյալ ծանր հանցագործությունների համար դատապարտվածները, խիստ պայմաններում`առանձնապես ծանր հանցագործությունների համար մինչև տաս տարի ժամկետով ազատազրկման դատապարտվածները, ինչպես նաև դատապարտյալները ռեցիդիվի դեպքում։

2. Կիսափակ քրեակատարողական հիմնարկի մեղմ պայմաններում դատապարտյալը պահվում է մինչև վեց դատապարտյալի համար նախատեսված բնակելի կացարանում։ Նրանց թույլատրվում է.

1) սննդամթերք և առաջին անհրաժեշտության առարկաներ ձեռք բերելու համար իրենց անձնական հաշիվներից ամսական ծախսել նվազագույն աշխատավարձի հիսունապատիկի չափով գումար,

2) տարվա ընթացքում ունենալ առնվազն ութ կարճատև և ութ երկարատև տեսակցություն։

3. Կիսափակ քրեակատարողական հիմնարկի խիստ պայմաններում դատապարտյալը պահվում է մինչև վեց դատապարտյալի համար նախատեսված մեկուսացված խցում։ Նրանց թույլատրվում է.

1) սննդամթերք և առաջին անհրաժեշտության առարկաներ ձեռք բերելու համար իրենց անձնական հաշիվներից ամսական ծախսել նվազագույն աշխատավարձի քառասունհինգապատիկի չափով գումար,

2) տարվա ընթացքում ունենալ առնվազն վեց կարճատև և վեց երկարատև տեսակցություն։

4. Կիսափակ քրեակատարողական հիմնարկի մեղմ պայմաններում դատապարտյալը կարող է տեղաշարժվել ցերեկային ժամերին՝ քրեակատարողական հիմնարկի այդ նպատակով նախատեսված տարածքի սահմաններում։

5. Կիսափակ քրեակատարողական հիմնարկի խիստ պայմաններում դատապարտյալը կարող է տեղաշարժվել առնվազն երեք ժամ տևողությամբ ցերեկային որոշակի ժամերին՝ քրեակատարողական հիմնարկի այդ նպատակով նախատեսված տարածքի սահմաններում։

6. Պատժի կրման սահմանված կարգի խախտումների համար տույժեր չունենալու և օրինապահ վարքագիծ դրսևորելու դեպքում, պատժի ժամկետի ոչ պակաս, քան մեկ երրորդը խիստ պայմաններում կրելուց հետո դատապարտյալները կարող են տեղափոխվել մեղմ պայմաններ։

7. Մեղմ պայմաններում պատիժ կրող և պատժի կրման սահմանված կարգի խախտումներ թույլ տվող դատապարտյալները տեղափոխվում են պատժի կրման խիստ պայմաններ։

8. Պատժի կրման խիստ պայմաններից մեղմ պայմաններ կամ մեղմից խիստ պայմաններ կրկնակի տեղափոխություն կատարվում է սույն հոդվածի 6-րդ և 7-րդ մասերով նախատեսված կարգով։

***Հոդված 103. Ազատազրկման կրման պայմանները փակ քրեակատարողական հիմնարկում***

1. Փակ քրեակատարողական հիմնարկի մեղմ պայմաններում պատիժ են կրում առանձնապես ծանր հանցագործությունների համար տասը տարուց ավելի ժամկետով ազատազրկման դատապարտվածները, խիստ պայմաններում`ցմահ ազատազրկման դատապարտվածները, ինչպես նաև նախկինում ազատազրկում կրածները` ռեցիդիվի դեպքում։

2. Փակ քրեակատարողական հիմնարկի մեղմ պայմաններում դատապարտյալը պահվում է մինչև վեց դատապարտյալի համար նախատեսված մեկուսացված խցում։ Նրանց թույլատրվում է.

1) սննդամթերք և առաջին անհրաժեշտության առարկաներ ձեռք բերելու համար իրենց անձնական հաշիվներից ամսական ծախսել նվազագույն աշխատավարձի քառասունապատիկի չափով գումար,

2) տարվա ընթացքում ունենալ առնվազն վեց կարճատև և վեց երկարատև տեսակցություն։

3. Փակ քրեակատարողական հիմնարկի խիստ պայմաններում դատապարտյալը պահվում է մինչև չորս դատապարտյալի համար նախատեսված մեկուսացված խցում։ Նրանց թույլատրվում է.

1) սննդամթերք և առաջին անհրաժեշտության առարկաներ ձեռք բերելու համար իրենց անձնական հաշիվներից ամսական ծախսել նվազագույն աշխատավարձի երեսունհինգապատիկի չափով գումար,

2) տարվա ընթացքում ունենալ առնվազն չորս կարճատև և չորս երկարատև տեսակցություն։

4. Փակ քրեակատարողական հիմնարկի մեղմ պայմաններում դատապարտյալն ամենօրյա երկու ժամ տևողությամբ զբոսանքի իրավունք ունի։

5. Փակ քրեակատարողական հիմնարկի խիստ պայմաններում դատապարտյալն ամենօրյա մեկ ժամ տևողությամբ զբոսանքի իրավունք ունի։

6. Պատժի կրման սահմանված կարգի խախտումների համար տույժեր չունենալու և օրինապահ վարքագիծ դրսևորելու դեպքում, պատժի ժամկետի ոչ պակաս, երեք տարին խիստ պայմաններում կրելուց հետո դատապարտյալները կարող են տեղափոխվել մեղմ պայմաններ։

7. Մեղմ պայմաններում պատիժ կրող և պատժի կրման սահմանված կարգի խախտումներ թույլ տվող դատապարտյալները տեղափոխվում են պատժի կրման խիստ պայամններ։

8. Պատժի կրման խիստ պայմաններից մեղմ պայմաններ կամ մեղմից խիստ պայմաններ կրկնակի տեղափոխություն կատարվում է սույն հոդվածի 6-րդ և 7-րդ մասերով նախատեսված կարգով։

***Հոդված 104. Ազատազրկման կրման պայմանները փակ քրեակատարողական հիմնարկում ցմահ ազատազրկման դատապարտվածների համար***

1. Ցմահ ազատազրկում կրելու համար փակ քրեակատարողական հիմնարկ բերված բոլոր դատապարտյալները տեղավորվում են պատժի կրման խիստ պայմաններում։ Ցմահ ազատազրկման դատապարտվածը պատժի կրման խիստ պայմաններից կարող է տեղափոխվել մեղմ պայմաններ ութ տարի խիստ պայմաններում պատիժ կրելուց հետո՝ պատժի կրման սահմանված կարգի խախտումների համար վերջին մեկ տարում տույժեր չունենալու դեպքում։

2. Ցմահ ազատազրկման դատապարտվածները պահվում են խցերում` որպես կանոն, յուրաքանչյուր խցում չորս դատապարտյալից ոչ ավելի։ Դատապարտյալի խնդրանքով կամ նրա անձնական անվտանգությանը սպառնացող վտանգի դեպքում, քրեակատարողական հիմնարկի պետի որոշմամբ, դատապարտյալը կարող է պահվել մենախցում։ Տվյալ դատապարտյալի աշխատանքը կազմակերպվում է՝ հաշվի առնելով դատապարտյալներին խցերում պահելու պահանջները։

3. Մեղմ և խիստ պայմաններում պատիժ կրող դատապարտյալների սննդամթերք ու առաջին անհրաժեշտության առարկաներ ձեռք բերելու գումարի չափը, տեսակցությունների քանակը և տեսակը որոշվում են սույն օրենսգրքի 103-րդ հոդվածով նախատեսված կարգով։

***Հոդված 105. Ազատազրկման կրման պայմանները բժշկական քրեակատարողական հիմնարկում***

1. Բժշկական քրեակատարողական հիմնարկում դատապարտյալը պահվում է սույն օրենսգրքով և իրավական այլ ակտերով կիսափակ քրեակատարողական հիմնարկի համար նախատեսված մեղմ պայմաններում, բացառությամբ սույն օրենսգրքով և իրավական այլ ակտերով բժշկական քրեակատարողական հիմնարկի համար նախատեսված առանձնահատկությունների։ Բժշկական քրեակատարողական հիմնարկում կարող է ստեղծվել առանձնացված ստորաբաժանում կամ կացարան կամ խուց՝ դատապարտյալներին տարբեր մեկուսացվածության աստիճաններով պահելու նպատակով։

2. Բժշկական քրեակատարողական հիմնարկում դատապարտյալին պահելու պայմանների առանձնահատկությունները սահմանվում են քրեակատարողական հիմնարկների ներքին կանոնակարգով։

***Հոդված 106. Դատապարտյալի բուժսանիտարական և բուժկանխարգելիչ օգնության ապահովումը***

1. Դատապարտյալի բուժսանիտարական և բուժկանխարգելիչ օգնությունը կազմակերպվում է Հայաստանի Հանրապետության առողջապահության ոլորտը կարգավորող օրենսդրությանը համապատասխան։ Դատապարտյալի բուժսանիտարական և բուժկանխարգելիչ օգնությունը կազմակերպելու, առողջապահական մարմինների բուժական հիմնարկներից օգտվելու և այդ նպատակով դրանց բժշկական անձնակազմին ներգրավելու կարգը սահմանում է Հայաստանի Հանրապետության կառավարությունը։

2. Դատապարտյալին բուժսանիտարական և բուժկանխարգելիչ օգնություն արդյունավետ ապահովելու նպատակով քրեակատարողական համակարգում կազմակերպվում են բուժպրոֆիլակտիկ բուժմասեր և բժշկական քրեակատարողական հիմնարկներ։

3. Քրեակատարողական հիմնարկի վարչակազմն ապահովում է դատապարտյալի առողջության պահպանմանն ուղղված սանիտարահիգիենիկ և հակահամաճարակային միջոցառումների կազմակերպումը։

***Հոդված 107. Դատապարտյալի բժշկական օգնության և սպասարկման ապահովումը***

1. Դատապարտյալն իրավունք ունի բժշկական օգնություն և սպասարկում ստանալ անվճար կամ արտոնյալ պայմաններով` պետության կողմից երաշխավորված առողջապահական պետական նպատակային ծրագրերի շրջանակներում, որոնցից դուրս իրավունք ունի բժշկական օգնություն և սպասարկում ստանալ բժշկական ապահովագրական հատուցումների, անձնական վճարումների կամ Հայաստանի Հանրապետության օրենսդրությամբ նախատեսված այլ աղբյուրների հաշվին։

2. Բժշկական օգնության դիմելիս, ինչպես նաև բժշկական օգնություն և սպասարկում ստանալիս յուրաքանչյուր դատապարտյալ իրավունք ունի`

1) ստանալ բժշկական օգնություն և սպասարկում` հիգիենայի պահանջներին համապատասխանող պայմաններում.

2) բարյացակամ և մեկուսի պայմաններում ստանալ մատչելի ու լիարժեք բժշկական խորհրդատվություն.

3) պահանջել բժշկի օգնությանը դիմելու փաստի, իր առողջական վիճակի, հետազոտման, ախտորոշման և բուժման ընթացքում պարզված տեղեկությունների գաղտնիության ապահովում, բացի Հայաստանի Հանրապետության օրենսդրությամբ սահմանված դեպքերից.

4) օգտվել բարձրորակ բուժկանխարգելիչ ծառայություններից, և պաշտպանված լինել առողջության համար վտանգ ներկայացնող մեթոդների, այդ թվում՝ գիտական փորձերի կիրառումից, իրազեկ լինել իր հիվանդության մասին և համաձայնություն տալ բժշկական միջամտության համար,

5) ստանալ բժշկական օգնություն և սպասարկում՝ սահմանված քանակական ու որակական բնութագրիչների չափանիշներին համապատասխան.

6) հրաժարվել բժշկական միջամտությունից, բացառությամբ կյանքին սպառնացող վտանգի, ինչպես նաև շրջապատի համար վտանգ ներկայացնող հիվանդությունների դեպքերում.

7) արժանանալ բժշկական օգնություն և սպասարկում իրականացնողների հարգալից վերաբերմունքի.

8) իր միջոցների հաշվին օգտվել իր նախընտրած բժշկի-մասնագետի ծառայություններից:

4. Բժշկական օգնություն իրականացնելիս բժիշկն անկախ է իր կայացրած որոշումներում և ղեկավարվում է բժշկական պարտքի զգացումով՝ ոլորտը կանոնակարգող օրենսդրությանը համապատասխան։

5. Քրեակատարողական հիմնարկում տրամադրվող բժշկական օգնության և սպասարկման տեսակների ցանկն ու նկարագիրը սահմանում է Հայաստանի Հանրապետության կառավարությունը։

6. Քրեակատարողական հիմնարկում տրամադրվող բժշկական օգնության և սպասարկման գործունեության համար անհրաժեշտ տեխնիկական և մասնագիտական որակավորման պահանջները սահմանում է Հայաստանի Հանրապետության կառավարությունը։

7. Դատապարտյալն իրազեկվում է բժշկական օգնություն և սպասարկում ստանալու իր իրավունքների մասին, որի վերաբերյալ նշում է կատարվում բժշկական փաստաթղթերում։ Դատապարտյալին տրվում է իրավունքների իրազեկման թերթիկի ձև, որը հաստատում է քրեակատարողական ոլորտում լիազոր պետական մարմինը։

***Հոդված 108. Հացադուլի իրականացումը և դրա առանձնահատկությունները***

1. Հացադուլը կալանավորված անձի կամ դատապարտյալի կողմից գիտակցաբար և սեփական կամքով ցանկացած տեսակի սննդամթերքից և (կամ) ջրից որոշակի ժամկետով կամ անժամկետ հրաժարվելն է, ինչի մասին վերջինս բանավոր կամ գրավոր հայտարարություն է ներկայացնում քրեակատարողական հիմնարկի վարչակազմ։

2. Հացադուլ իրականացնելը չի հանգեցնում կալանքի տակ գտնվելու կամ պատիժը կրելու սահմանված կարգի խախտման և նրա համար չի կարող առաջացնել անբարենպաստ հետևանքներ։

3. Հացադուլ իրականացնող անձի համաձայնության առկայության դեպքում քրեակատարողական հիմնարկի վարչակազմը դրա մասին անհապաղ տեղեկացնում է նրա փաստաբանին (եթե հացադուլ իրականացնող անձն ունի փաստաբան), նրա մերձավոր ազգականներից մեկին կամ նրա կողմից ընտրված անձին։ Հացադուլ իրականացնող անչափահաս անձի դեպքում նրա համաձայնությունը չի պահանջվում։

4. Հացադուլ իրականացնող անձի կողմից հացադուլ իրականացնելու վերաբերյալ հայտարարության մասին քրեակատարողական հիմնարկի վարչակազմին հայտնելուց հետո իրենց իրավասության շրջանակներում համապատասխան աշխատանքներ են իրականացնում ավագ բուժաշխատողը (այսուհետ՝ բժիշկ) և սոցիալական կամ հոգեբանական աշխատանքներ իրականացնող ստորաբաժանումը։

5. Հացադուլ իրականացնող անձի համաձայնության առկայության դեպքում նա ենթարկվում է անհրաժեշտ բժշկական զննության և քրեակատարողական հիմնարկի վարչակազմի կողմից հացադուլ իրականացնելու փաստի արձանագրման պահից 24 ժամվա ընթացքում քրեակատարողական հիմնարկի պետի կամ նրան փոխարինող անձի որոշմամբ տեղափոխվում է այդ նպատակով հատուկ առանձնացված խուց՝ հնարավորինս հաշվի առնելով քրեակատարողական հիմնարկի շենքային պայմանները` բացառությամբ բաց քրեակատարողական հիմնարկում պատիժ կրող դատապարտյալների։ Հատուկ առանձնացված խցի պայմանները չպետք է ավելի վատ լինեն, քանի իր համար փաստացի նախատեսվածը:

6. Հացադուլ իրականացնող անձի նկատմամբ չպետք է կիրառվի որևէ ճնշում հացադուլը դադարեցնելու նպատակով։ Նրան տրամադրվող բժշկական օգնությունը և սպասարկումը չեն կարող պայմանավորվել հացադուլը դադարեցնելու միտումով։

7. Հացադուլ իրականացնող անձի գիտակցության մթագնման կամ կորստի, ինչպես նաև կոմայի մեջ ընկնելու դեպքում վերջինիս առանց իր համաձայնության տրամադրվում է անհրաժեշտ բժշկական օգնություն և սպասարկում (այդ թվում՝ արհեստական սնուցման ձևով) միայն կյանքին սպառնացող վտանգի, ինչպես նաև շրջապատի համար վտանգ ներկայացնող հիվանդությունների դեպքերում` Հայաստանի Հանրապետության օրենսդրությամբ սահմանված կարգով՝ բժշկի պատճառաբանված գրավոր եզրակացության հիման վրա։ Բժշկական օգնությունը և սպասարկումը պետք է իրականացվեն մարդկային արժանապատվությունը չնվաստացնող պայմաններում՝ պահպանելով հացադուլ իրականացնող անձի հիմնական իրավունքները և ազատությունները։

8. Հացադուլ իրականացնող անձի հարկադիր կերակրումն արգելվում է։

9. Հացադուլ իրականացնող անձի տեղափոխումն այլ քրեակատարողական հիմնարկ, քննչական գործողությունների կատարման վայր կամ դատարան իրականացվում է ընդհանուր հիմունքներով, անհրաժեշտության դեպքում, բուժաշխատողի ուղեկցությամբ։

***Հոդված 109. Քրեակատարողական հիմնարկի վարչակազմի գործողությունները դատապարտյալի ծանր հիվանդության կամ մահվան դեպքում***

1. Դատապարտյալի ծանր հիվանդության կամ մահվան դեպքում ազատազրկում կատարող քրեակատարողական հիմնարկի վարչակազմն այդ մասին անհապաղ տեղեկացնում է նրա մերձավոր ազգականներին և պատժի կատարման օրինականության նկատմամբ հսկողություն իրականացնող դատախազին։

2. Մահացածի դին Հայաստանի Հանրապետության օրենսդրությամբ նախատեսված գործողությունների իրականացումից հետո հանձնվում է նրա մերձավոր ազգականներին կամ համապատասխան դիմում ներկայացնող անձին։ Այդպիսիք չլինելու դեպքում դատապարտյալի հուղարկավորումն իրականացվում է պետության հաշվին։

### *Գլուխ 20. Ազատազրկման կամ ցմահ ազատազրկման դատապարտվածների նկատմամբ կիրառվող կարգապահական ներգործության միջոցները*

***Հոդված 110. Ազատազրկման դատապարտվածի նկատմամբ կիրառվող խրախուսանքի միջոցները***

1. Օրինապահ վարքագծի, աշխատանքի և ուսման նկատմամբ բարեխիղճ վերաբերմունքի, դատապարտյալների ինքնագործ միավորումների աշխատանքներին և միջոցառումներին ակտիվորեն մասնակցելու համար ազատազրկման դատապարտված անձի նկատմամբ սահմանված կարգով կարող են կիրառվել խրախուսանքի հետևյալ միջոցները.

1) շնորհակալություն,

3) լրացուցիչ հեռախոսային խոսակցության թույլտվություն,

4) լրացուցիչ կարճատև կամ երկարատև տեսակցության թույլտվություն,  բայց տարվա ընթացքում երկու կարճատև կամ երկու երկարատև տեսակցությունից ոչ ավելի.

5) լրացուցիչ տեսազանգի թույլտվություն,

6) սոցիալական վերականգնման նպատակով լրացուցիչ մեկնում՝

7) սննդամթերք և առաջին անհրաժեշտության առարկաներ ձեռք բերելու համար լրացուցիչ գումար ծախսելու թույլտվություն,

8) փակ քրեակատարողական հիմնարկի խիստ պայմաններում պահվող դատապարտյալի զբոսանքի ժամանակի ավելացում՝ մինչև երկու ժամ, մեկ ամիս ժամկետով,

9) մեկ քրեակատարողական հիմնարկի շրջանակներում խիստ պայմաններից տեղափոխում մեղմ պայմաններ,

10) նախկինում նշանակված տույժի վաղաժամկետ հանում։

2. Դատապարտյալը, որպես խրախուսանքի միջոց, կարող է ներկայացվել տեղափոխման մեկուսացվածության առավել ցածր աստիճան ունեցող քրեակատարողական հիմնարկ՝ պատժի կրումը շարունակելու նպատակով։

***Հոդված 111. Ազատազրկման դատապարտվածի նկատմամբ խրախուսանքի միջոցներ կիրառելու կարգը***

Խրախուսանքի բոլոր միջոցները կիրառվում են գրավոր՝ քրեակատարողական հիմնարկի պետի կամ նրա պարտականությունները կատարող անձի որոշմամբ։

***Հոդված 112. Ազատազրկման դատապարտվածի նկատմամբ կիրառվող տույժի միջոցները***

1. Պատիժը կրելու սահմանված կարգը խախտելու համար ազատազրկման դատապարտվածի նկատմամբ սահմանված կարգով կարող են կիրառվել տույժի հետևյալ միջոցները.

1) նախազգուշացում,

2) խիստ նկատողություն,

3) մինչև մեկ ամիս ժամկետով զրկել քրեակատարողական հիմնարկի կրպակից օգտվելու իրավունքից,

4) մինչև մեկ ամիս ժամկետով զրկել հեռախոսակապից կամ տեսազանգից օգտվելու իրավունքից,

5) մինչև երեք ամիս ժամկետով զրկել տեսակցության իրավունքից,

6) պատժախուց տեղափոխելը մինչև տասնհինգ օր,

7) մինչև մեկ ամիս ժամկետով տեղափոխել մենախուց,

8) պատիժը կրելու սահմանված կարգի չարամիտ խախտման դեպքում դատապարտյալը կարող է ներկայացվել տեղափոխման մեկուսացվածության ավելի բարձր աստիճան ունեցող քրեակատարողական հիմնարկ՝ պատժի կրումը շարունակելու նպատակով։

2. Սույն հոդվածի 1-ին մասով սահմանված տույժի միջոցները կիրառվում են քրեակատարողական հիմնարկների ներքին կանոնակարգով նախատեսված դեպքերում և կարգով։

***Հոդված 113. Ազատազրկման դատապարտվածի կողմից պատժի կրման սահմանված կարգի չարամիտ խախտումները***

1. Ազատազրկման դատապարտված անձի կողմից պատժի կրման սահմանված կարգի չարամիտ խախտումներ են համարվում զանցանքը, քրեակատարողական հիմնարկի վարչակազմի ներկայացուցիչներին ուղղված սպառնալիքը, անհնազանդությունը քրեակատարողական հիմնարկներում, օգտագործումն արգելված առարկաներ պատրաստելը, պահելը և տարածելը, համասեռ հարկադրանքը։

2. Մեկ տարվա ընթացքում պատժի կրման սահմանված կարգի կրկնակի խախտումը կարող է համարվել չարամիտ, եթե այդ խախտումներից յուրաքանչյուրի համար դատապարտյալը ենթարկվել է տույժի, բացառությամբ՝ նախազգուշացման, և տույժը չի հանվել կամ մարվել։

3. Դատապարտյալը պատժի կրման սահմանված կարգի չարամիտ խախտող է ճանաչվում քրեակատարողական հիմնարկի պետի որոշմամբ՝ միաժամանակ տույժ նշանակելով։

***Հոդված 114. Ազատազրկման դատապարտվածի նկատմամբ տույժի միջոցներ կիրառելու կարգը***

1. Տույժի բոլոր միջոցները կիրառվում են գրավոր՝ քրեակատարողական հիմնարկի պետի կամ նրա պարտականությունները կատարող անձի որոշմամբ։

2.Ազատազրկման դատապարտվածնի նկատմամբ տույժի միջոցները կիրառելիս հաշվի են առնվում խախտումը կատարելու հանգամանքները, տույժի միջոցի կիրառմամբ հետապնդվող իրավաչափ նպատակին հասնելու ողջամիտ անհրաժեշտությունը, դատապարտյալի անձը և նրա վարքագիծը նախքան խախտումը կատարելը։ Նշանակվող տույժը պետք է համապատասխանի դատապարտյալի կատարած խախտման ծանրությանը և բնույթին։ Տույժը կիրառվում է բացառապես խախտումը կատարած անձի նկատմամբ այն հայտնաբերելուց հետո ոչ ուշ, քան տասն օրվա ընթացքում, իսկ եթե խախտման կապակցությամբ կատարվել է ստուգում՝ ապա դրա ավարտվելու օրից, բայց ոչ ուշ մեկ ամսից՝ խախտումը կատարելու օրից։ Տույժը, որպես կանոն, կատարվում է անհապաղ, իսկ բացառիկ դեպքերում՝ ոչ ուշ, քան մեկ ամսում՝ այն նշանակելու օրից։ Մեկ խախտման համար արգելվում է նշանակել մեկից ավելի տույժ։

2. Նախազգուշացումը հայտարարվում է բանավոր կամ գրավոր, իսկ մնացած տույժերը՝ միայն գրավոր։ Տույժեր նշանակվում են քրեակատարողական հիմնարկի պետի կամ նրա պարտականությունները կատարող անձի որոշմամբ։

3. Դատապարտյալը տեղափոխվում է պատժախուց՝ պարտադիր նշելով այդ վայրում պահելու ժամկետը։

4. Քրեակատարողական հիմնարկի մանկատանը երեխա ունեցող, կերակրող մայր, հղի, նախածննդյան կամ հետծննդյան ժամանակահատվածում գտնվող դատապարտյալը պատժախուց չի տեղափոխվում։

5. Ստացիոնար պայմաններում բուժում ստացող դատապարտյալների նկատմամբ նշանակված պատժախուց տեղափոխելու տույժի միջոցի կիրառումը հետաձգվում է մինչև բուժման ավարտը:

6. Պատժախցից բժշկական քրեակատարողական հիմնարկ փոխադրելու դեպքում բժշկական քրեակատարողական հիմնարկում դատապարտյալին պահելու ժամանակը հաշվվում է տույժը կրելու ժամանակի մեջ։

7. Դատապարտյալը համարվում է տույժ չունեցող, եթե տույժը կրելուց հետո` վեց ամսվա ընթացքում, չի ենթարկվել նոր տույժի, կամ նախկինում նշանակված տույժը հանվել է։

8. Դատապարտյալի նկատմամբ տույժի միջոցի կիրառումը ենթակա է բողոքարկման պատիժների կատարման նկատմամբ հսկողություն և վերահսկողություն իրականացնող մարմիններին։

***Հոդված 115. Պատժախցում նախատեսված պահելու պայմանները***

1. Պատժախցում գտնվելու ժամանակ դատապարտյալին կարող են արգելվել տեսակցությունները, բացառությամբ օրենքով նախատեսված դեպքերի, հեռախոսակապից օգտվելը, դրամական փոխանցումներ, հանձնուքներ ու ծանրոցներ ստանալը և ուղարկելը, բացառությամբ առաջին անհրաժեշտության առարկաներ ձեռք բերելու դեպքերի, քաղաքացիաիրավական գործարքներին մասնակցելը։

2. Պատժախցում գտնվելու ժամանակ դատապարտյալին արգելվում է աշխատելը:

3. Սույն հոդվածի 1-ին մասով նախատեսված սահմանափակումները կիրառվում են տույժի միջոց կիրառելու մասին քրեակատարողական հիմնարկի պետի կամ նրա պարտականությունները կատարող անձի պատճառաբանված որոշմամբ։ Պատժախցում գտնվելու ժամանակամիջոցում կարող է կիրառվել սույն հոդվածի 1-ին մասով նախատեսված մեկից ավելի սահմանափակում։

4. Սույն հոդվածի 1-ին մասով նախատեսված յուրաքանչյուր սահմանափակումը կիրառելիս պետք է հիմնավորվի պատճառական կապը կատարած խախտման և կիրառվող սահմանափակման միջև։

5. Պատժախցում պահվող դատապարտյալի նյութակենցաղային ապահովման պայմանները սահմանվում են քրեակատարողական հիմնարկների ներքին կանոնակարգով։

6. Պատժախցում պահվող դատապարտյալը գտնվում է բժշկական հսկողության ներքո։

7. Պատժախցում պահվող դատապարտյալի նկատմամբ կիրառվող տույժի միջոցը կարող է վաղաժամկետ դադարեցվել բժշկի եզրակացության հիման վրա։

8. Դատապարտյալը պատժախցում կարող է անընդմեջ պահվել երեսուն օրից ոչ ավել, իսկ կին դատապարտյալը՝ քսան օրից:

***Հոդված 116. Դատապարտյալի նյութական պատասխանատվությունը***

1. Դատապարտյալը պատիժը կրելու ընթացքում պետությանը, ֆիզիկական կամ իրավաբանական անձանց պատճառած նյութական վնասի համար պատասխանատվություն է կրում օրենքով սահմանված կարգով։

2. Դատապարտյալը հատուցում է քրեակատարողական հիմնարկին պատճառած վնասը:

3. Պատճառված նյութական վնասի դիմաց սխալ կերպով բռնագանձված գումարը վերադարձվում է դատապարտյալին և հաշվեգրվում նրա անձնական հաշվին։

### *Գլուխ 21. Ազատազրկման կամ ցմահ ազատազրկման դատապարտվածների*

### *աշխատանքը և կրթությունը*

***Հոդված 117. Դատապարտյալին աշխատանքի ներգրավելը***

1. Յուրաքանչյուր դատապարտյալ պարտավոր է աշխատել քրեակատարողական հիմնարկի վարչակազմի կողմից որոշված վայրում և աշխատանքներում։ Դատապարտյալին աշխատանքի ներգրավելիս քրեակատարողական հիմնարկի վարչակազմը պարտավոր է հաշվի առնել նրա սեռը, տարիքը, աշխատունակությունը, առողջական վիճակը, ունակությունները և հնարավորինս՝ մասնագիտությունը։ Դատապարտյալի աշխատանքային գործունեությունը չպետք է խոչընդոտի քրեակատարողական հիմնարկի առջև դրված խնդիրներն իրականացնելուն:

2. Դատապարտյալն աշխատանքի է ներգրավվում քրեակատարողական հիմնարկի ենթակայությամբ գործող պետական կամ սեփականության այլ ձև ունեցող ձեռնարկությունում, կազմակերպությունում՝ դատապարտյալի պատշաճ պահման և մեկուսացման պահանջներն ապահովելու պայմանով։ Դատապարտյալն իրավունք ունի զբաղվելու անհատական աշխատանքային գործունեությամբ:

3. Աշխատանքով ապահովելու նախապատվությունը տրվում է այն դատապարտյալին, ով ունի գույքային պարտավորություններ կամ գտնվում է նյութական ծանր վիճակում:

4. Դատապարտյալի աշխատանքը չպետք է լինի հարկադիր և (կամ) շահագործող բնույթի և չպետք է ուղղված լինի քրեակատարողական հիմնարկի վարչակազմի անձնական շահերը բավարարելուն:

***Հոդված 118. Դատապարտյալի աշխատանքի պայմանները***

1. Դատապարտյալի աշխատանքային հարաբերությունները կարգավորվում են Հայաստանի Հանրապետության աշխատանքային օրենսդրությամբ՝ այն առանձնահատկություններով, որոնք սահմանված են սույն օրենսգրքով:

2. Տեխնիկայի անվտանգության կամ դատապարտյալի աշխատանքի պաշտպանության կանոնների պահպանման նկատմամբ պետք է իրականացվի պատշաճ հսկողություն:

3. Կենսաթոշակի տարիքը լրացած դատապարտյալը, ինչպես նաև առաջին կամ երկրորդ խմբի հաշմանդամություն ունեցող, հղի կամ մինչև երեք տարեկան երեխա ունեցող դատապարտյալն աշխատանքի է ներգրավվում իր ցանկությամբ՝ Հայաստանի Հանրապետության օրենսդրությանը համապատասխան։

4. Աշխատանքային վեճերի առիթով դատապարտյալին արգելվում է ընդհատել աշխատանքը։ Աշխատանքից հրաժարվելը կամ աշխատանքն ընդհատելը համարվում են պատժի կրման սահմանված կարգի խախտում և հիմք են դատապարտյալի նկատմամբ սույն օրենսգրքով սահմանված կարգապահական և(կամ) նյութական պատասխանատվություն կիրառելու համար։

5. Դատապարտյալին տեխնիկատնտեսական սպասարկման և վճարովի աշխատանքի մեջ ներգրավելու ժամանակը հաշվառվում է նրա ընդհանուր աշխատանքային ստաժի մեջ։ Աշխատած ժամանակի հաշվառումն իրականացնում է քրեակատարողական հիմնարկի վարչակազմը՝ օրացուցային տարվա արդյունքներով։ Դատապարտյալի կողմից աշխատանքից պարբերաբար խուսափելու դեպքերում քրեակատարողական հիմնարկի վարչակազմի որոշմամբ ժամանակի համապատասխան մասը կարող է հանվել դատապարտյալի ընդհանուր աշխատանքային ստաժից։ Դատապարտյալը կարող է քրեակատարողական հիմնարկի վարչակազմի որոշումը բողոքարկել դատարան:

6. Դատապարտյալին արգելված աշխատանքների ցանկը սահմանում է Հայաստանի Հանրապետության կառավարությունը։

***Հոդված 119. Դատապարտյալի աշխատանքի վարձատրությունը***

1. Դատապարտյալը, Հայաստանի Հանրապետության օրենսդրությանը համապատասխան, ունի աշխատանքի վարձատրության իրավունք։

2. Աշխատաժամանակի և արտադրանքի չափաբաժիններն ամբողջությամբ կատարելու դեպքում, դատապարտյալների ամսական վարձատրությունը չի կարող պակաս լինել սահմանված նվազագույն աշխատավարձից։

3. Ոչ լրիվ աշխատանքային օրվա կամ ոչ լրիվ աշխատանքային շաբաթվա դեպքում դատապարտյալի աշխատանքը վարձատրվում է կատարված աշխատաժամանակին կամ թողարկված արտադրանքին համապատասխան։

***Հոդված 120. Դատապարտյալին չվարձատրվող աշխատանքների ներգրավելը***

1. Քրեակատարողական հիմնարկի պետի որոշմամբ դատապարտյալն իր համաձայնությամբ, առանց վարձատրության, կարող է ներգրավվել քրեակատարողական հիմնարկի կամ դրան հարող տարածքների բարեկարգման աշխատանքներին։

2. Դատապարտյալը չվարձատրվող աշխատանքների ներգրավվում է հերթականությամբ՝ ոչ հանգստյան ժամերին՝ օրական երկու ժամից ոչ ավելի ժամանակով:

3. Առաջին կամ երկրորդ խմբի հաշմանդամություն ունեցող, ինչպես նաև անչափահաս, հղի, կամ կենսաթոշակի տարիքը լրացած դատապարտյալին չվարձատրվող աշխատանքների ներգրավելն արգելվում է։

***Հոդված 121. Դատապարտյալի կրթությունը***

1. Քրեակատարողական հիմնարկի վարչակազմը միջոցներ է ձեռնարկում դատապարտյալի հիմնական և հեռակա բարձրագույն, հետբուհական մասնագիտական կրթությունը կազմակերպելու համար: Դատապարտյալի կրթությունը կազմակերպվում է քրեակատարողական հիմնարկների ներքին կանոնակարգով սահմանված կարգով:

2. Ուսանող դատապարտյալը քննություններ հանձնելու կապակցությամբ աշխատանքից ազատվում է Հայաստանի Հանրապետության աշխատանքային օրենսդրությամբ սահմանված կարգով։

3. Քրեակատարողական հիմնարկներում կազմակերպվում է 30 տարին չլրացած դատապարտյալների հիմնական կրթություն։ Անչափահաս դատապարտյալի համար հիմնական կրթությունը պարտադիր է: Ուսումը շարունակելու կրթություն ստանալու ցանկություն ունեցող դատպարտյալի համար, քրեակատարողական հիմնարկի վարչակազմը և տեղական ինքնակառավարման համապատասխան մարմինները ստեղծում են անհրաժեշտ պայմաններ։

4. Երեսունից բարձր տարիքի դատապարտյալն, առաջին կամ երկրորդ խմբի հաշմանդամություն ունեցող անձինք, հիմնական կրթություն են ստանում իրենց ցանկությամբ։

5. Պատժի կրման ընթացքում դատապարտյալի կրթությունը խրախուսվում է և հաշվի է առնվում նրա վերասոցիալականացումը գնահատելիս։

6. Դատապարտյալի հիմնական կրթության կազմակերպումը, քրեակատարողական համակարգի կրթական հիմնարկների ստեղծումը, վերակազմավորումն ու լուծարումն իրականացվում է Հայաստանի Հանրապետության Արդարադատության նախարարության սահմանած կարգով՝ համաձայնեցնելով Հայաստանի Հանրապետության կրթության, գիտության, մշակույթի և սպորտի նախարարության հետ։

***Հոդված 122. Դատապարտյալի մասնագիտական կրթությունը և մասնագիտական պատրաստումը***

1. Քրեակատարողական հիմնարկում կարող է կազմակերպվել մասնագիտություն չունեցող դատապարտյալի նախնական մասնագիտական` արհեստագործական կրթություն կամ մասնագիտական պատրաստում: Մասնագիտական կրթությունը հնարավորինս պետք է լինի այնպիսին, որպեսզի աշխատանքի կատարման ընթացքում պահպանվեն կամ բարելավվեն դատապարտյալի` պատժից ազատվելուց հետո ապրուստի միջոց վաստակելու ունակությունները։

2. Դատապարտյալն այդ մասնագիտությամբ կարող է աշխատել քրեակատարողական հիմնարկում նաև պատժի կրումն ավարտելուց հետո։

3. Առաջին կամ երկրորդ խմբի հաշմանդամություն ունեցող, կենսաթոշակի տարիքը լրացած դատապարտյալը համապատասխան մասնագիտական պատրաստման է ներգրավվում իր ցանկությամբ։

4. Դատապարտյալի մասնագիտական կրթությունն իրականացվում է Հայաստանի Հանրապետության Արդարադատության նախարարության կողմից սահմանված կարգով՝ համաձայնեցնելով Հայաստանի Հանրապետության կրթության, գիտության, մշակույթի և սպորտի նախարարության հետ։

### *Գլուխ 22. Ազատազրկման կատարման առանձնահատկություններն անչափահաս դատապարտյալների նկատմամբ*

***Հոդված 123. Անչափահաս դատապարտյալների համար նախատեսված՝ ազատազրկում կատարող քրեակատարողական հիմնարկներ***

1. Անչափահաս դատապարտյալների համար նախատեսված՝ ազատազրկում կատարող քրեակատարողական հիմնարկի ընդհանուր պայմաններում պատիժ են կրում առաջին անգամ ազատազրկման դատապարտված անչափահասները։

2. Նախկինում ազատազրկում կրած և դատվածություն ունեցող անչափահասները պատիժ են կրում անչափահասների քրեակատարողական հիմնարկի խիստ պայմաններում։

3. Անչափահասների քրեակատարողական հիմնարկի խիստ պայմաններից կարող են տեղափոխվել հիմնարկի ընդհանուր պայմաններ նախկինում ազատազրկում կրած և դատվածություն ունեցող անչափահաս դատապարտյալները՝ նշանակված պատժի առնվազն մեկ երրորդը կրելուց հետո։

4. Անչափահասների քրեակատարողական հիմնարկի խիստ պայմաններում կարող են պատիժ կրել նաև այն դատապարտյալները, ովքեր թողնվել են այստեղ մինչև նրանց քսանմեկ տարին լրանալը։

***Հոդված 124. Պատժի կրման պայմանները ազատազրկում կատարող անչափահասների քրեակատարողական հիմնարկներում***

1. Քրեակատարողական հիմնարկի ընդհանուր պայմաններում դատապարտյալը պահվում է մինչև ութ դատապարտյալի համար նախատեսված բնակելի կացարանում։ Նրանց թույլատրվում է.

1) սննդամթերք և առաջին անհրաժեշտության առարկաներ ձեռք բերելու համար իրենց անձնական հաշիվներից ամսական ծախսել նվազագույն աշխատավարձի հիսունապատիկի չափով գումար,

2) տարվա ընթացքում ունենալ տասներկու կարճատև և տասներկու երկարատև տեսակցություն։

2. Քրեակատարողական հիմնարկի խիստ պայմաններում դատապարտյալը պահվում է մինչև վեց դատապարտյալի համար նախատեսված աշխատանքից կամ ուսումից ազատ ժամերին փակվող, մեկուսացված բնակելի կացարանում։ Նրանց թույլատրվում է.

1) սննդամթերք և առաջին անհրաժեշտության առարկաներ ձեռք բերելու համար իրենց անձնական հաշիվներից ամսական ծախսել նվազագույն աշխատավարձի քառասունապատիկի չափով գումար,

2) տարվա ընթացքում ունենալ ութ կարճատև և ութ երկարատև տեսակցություն,

3. Քրեակատարողական հիմնարկի ընդհանուր պայմաններում դատապարտյալը կարող է ցերեկային ժամերին տեղաշարժվել քրեակատարողական հիմնարկի տարածքի սահմաններում և քրեակատարողական հիմնարկի պետի թույլտվությամբ՝ դրանից դուրս։

4. Քրեակատարողական հիմնարկի խիստ պայմաններում դատապարտյալը կարող է տեղաշարժվել ցերեկային ժամերին՝ քրեակատարողական հիմնարկի այդ նպատակով նախատեսված տարածքի սահմաններում։

5. Պատժի կրման սահմանված կարգը պահպանելու, օրինապահ վարքագիծ դրսևորելու և պատժի ժամկետի մեկ-երրորդը կրելուց հետո՝ քրեակատարողական հիմնարկի ընդհանուր պայմաններում պատիժ կրող անչափահաս դատապարտյալը կարող է բնակվել քրեակատարողական հիմնարկի սահմաններից դուրս, առանց պահպանության, բայց տվյալ քրեակատարողական հիմնարկի վարչակազմի հսկողության ներքո։ Նրանց թույլատրվում է.

1) սննդամթերք և առաջին անհրաժեշտության առարկաներ ձեռք բերելու համար իրենց անձնական հաշիվներից ծախսել առանց սահմանափակման գումար,

2) առանց քանակի սահմանափակման ստանալ ծանրոցներ, հանձնուքներ և փաթեթներ,

3) առանց սահմանափակման ունենալ կարճատև տեսակցություններ, ինչպես նաև տարվա ընթացքում տասներկու երկարատև տեսակցություն,

4) կրել քաղաքացիական հագուստ։

***Հոդված 125. Քրեակատարողական հիմնարկներում անչափահաս դատապարտյալների նկատմամբ կիրառվող******խրախուսանքի միջոցները***

Լավ վարքագծի, աշխատանքի և ուսման նկատմամբ բարեխիղճ վերաբերմունքի, դատապարտյալների ինքնագործ միավորումների աշխատանքներին ակտիվ մասնակցության համար անչափահաս դատապարտյալների նկատմամբ, սույն օրենսգրքի 110-րդ հոդվածով նախատեսված խրախուսանքի միջոցներից բացի, կարող են կիրառվել նաև հետևյալ միջոցները.

1) քրեակատարողական հիմնարկի աշխատակցի ուղեկցությամբ հիմնարկի սահմաններից դուրս մշակութային, լուսավորչական, մարզական, կրոնական և այլ միջոցառումների մասնակցելու թույլտվություն,

2) ծնողների, նրանց փոխարինող անձանց կամ այլ մերձավոր ազգականների ուղեկցությամբ քրեակատարողական հիմնարկից դուրս գալու թույլտվություն։

***Հոդված 126. Քրեակատարողական հիմնարկներում անչափահաս դատապարտյալների նկատմամբ կիրառվող******խրախուսանքի միջոցների կիրառման առանձնահատկությունները***

1. Խրախուսանքի կարգով քրեակատարողական հիմնարկի սահմաններից դուրս գալու թույլտվություն ստացած դատապարտյալներին տրվում է իրենց պատկանող քաղաքացիական հագուստը։

2. Դատապարտյալներին արգելվում է մասնակցել գիշերային ժամերին անցկացվող մշակութային, լուսավորչական, մարզական, կրոնական կամ այլ միջոցառումներին։

3. Քրեակատարողական հիմնարկի սահմաններից դուրս գտնվելու ժամանակը սահմանվում է տվյալ հիմնարկի պետի կողմից, բայց ոչ ավելի, քան ութ ժամ։

***Հոդված 127. Քրեակատարողական հիմնարկներում անչափահաս դատապարտյալների նկատմամբ կիրառվող տույժի միջոցները***

Պատժի կրման սահմանված կարգի խախտումների համար անչափահաս դատապարտյալների նկատմամբ, սույն օրենսգրքի 112-րդ հոդվածի առաջին մասի 1-ին, 2-րդ, 3-րդ, 4-րդ և 5-րդ կետերով նախատեսվածներից բացի, կարող են կիրառվել նաև տույժի հետևյալ միջոցները.

1) մեկ ամսով զրկել կինոֆիլմ դիտելու իրավունքից,

2) տեղավորել կարգապահական մեկուսարանում մինչև տաս օր ժամկետով՝ ուսուցման դուրս բերելով։

***Հոդված 128. Քրեակատարողական հիմնարկներում անչափահաս դատապարտյալների նկատմամբ տույժի միջոցների կիրառման կարգը***

1. Կարգապահական մեկուսարաններում պահվող դատապարտյալներին արգելվում են երկարատև տեսակցությունները, տեսազանգից օգտվելը, ծանրոցներ, հանձնուքներ և փաթեթներ ստանալը։ Նրանք ունեն ամենօրյա երկու ժամ տևողությամբ զբոսանքի իրավունք։

2. Կարգապահական մեկուսարաններում պահվող դատապարտյալների նկատմամբ կարող են կիրառվել տույժի բոլոր միջոցները, բացառությամբ կարգապահական մեկուսարան տեղավորելուց։

3. Դատապարտյալին կարգապահական մեկուսարանից որպես խրախուսանքի միջոց, ինչպես նաև բժշկի ցուցումով վաղաժամկետ կարող է ազատել քրեակատարողական հիմնարկի պետը կամ նրա պարտականությունները կատարող անձը։

***Հոդված 129. Տասնութ տարին լրացած ազատազրկման դատապարտվածներին անչափահասների քրեակատարողական հիմնարկի խիստ պայմաններում թողնելը***

1. Տասնութ տարին լրացած ազատազրկման դատապարտվածները, որպես կանոն, թողնվում են քրեակատարողական հիմնարկ խիստ պայմաններում, սակայն մինչև նրանց քսանմեկ տարին լրանալը։

2. Տասնութ տարին լրացած և անչափահասների քրեակատարողական հիմնարկում թողնված դատապարտյալների վրա տարածվում են անչափահաս դատապարտյալների համար սահմանված պատժի կրման պայմանները, սննդի և նյութակենցաղային ապահովման չափաքանակները։

3. Տասնութ տարին լրացած դատապարտյալներին անչափահասների համար նախատեսված քրեակատարողական հիմնարկի խիստ պայմաններում թողնելը կատարվում է Տեղաբաշխման հանձնաժողովի որոշմամբ։

***Հոդված 130. Դատապարտյալի տեղափոխումը անչափահասների համար նախատեսված քրեակատարողական հիմնարկից չափահասների քրեակատարողական հիմնարկ***

1. Տասնութ տարին լրացած բացասականորեն բնութագրվող դատապարտյալն անչափահասների համար նախատեսված քրեակատարողական հիմնարկից տեղափոխվում են ազատազրկում կատարող բաց քրեակատարողական հիմնարկ պատժի կրումը շարունակելու համար։

2. Տասնութ տարին լրացած դատապարտյալին ազատազրկում կատարող բաց քրեակատարողական հիմնարկ տեղափոխելու որոշումը կայացնում է Տեղաբաշխման հանձնաժողովը՝ օրենսդրությամբ սահմանված կարգով։

3. Քսանմեկ տարին լրացած բոլոր դատապարտյալները պատժի կրումը շարունակելու համար տեղափոխվում են ազատազրկում կատարող բաց քրեակատարողական հիմնարկ՝ Տեղաբաշխման հանձնաժողովի որոշմամբ։

### *Գլուխ 23. Պատիժները կատարող մարմինների և հիմնարկների պաշտոնատար անձանց գործողության, անգործության կամ ընդունած որոշումների բողոքարկման կարգը*

***Հոդված 131. Բողոքարկման իրավունքը***

Դատապարտյալը, ձերբակալված և կալանավորված անձը (սույն գլխում այսուհետ՝ բողոք բերող անձ), ինչպես անձամբ, այնպես էլ փաստաբանի կամ օրինական ներկայացուցչի միջոցով, իր իրավունքները պաշտպանելու նպատակով իրավունք ունի բողոքարկելու ՀՀ քրեակատարողական համակարգի, Պրոբացիայի ծառայության, ինչպես նաև պատիժներ կատարող մարմինների և հիմնարկների, ձերբակալված և կալանավորված անձանց պահելու վայրերի պաշտոնատար անձանց (սույն գլխում այսուհետ՝ պաշտոնատար անձինք) գործողությունը, անգործությունը կամ ընդունած որոշումը:

***Հոդված 132. Բողոքարկման կարգը***

1. Պաշտոնատար անձանց գործողության, անգործության կամ ընդունած որոշման դեմ բողոք (այսուհետ՝ բողոք) կարող է ներկայացվել համապատասխան հիմնարկի կամ մարմնի պետին կամ այդ հիմնարկի կամ մարմնի վերադաս մարմին՝ գործողությունը, անգործությունը կամ ընդունած որոշման օրինականությունը ստուգելու պահանջով, կամ ՀՀ վարչական դատարան (սույն գլխում այսուհետ՝ դատարան):

2. Եթե պաշտոնատար անձանց գործողությունը, անգործությունը կամ ընդունած որոշումը բողոքարկվել է վերադասության և դատական կարգով միաժամանակ, ապա բողոքը ենթակա է դատական քննության:

3. Պաշտոնատար անձանց գործողության, անգործության կամ ընդունած որոշման դեմ ներկայացված բողոքի քննարկման արդյունքում ընդունված որոշումը կարող է բողոքարկվել վերադասության կարգով կամ դատարան:

***Հոդված 133. Բողոքին ներկայացվող պահանջները***

1. Բողոքը իրավասու մարմին ներկայացվում է գրավոր։

2. Բողոքը պետք է պարունակի՝

1) բողոք բերող անձի անունը, ազգանունը.

2) այն մարմնի անվանումը, որին ներկայացվում է բողոքը.

3) բողոք բերող անձի պահանջը.

4) բողոքը ներկայացնելու տարին, ամիսը, ամսաթիվը.

5) բողոք բերող անձի ստորագրությունը, իսկ փաստաբանի կամ օրինական ներկայացուցչի միջոցով բողոք ներկայացնելու դեպքում՝ համապատասխանաբար փաստաբան կամ օրինական ներկայացուցիչ լինելու փաստը հաստատող փաստաթղթի պատճենը․

6) բողոքին կից փաստաթղթեր ներկայացնելու դեպքում՝ կից ներկայացվող փաստաթղթերի պատճենները։

***Հոդված 134. Բողոքարկման ժամկետները***

1. Բողոքը կարող է ներկայացվել այն պահից հետո մեկ ամսվա ընթացքում, երբ բողոք բերող անձն իմացել էր կամ կարող էր իմանալ պաշտոնատար անձի կողմից գործողության կատարման, անգործություն թույլ տալու կամ ընդունած որոշման մասին, սակայն ոչ ուշ, քան պաշտոնատար անձի կողմից գործողության կատարման, անգործություն թույլ տալու կամ որոշում կայացնելու պահից 1 տարվա ընթացքում։

2. Բողոքի քննարկման արդյունքում ընդունված որոշումը կարող է բողոքարկվել այն ստանալուց հետո՝ տասնօրյա ժամկետում։

3. Բողոքարկման ժամկետը կարող է վերականգնվել հարգելի պատճառով բաց թողնվելու դեպքում: Բողոքարկման ժամկետի բաց թողնելը հարգելի է համարվում, եթե բողոք բերող անձը բողոքարկման ժամկետը բաց է թողել իր կամքից անկախ պատճառներով: Բողոքարկման ժամկետը հարգելի պատճառով բաց թողնելու փաստը հիմնավորում է բողոք բերող անձը:

4. Բողոքարկման ժամկետը բաց թողնելու պատճառը վերանալուց հետո բողոք բերող անձը կարող է բողոք ներկայացնել 15 օրվա ընթացքում` նշելով ժամկետը բաց թողնելու պատճառը: Բողոքարկման բաց թողնված ժամկետը վերականգնվում և բողոքն ըստ էության քննարկվում և լուծվում է, եթե բողոքով կամ բողոքի քննարկման ընթացքում հիմնավորվում է բողոք բերող անձից անկախ պատճառներով (նրա մեղքի բացակայությամբ) բողոքարկման ժամկետը բաց թողնելու հանգամանքը:

5. Սույն հոդվածի 1-ին, 2-րդ և 4-րդ մասերով նախատեսված ժամկետն առանց հարգելի պատճառի բաց թողնելու դեպքում բողոքը թողնվում է առանց քննության, ինչի մասին բողոքն իրավասու մարմին մուտքագրվելուց հետո՝ 3 աշխատանքային օրվա ընթացքում, բողոք բերող անձը գրավոր տեղեկացվում է։

***Հոդված 135. Բողոքի քննարկման կարգը և արդյունքները***

1. Բողոքը քննվում և որոշումն ընդունվում է հնարավորինս սեղմ ժամկետում, սակայն ոչ ուշ, քան բողոքը իրավասու մարմնի կողմից ստանալուց հետո 10 օրվա ընթացքում։

2. Բողոքի քննության համար սույն հոդվածի 1-ին մասով նախատեսված ժամկետը կարող է երկարաձգվել մինչև 10 օր, եթե այն քննելու համար անհրաժեշտություն է առաջացել ձեռք բերել լրացուցիչ տեղեկություններ կամ փաստաթղթեր՝ այդ մասին պատշաճ ծանուցելով բողոք բերող անձին:

3. Քննարկելով բողոք բերող անձի կողմից ներկայացվող բողոքը՝ իրավասու մարմինը ընդունում է հետևյալ որոշումներից մեկը`

1) բողոքն ամբողջությամբ կամ մասնակիորեն բավարարելու մասին.

2) բողոքը մերժելու մասին.

3) բողոքն առանց քննության թողնելու մասին:

4. Բողոք բերող անձն ինչպես անձամբ, այնպես էլ փաստաբանի կամ օրինական ներկայացուցչի միջոցով մինչև բողոքի վերաբերյալ իրավասու մարմնի կողմից սույն հոդվածի 3-րդ մասի 1-ին կամ 2-րդ կետերով նախատեսված որոշումն ընդունելն իրավունք ունի իրեն մատչելի ձևով ծանոթանալու իր վերաբերյալ կազմված նյութերին և անվճար ստանալու դրանց պատճենները:։

## *Բաժին 5. Իրավաբանական անձանց նկատմամբ կիրառվող քրեաիրավական ներգործության միջոցները*

### *Գլուխ 24. Իրավաբանական անձի նկատմամբ նշանակված պատժի կատարումը*

***Հոդված 136. Իրավաբանական անձի նկատմամբ նշանակված տուգանքի կատարումը***

1. Իրավաբանական անձի նկատմամբ նշանակված տուգանքի կատարումն ապահովում է տուգանքի դատապարտված իրավաբանական անձի գտնվելու վայրի Պրոբացիայի ծառայության տարածքային մարմինը, իսկ Հայաստանի Հանրապետության իրավասու մարմնի կողմից չգրանցված իրավաբանական անձանց դեպում՝ դատական ակտի մեջ նշված վայրի տարածքային մարմինը:

2. Իրավաբանական անձի նկատմամբ նշանակված տուգանքի կատարումըիրականացվում է սույն օրենսգրքի 7-րդ գլխում սահմանված կարգով՝ հաշվի առնելով ՀՀ քրեական օրենսգրքով նախատեսված առանձնահատկությունները:

3. Տուգանքը վճարելուց խուսափելու կամ հրաժարվելու դեպքում այն փոխարինվում է գործունեության որոշակի տեսակով զբաղվելու իրավունքի ժամանակավոր դադարեցմամբ:

***Հոդված 137. Գործունեության որոշակի տեսակով զբաղվելու իրավունքի ժամանակավոր դադարեցումը***

1. Իրավաբանական անձի նկատմամբ նշանակված՝ գործունեության որոշակի տեսակով զբաղվելու իրավունքի ժամանակավոր դադարեցման կատարումն ապահովում է իրավաբանական անձի գտնվելու վայրի Պրոբացիայի ծառայության տարածքային մարմինը, իսկ Հայաստանի Հանրապետության իրավասու մարմնի կողմից չգրանցված իրավաբանական անձանց դեպում՝ դատական ակտի մեջ նշված վայրի տարածքային մարմինը:

2. Գործունեության որոշակի տեսակով զբաղվելու իրավունքի ժամանակավոր դադարեցմանդատապարտված իրավաբանական անձը պարտավոր է դատական ակտը ուժի մեջ մտնելուց հետո անմիջապես դադարեցնել համապատասխան գործունեության իրականացումը և ոչ ուշ, քան 30 օր հետո հիմնադիր փաստաթղթերում ՀՀ օրենսդրության համաձայն մտցնել փոփոխություններ՝ ուղղված դատական ակտով արգելված իրավունքի իրականացման մասով այդ իրավաբանական անձի գործունակության սահմանափակմանը:

3. Պատիժը կրելուց հետո գործունեության որոշակի տեսակով զբաղվելու իրավունքի ժամանակավոր դադարեցման դատապարտված իրավաբանական անձն իրավունք ունի հիմնադիր փաստաթղթերից հանել սույն հոդվածի առաջին մասի հիման վրա կատարված գործունակությունը սահմանափակող գրառումը:

4. Գործունեության որոշակի տեսակով զբաղվելու իրավունքի ժամանակավոր դադարեցումից խուսափելու կամ հրաժարվելու դեպքում Պրոբացիայի ծառայության տարածքային մարմինը միջնորդություն է ներկայացնում դատարան այն հարկադիր լուծարմամբ փոխարինելու վերաբերյալ:

***Հոդված 138. Պետական գնումներին մասնակցելու արգելք***

1. Իրավաբանական անձի նկատմամբ նշանակված՝ պետական գնումներին մասնակցելու արգելքի կատարումն ապահովում է իրավաբանական անձի գտնվելու վայրի Պրոբացիայի ծառայության տարածքային մարմինը, իսկ Հայաստանի Հանրապետության իրավասու մարմնի կողմից չգրանցված իրավաբանական անձանց դեպում՝ դատական ակտի մեջ նշված վայրի տարածքային մարմինը:

2. Դատարանի դատական ակտն օրինական ուժի մեջ մտնելուց հետ Պրոբացիայի ծառայության տարածքային բաժինը ծանուցագիր է ուղարկում ՀՀ ֆինանսների նախարարություն՝ կցելով դատական ակտի պատճենը:

***Հոդված 139. ՀՀ տարածքում գործունեություն իրականացնելու արգելքի կատարումը***

1. Իրավաբանական անձի նկատմամբ նշանակված ՀՀ տարածքում գործունեություն իրականացնելու արգելքիկատարումն ապահովում է դատապարտված իրավաբանական անձի գտնվելու վայրի Պրոբացիայի ծառայության տարածքային մարմինը, իսկ Հայաստանի Հանրապետության իրավասու մարմնի կողմից չգրանցված իրավաբանական անձանց դեպում՝ դատական ակտի մեջ նշված վայրի տարածքային մարմինը:

2. Իրավաբանական անձի նկատմամբ նշանակված ՀՀ տարածքում գործունեություն իրականացնելու արգելքի կատարման վերաբերյալ օրինական ուժի մեջ մտած դատական ակտը ստանալուց հետո տարածքային մարմինը անհապաղ դատական ակտի պատճենն ուղարկում է ՀՀ արդարադատության նախարարության աշխատակազմի իրավաբանական անձանց պետական ռեգիստրի գործակալություն՝ կցելով դատական ակտի պատճենը՝ համապատասխան գործողություններ կատարելու նպատակով:

***Հոդված 140. Հարկադիր լուծարման կատարումը***

1. Իրավաբանական անձի նկատմամբ նշանակված լուծարման կատարումն ապահովում է դատապարտված իրավաբանական անձի գտնվելու վայրի տարածքային մարմինը, իսկ Հայաստանի Հանրապետության իրավասու մարմնի կողմից չգրանցված իրավաբանական անձանց դեպում՝ դատական ակտի մեջ նշված վայրի տարածքային մարմինը:

2. Դատարանի դատական ակտն օրինական ուժի մեջ մտնելուց հետ Պրոբացիայի ծառայության տարածքային բաժինը ծանուցագիր է ուղարկում ՀՀ արդարադատության նախարարության աշխատակազմի իրավաբանական անձանց պետական ռեգիստրի գործակալություն՝ կցելով դատական ակտի պատճենը:

3. ՀՀ քաղաքացիական օրենսգրքով սահմանված հերթականությամբ պարտատերերի պահանջները բավարարելուց հետո տարածքային մարմինը լուծարման համար ՀՀ օրենսդրությամբ նախատեսված փաստաթղթերը ուղարկում է ՀՀ արդարադատության նախարարության աշխատակազմի իրավաբանական անձանց պետական ռեգիստրի գործակալություն:

4. Հարկադիր լուծարված իրավաբանական անձի ամբողջ գույքը՝ պարտատերերի պահանջները բավարարելուց հետո, վերցվում է ի օգուտ պետության:

5. Դատարանի դատական ակտը օրինական ուժի մեջ մտնելու պահից մինչև պատիժը լրիվ կատարելը իրավաբանական անձի կամավոր լուծարումը կամ վերակազմակերպումը արգելվում է: Այդպիսի իրավաբանական անձի կողմից այնպիսի գործարք կամ կապակցված մի քանի գործարքներ իրականացնելը (բացառությամբ այն գործարքների, որոնց կատարումը ՀՀ օրենսդրության համաձայն պարտադիր է), որը կարող է հանգեցնել տվյալ իրավաբանական անձի հաշվապահական հաշվետվություններում առկա տվյալների հիման վրա որոշված ակտիվների քսանհինգ տոկոսից ավելի չափով ուղղակի կամ անուղղակի գույք ձեռք բերելուն կամ այդ չափով գույք օտարելուն, կարող է իրականացվել միայն Պրոբացիայի ծառայության տարածքային բաժնի պետի թույլտվությամբ:

## *Բաժին 6. Պատժից ազատելը: Վերահսկողությունը պատժից ազատելու և պատիժը պայմանականորեն չկիրառելու դեպքերում*

### *Գլուխ 25. Պատժից ազատելը*

***Հոդված 141. Պատժից ազատելու հիմքերը***

1. Պատժից ազատելու հիմքերն են՝

1) դատարանի դատավճռով նշանակված պատիժն ամբողջությամբ կրելը.

2) դատարանի դատավճռի բեկանումը՝գործի վարույթի կարճմամբ.

3) պատիժը կրելուց պայմանական վաղաժամկետ ազատելը.

4) պատժից ազատելը կամ պատիժը հետաձգելը հիվանդության հետևանքով.

5) պատժի կատարումը հետաձգելը.

6) պատժից ազատելն արտակարգ հանգամանքների հիմքով:

2. Օրենքով կարող են նախատեսվել պատժից ազատելու այլ հիմքեր։

***Հոդված 142. Պատժից ազատելու կարգը***

1. Որոշակի պաշտոններ զբաղեցնելու կամ որոշակի գործունեությամբ զբաղվելու իրավունքից զրկելու, ազատության սահմանափակման, կարճաժամկետ ազատազրկման, ազատազրկման ձևով պատժատեսակների կրումը դադարեցվում է պատժի ժամկետի վերջին օրը՝ հաշվի առնելով այն փոփոխությունները, որոնք օրենքով սահմանված կարգով կարող են մտցվել պատժի ժամկետի մեջ։

2. Կարճաժամկետ ազատազրկման և ազատազրկման դատապարտված անձը պատժից ազատվում է պատժի ժամկետի վերջին օրվա առաջին կեսին։ Հիմնարկի վարչակազմը պետք է պատժի ժամկետի վերջին օրվան նախորդող օրը նախապատրաստի դատապարտված անձին ազատելու համար անհրաժեշտ բոլոր փաստաթղթերը: Եթե պատժի ժամկետն ավարտվում է ոչ աշխատանքային օրը, ապա դատապարտյալը պատժից ազատվում է դրան նախորդող օրը։ Պատժի ժամկետն ամիսներով հաշվելիս այն ավարտվում է վերջին ամսվա համապատասխան օրը, իսկ եթե տվյալ ամիսը համապատասխան ամսաթիվ չունի, ապա այդ ամսվա վերջին օրը։

3. Դատավճիռը բեկանելու հետևանքով քրեական գործի կարճմամբ պատժից ազատված անձին պատիժը կատարող հիմնարկի վարչակազմը պարզաբանում է պատիժը կրելու ընթացքում կասեցված գույքային, աշխատանքային և այլ իրավունքների վերականգնման վերաբերյալ նրա իրավունքները։ Դատավճիռը արդարացնող հիմքերից որևէ մեկով բեկանելու հետևանքով քրեական գործի կարճմամբ պատժից ազատվելու վերաբերյալ փաստաթղթերի մեջ պետության անունից պաշտոնապես ներողություն է խնդրվում դատապարտյալից։

4. Դատապարտյալը պատիժը կրելուց պայմանական վաղաժամկետ ազատվում է համապատասխան փաստաթղթերը ստանալու օրը, իսկ եթե այդ փաստաթղթերը ստացվում են աշխատանքային օրվա ավարտից հետո՝ հաջորդ օրվա առավոտյան։

5. Հիվանդության կապակցությամբ պատժի հետագա կրումից ազատելու մասին միջնորդությունը դատարան է ներկայացնում պատիժը կատարող հիմնարկի պետը, դատապարտյալը կամ նրա փաստաբանը։ Միջնորդության հետ միաժամանակ ներկայացվում են համապատասխան բժշկական հանձնաժողովի եզրակացությունը և դատապարտյալի անձնական գործը։

6. Հրդեհի, տեխնածին կամ տարերային աղետի, ընտանիքի միակ աշխատունակ անձի հիվանդության կամ մահվան կամ արտակարգ այլ հանգամանքների պատճառով ոչ մեծ կամ միջին ծանրության հանցագործության համար դատապարտված անձի` պատժի հետագա կրումից ազատվելու վերաբերյալ միջնորդության հետ միաժամանակ պատիժը կատարող մարմնի կամ հիմնարկի վարչակազմը դատարան է ներկայացնում տեղեկանքներ համապատասխան հանգամանքների վերաբերյալ և դատապարտյալի անձնական գործը:

7. Պատժից ազատվելիս դատապարտյալին հանձնվում են նրան պատկանող գույքը, անձնական փաստաթղթերը, այդ թվում՝ պատժից ազատելու վերաբերյալ փաստաթղթերը։

***Հոդված 143. Պատիժը կրելուց պայմանական վաղաժամկետ ազատելու կամ պատժի չկրած մասն ավելի մեղմ պատժատեսակով փոխարինելու պայմանները***

1. Պատիժը կրելուց պայմանական վաղաժամկետ ազատում կարող է կիրառվել կամ պատժի չկրած մասն ավելի մեղմ պատժատեսակով կարող է փոխարինվել, եթե դատապարտյալը բավարարում է Հայաստանի Հանրապետության քրեական օրենսգրքով դրա համար սահմանված պահանջներին:

2. Պատիժը կատարող հիմնարկի կողմից որոշակի ժամկետով կամ ցմահ ազատազրկման դատապարտված անձին պատիժը կրելուց պայմանական վաղաժամկետ ազատելու կամ պատժի չկրած մասն ավելի մեղմ պատժատեսակով փոխարինելու հարցը ներկայացվում է սույն օրենսգրքի 144-րդ և 145-րդ հոդվածներին համապատասխան:

***Հոդված 144 Ազատազրկման կամ ցմահ ազատազրկման դատապարտված անձին պատիժը կրելուց պայմանական վաղաժամկետ ազատելու կամ պատժի չկրած մասն ավելի մեղմ պատժատեսակով փոխարինելու ներկայացման կարգը***

1. Պատիժը կրելուց պայմանական վաղաժամկետ ազատելու կամ պատժի չկրած մասն ավելի մեղմ պատժատեսակով փոխարինելու նպատակով դատապարտյալը պատժի ժամկետի՝ օրենքով սահմանված մասը լրանալուց ոչ շուտ, քան երեք ամիս առաջ իրավունք ունի գրավոր դիմում ներկայացնելու պատիժը կատարող հիմնարկի վարչակազմին: Պատիժը կատարող հիմնարկի վարչակազմը սույն մասով նախատեսված ժամկետը լրանալուց մեկ ամիս առաջ պարտավոր է դատապարտյալին գրավոր ծանուցել դիմում ներկայացնելու կարգի մասին:

2. Դատապարտյալը դիմումով կարող է հիմնավորել պատիժը կրելուց պայմանական վաղաժամկետ ազատելու կամ պատժի չկրած մասն ավելի մեղմ պատժատեսակով փոխարինելու համար դիմելու պատճառները:

3. Դատապարտյալի գրավոր դիմումը ստանալու պահից երեք աշխատանքային օրվա ընթացքում պատիժը կատարող հիմնարկի վարչակազմն այդ մասին պաշտոնապես ծանուցում է Պրոբացիայի ծառայությանը: Դատապարտյալի գրավոր դիմումը ստանալուց հետո արդարադատության ոլորտում Կառավարության քաղաքականությունը մշակող նախարարի սահմանած ժամկետում և կարգով պատիժը կատարող հիմնարկի վարչակազմն այդ մասին պաշտոնապես ծանուցում է քրեակատարողական ծառայության կենտրոնական մարմնին (այսուհետ՝ քրեակատարողական ծառայություն)՝ կցելով դատապարտյալի անձնական գործի ամփոփ տեղեկանքը և անհրաժեշտ այլ փաստաթղթեր:

4. Քրեակատարողական ծառայությունը և Պրոբացիայի ծառայությունը պաշտոնական ծանուցումը ստանալուց հետո՝ 80 օրվա ընթացքում, կազմում և ներկայացնում են Հայաստանի Հանրապետության քրեական օրենսգրքի 76-րդ հոդվածի 1.1-ին և 1.2-րդ մասերով նախատեսված հանգամանքների վերաբերյալ զեկույցներ (այսուհետ՝ զեկույցներ): Դատապարտյալի կողմից սույն հոդվածի 1-ին մասով նախատեսված ժամկետը չպահպանվելու դեպքում զեկույցները կազմվում են պաշտոնական ծանուցումը ստանալուց հետո՝ 80 օրվա ընթացքում:

5. Եթե քրեակատարողական ծառայության և Պրոբացիայի ծառայության զեկույցները դրական են, ապա պատիժը կատարող հիմնարկի վարչակազմը դատապարտյալի նկատմամբ նշանակված պատժի ժամկետի՝ օրենքով սահմանված մասը լրանալուց հետո՝ երեք աշխատանքային օրվա ընթացքում, ընդունում է դատապարտյալին պատիժը կրելուց պայմանական վաղաժամկետ ազատելու կամ պատժի չկրած մասն ավելի մեղմ պատժատեսակով փոխարինելու հարցը դատարան ներկայացնելու մասին որոշում և յոթ աշխատանքային օրվա ընթացքում միջնորդագրով ներկայացնում դատարան:

6. Եթե քրեակատարողական ծառայության և Պրոբացիայի ծառայության զեկույցներից մեկը բացասական է, ապա պատիժը կատարող հիմնարկի վարչակազմը դատապարտյալի նկատմամբ նշանակված պատժի ժամկետի՝ օրենքով սահմանված մասը լրանալուց հետո՝ երեք աշխատանքային օրվա ընթացքում, ընդունում է դատապարտյալին պատիժը կրելուց պայմանական վաղաժամկետ ազատելու կամ պատժի չկրած մասն ավելի մեղմ պատժատեսակով փոխարինելու հարցը դատարան ներկայացնելու մասին որոշում, եթե դատապարտյալը տալիս է գրավոր համաձայնություն և յոթ աշխատանքային օրվա ընթացքում միջնորդագրով ներկայացնում դատարան:

7. Եթե քրեակատարողական ծառայության և Պրոբացիայի ծառայության զեկույցներից մեկը բացասական է, ապա պատիժը կատարող հիմնարկի վարչակազմը դատապարտյալի նկատմամբ նշանակված պատժի ժամկետի՝ օրենքով սահմանված մասը լրանալուց հետո՝ երեք աշխատանքային օրվա ընթացքում, ընդունում է դատապարտյալին պատիժը կրելուց պայմանական վաղաժամկետ ազատելու կամ պատժի չկրած մասն ավելի մեղմ պատժատեսակով փոխարինելու հարցը դատարան չներկայացնելու մասին որոշում, եթե դատապարտյալը չի տալիս գրավոր համաձայնություն: Սույն մասով նախատեսված դեպքում պատիժը կատարող հիմնարկի վարչակազմը դատապարտյալին գրավոր ծանուցում է պատիժը կրելուց պայմանական վաղաժամկետ ազատելու կամ պատժի չկրած մասն ավելի մեղմ պատժատեսակով փոխարինելու հարցը կրկին քննարկելու կարգի մասին:

8. Եթե քրեակատարողական ծառայության և Պրոբացիայի ծառայության զեկույցները բացասական են, ապա պատիժը կատարող հիմնարկի վարչակազմը դատապարտյալի նկատմամբ նշանակված պատժի ժամկետի՝ օրենքով սահմանված մասը լրանալուց հետո՝ երեք աշխատանքային օրվա ընթացքում, ընդունում է դատապարտյալին պատիժը կրելուց պայմանական վաղաժամկետ ազատելու կամ պատժի չկրած մասն ավելի մեղմ պատժատեսակով փոխարինելու հարցը դատարան չներկայացնելու մասին որոշում: Սույն մասով նախատեսված դեպքում պատիժը կատարող հիմնարկի վարչակազմը դատապարտյալին գրավոր ծանուցում է պատիժը կրելուց պայմանական վաղաժամկետ ազատելու կամ պատժի չկրած մասն ավելի մեղմ պատժատեսակով փոխարինելու հարցը կրկին քննարկելու կարգի, ինչպես նաև պատիժը կատարող հիմնարկի վարչակազմի որոշումը բողոքարկելու իրավունքի մասին: Որոշումը կարող է բողոքարկվել առաջին ատյանի ընդհանուր իրավասության դատարան որոշումը ստանալուց հետո՝ տասնօրյա ժամկետում:

9. Պատիժը կատարող հիմնարկի վարչակազմը դատապարտյալին պատիժը կրելուց պայմանական վաղաժամկետ ազատելու կամ պատժի չկրած մասն ավելի մեղմ պատժատեսակով փոխարինելու հարցը դատարան ներկայացնելու կամ չներկայացնելու մասին որոշման և զեկույցների պատճենները, դատապարտյալի անձնական գործի ամփոփ տեղեկանքը որոշումը կայացնելուց հետո՝ երեք աշխատանքային օրվա ընթացքում, ուղարկում է պատժի կիրառման օրինականության նկատմամբ հսկողություն իրականացնող դատախազին: Սույն հոդվածի 7-րդ և 8-րդ մասերով սահմանված կարգով կայացված որոշումն օրենսդրությանը հակասող համարելու դեպքում Հայաստանի Հանրապետության գլխավոր դատախազը կամ նրա տեղակալը նշված ակտը վերացնելու միջնորդագիր է ներկայացնում արդարադատության ոլորտում Կառավարության քաղաքականությունը մշակող նախարարին: Վերջինս միջնորդագրի քննության արդյունքների մասին տեղեկացնում է միջնորդագրի հեղինակին: Եթե միջնորդագրի քննության ընթացքում պարզվում է, որ դատապարտյալը սույն հոդվածի 8-րդ մասով նախատեսված դեպքում բողոքարկել է պատիժը կատարող հիմնարկի վարչակազմի որոշումը, ապա արդարադատության ոլորտում Կառավարության քաղաքականությունը մշակող նախարարը միջնորդագիրը վերադարձնում է միջնորդագրի հեղինակին:

10. Դատապարտյալին պատիժը կրելուց պայմանական վաղաժամկետ ազատելու կամ պատժի չկրած մասն ավելի մեղմ պատժատեսակով փոխարինելու հարցը դատարան ներկայացնելիս միջնորդագրին կցվում են զեկույցները, դատապարտյալի անձնական գործի ամփոփ տեղեկանքը և դատապարտյալի կողմից ներկայացված նյութերը (առկայության դեպքում):

11. Դրական զեկույցների դեպքում` մինչև զեկույցները դատարան ներկայացնելը, իսկ զեկույցներից առնվազն մեկի բացասական լինելու դեպքում՝ մինչև պատիժը կատարող հիմնարկի վարչակազմի կողմից որոշում ընդունելը, դատապարտյալն իրավունք ունի`

1) իրեն մատչելի ձևով, այդ թվում՝ համապատասխան մասնագետի միջոցով ծանոթանալու իր վերաբերյալ կազմված նյութերին և անվճար ստանալու դրանց պատճենները.

2) ներկայացնելու բացատրություններ և փաստաթղթեր, հանդես գալու հայտարարություններով.

3) հայտնելու իր կարծիքը իրեն վերաբերող հարցերի քննարկման ժամանակ.

4) ստանալու իր վերաբերյալ կազմված զեկույցները.

5) հայերենին չտիրապետելու դեպքում պետության միջոցների հաշվին օգտվելու թարգմանչի ծառայություններից.

6) օրենքով նախատեսված դեպքերում՝ այլ իրավունքներ:

12. Սույն հոդվածի 7-րդ և 8-րդ մասերով նախատեսված դեպքերում դատապարտյալի՝ պատիժը կրելուց պայմանական վաղաժամկետ ազատելու կամ պատժի չկրած մասն ավելի մեղմ պատժատեսակով փոխարինելու վերաբերյալ հարցը կարող է կրկին քննարկվել համապատասխան որոշման ընդունումից հետո՝ երեք ամիս անց, եթե դատապարտյալը նշված ժամկետը լրանալուց ոչ շուտ, քան 40 օր առաջ ներկայացրել է դիմում, բացառությամբ սույն օրենսգրքի 146-րդ հոդվածով նախատեսված դեպքերի: Դատապարտյալի կողմից կրկին դիմում ներկայացվելու դեպքում զեկույցները կազմվում են դիմումը ստանալուց հետո՝ մեկամսյա ժամկետում:

13. Դատարանի կողմից պատժից պայմանական վաղաժամկետ ազատելը կամ պատժի չկրած մասն ավելի մեղմ պատժատեսակով փոխարինելը մերժելու մասին որոշում կայացնելու դեպքում դատապարտյալի՝ պատիժը կրելուց պայմանական վաղաժամկետ ազատելու կամ պատժի չկրած մասն ավելի մեղմ պատժատեսակով փոխարինելու վերաբերյալ հարցը կարող է կրկին քննարկվել վերջնական դատական ակտն օրինական ուժի մեջ մտնելուց հետո՝ վեց ամիս անց, եթե դատապարտյալը նշված ժամկետը լրանալուց ոչ շուտ, քան 40 օր առաջ ներկայացրել է դիմում, բացառությամբ սույն օրենսգրքի 146-րդ հոդվածով նախատեսված դեպքերի: Դատապարտյալի կողմից կրկին դիմում ներկայացվելու դեպքում զեկույցները կազմվում են դիմումը ստանալուց հետո՝ մեկամսյա ժամկետում:

14. Պատիժը կրելուց պայմանական վաղաժամկետ ազատելու, պատժի չկրած մասն ավելի մեղմ պատժատեսակով փոխարինելու վերաբերյալ զեկույցը կազմելու կարգը սահմանում է արդարադատության ոլորտում Կառավարության քաղաքականությունը մշակող նախարարը:

15. Պետության միջոցների հաշվին թարգմանչի ծառայություններից օգտվելու կարգը սահմանում է Հայաստանի Հանրապետության կառավարությունը:

***Հոդված 145. Ցմահ ազատազրկման դատապարտված անձին պատիժը կրելուց պայմանական վաղաժամկետ ազատելու առանձնահատկությունները***

1. Ցմահ ազատազրկման դատապարտված անձը կարող է ներկայացվել պատիժը կրելուց պայմանական վաղաժամկետ ազատման նախորդ հինգ տարիների ընթացքում պատիժը կրելու սահմանված կարգի չարամիտ խախտումների համար տույժ չունենալու դեպքում (բացառությամբ նախազգուշացումից)՝ ազատազրկման ոչ պակաս, քան քսան տարին կրելուց հետո:

2. Ցմահ ազատազրկման դատապարտված անձի կողմից պատժից պայմանական վաղաժամկետ ազատելու կամ պատժի չկրած մասն ավելի մեղմ պատժատեսակով փոխարինելու հարցը դատարան ներկայացնելու համաձայնություն չտալու դեպքում դատապարտյալի՝ պատիժը կրելուց պայմանական վաղաժամկետ ազատելու կամ պատժի չկրած մասն ավելի մեղմ պատժատեսակով փոխարինելու վերաբերյալ հարցը կարող է կրկին քննարկվել համապատասխան որոշման ընդունումից հետո՝ մեկուկես տարի անց, եթե դատապարտյալը նշված ժամկետը լրանալուց ոչ շուտ, քան 40 օր առաջ ներկայացրել է դիմում: Դատապարտյալի կողմից կրկին դիմում ներկայացվելու դեպքում զեկույցները կազմվում են դիմումը ստանալուց հետո՝ մեկամսյա ժամկետում:

3. Դատարանի կողմից պատժից պայմանական վաղաժամկետ ազատելը կամ պատժի չկրած մասն ավելի մեղմ պատժատեսակով փոխարինելը մերժելու մասին որոշում կայացվելու դեպքում դատապարտյալի՝ պատիժը կրելուց պայմանական վաղաժամկետ ազատելու կամ պատժի չկրած մասն ավելի մեղմ պատժատեսակով փոխարինելու վերաբերյալ հարցը կարող է կրկին քննարկվել վերջնական դատական ակտն օրինական ուժի մեջ մտնելուց հետո՝ երեք տարի անց, եթե դատապարտյալը նշված ժամկետը լրանալուց ոչ շուտ, քան 40 օր առաջ ներկայացրել է դիմում: Դատապարտյալի կողմից կրկին դիմում ներկայացվելու դեպքում զեկույցները կազմվում են դիմումը ստանալուց հետո՝ մեկամսյա ժամկետում:

***Հոդված 146. Պատժի կատարումը հետաձգելու և արտակարգ հանգամանքների հիմքով պատժից ազատելու կարգը***

1. Եթե դատապարտյալը հղի կին է կամ ունի մինչև վեց տարեկան երեխա, ինչպես նաև եթե պատժի հետագա կրումը կարող է ծանր հետևանքներ առաջացնել դատապարտյալի կամ նրա ընտանիքի անդամների համար (հրդեհ, տեխնածին կամ տարերային աղետներ, ընտանիքի միակ աշխատունակ անձի ծանր հիվանդություն, մահ կամ արտակարգ այլ հանգամանքներ), ապա պատժի կրումը հետաձգելու կամ պատժից ազատելու մասին միջնորդությունը դատարան է ներկայացնում պատիժը կատարող մարմնի կամ հիմնարկի ղեկավարը: Միջնորդությանը կցվում են դատապարտյալի բնութագիրը, նրան և երեխային ընդունելու, նրանց բնակարան տրամադրելու և ապրելու համար անհրաժեշտ պայմաններ ստեղծելու մասին հարազատի համաձայնությունը կամ դատապարտյալի՝ բնակարանով և երեխայի հետ ապրելու համար անհրաժեշտ պայմաններով ապահովված լինելու մասին տեղեկանքը կամ հղիության մասին բժշկական եզրակացությունը կամ երեխայի ծննդյան վկայականի պատճենը, կամ արտակարգ հանգամանքների մասին տեղեկանքներ, ինչպես նաև դատապարտյալի անձնական գործը:

2. Քրեակատարողական հիմնարկի վարչակազմը դատապարտյալի ազատման օրը Պրոբացիայի ծառայության տարածքային մարմին է ուղարկում պատժի կրումը հետաձգելու մասին դատարանի որոշման պատճենը՝ նշելով ազատման օրը: Քրեակատարողական հիմնարկի վարչակազմը դատապարտյալից ստորագրություն է վերցնում պատժից ազատվելուց հետո` երեք օրվա ընթացքում, Պրոբացիայի ծառայության տարածքային մարմնում հաշվառվելու պարտավորության մասին:

3. Դատապարտյալն իր բնակության վայր է մեկնում սույն օրենսգրքի 155-րդ հոդվածի 1-ին մասով սահմանված կարգով:

4. Պատժի կատարումը հետաձգելու կամ արտակարգ հանգամանքների հետևանքով պատժից ազատված անձը դատարանի կողմից իր վրա դրված պարտականությունները կատարելուց խուսափող է համարվում, եթե տարածքային մարմնի կողմից երկու անգամ արգելված վարքագծի մասին նախազգուշացվելուց հետո դարձյալ չի կատարում սահմանված պարտականությունները:

***Հոդված 147. Պատժից ազատված անձանց իրավական դրությունը***

1. Պատժից ազատված անձինք օգտվում են այն իրավունքներից և կրում են այն պարտականությունները, որոնք սահմանված են Հայաստանի Հանրապետության քաղաքացիների համար, բացառությամբ դատվածություն ունեցող անձանց, օտարերկրյա քաղաքացիների կամ քաղաքացիություն չունեցող անձանց համար օրենքով նախատեսված սահմանափակումների։

***Հոդված 148. Վերահսկողությունը պատժից ազատված անձանց նկատմամբ***

1. Օրենքով նախատեսված դեպքերում պատժից ազատված անձանց վարքագծի նկատմամբ վերահսկողությունն իրականացնում է Պրոբացիայի ծառայության տարածքային մարմինը` «Պրոբացիայի մասին» Հայաստանի Հանրապետության օրենքով սահմանված կարգով:

### *Գլուխ 26. Վերահսկողությունը պատիժը պայմանականորեն չկիրառելու դեպքում*

***Հոդված 149. Վերահսկողությունը պատիժը պայմանականորեն չկիրառելու դեպքում***

1. Պատիժը պայմանականորեն չկիրառելու դեպքում անձի նկատմամբ իրականացվում է վերահսկողություն` սույն օրենսգրքով, «Պրոբացիայի մասին» Հայաստանի Հանրապետության օրենքով սահմանված կարգով:

***Հոդված 150. Պատիժը պայմանականորեն չկիրառելու դեպքում անձի նկատմամբ վերահսկողություն իրականացնող մարմինները***

1. Պատիժը պայմանականորեն չկիրառելու դեպքում անձի նկատմամբ վերահսկողությունն իրականացնում է Պրոբացիայի ծառայության տարածքային մարմինը, իսկ զինծառայողի նկատմամբ՝ նրա զորամասի հրամանատարությունը։

***Հոդված 151. Պատիժը պայմանականորեն չկիրառելու դեպքում անձի նկատմամբ վերահսկողություն իրականացնելու կարգը***

1. Պատիժը պայմանականորեն չկիրառելու դեպքում Պրոբացիայի ծառայության տարածքային մարմինը, իսկ զինծառայողի նկատմամբ՝ նրա զորամասի հրամանատարությունը փորձաշրջանի ընթացքում իրականացնում է անձի անհատական հաշվառում, համապատասխան ծառայությունների կամ հասարակական կազմակերպությունների հետ համագործակցությամբ վերահսկողություն է իրականացնում այդ անձի կողմից հասարակական կարգը պահպանելու և դատարանի կողմից նրա վրա դրված պարտականությունները կատարելու նկատմամբ։

***Հոդված 152. Փորձաշրջանի հաշվարկումը***

1. Փորձաշրջանը հաշվարկվում է դատարանի դատավճիռն օրինական ուժի մեջ մտնելու պահից։

2. Պատիժը պայմանականորեն չկիրառելու դեպքում անձի վարքագծի նկատմամբ վերահսկողությունը դադարեցվում է փորձաշրջանի ավարտից հետո, և նա հանվում է հաշվառումից։

***Հոդված 153. Պատասխանատվությունը պատիժը պայմանականորեն չկիրառելու դեպքում սահմանված պարտականությունները չկատարելու համար***

1. Եթե պատիժը պայմանականորեն չկիրառելու դեպքում անձը խուսափում է դատարանի դատավճռով իր վրա դրված պարտականությունները կատարելուց, ապա նրա վարքագծի նկատմամբ վերահսկողություն իրականացնող մարմինը գրավոր նախազգուշացնում է նրան՝ պատժի պայմանականորեն չկիրառելը վերացնելու հնարավորության մասին։

2. Եթե դատապարտյալը փորձաշրջանի ընթացքում խուսափում է դատարանի կողմից սահմանված պարտականությունները կատարելուց, կամ վերահսկողությունից կամ դատարանի կողմից նշանակված անվտանգության միջոցից, ապա նրա վարքագծի նկատմամբ վերահսկողություն իրականացնող մարմինը միջնորդություն է ներկայացնում դատարան՝ անձի նկատմամբ նշանակված փորձաշրջանի ժամկետը վեց ամսով երկարացնելու կամ պատիժը պայմանականորեն չկիրառելը վերացնելու և դատավճռով նշանակված պատիժը կատարելու մասին։

3. Դատապարտյալը փորձաշրջանի ընթացքում դատարանի կողմից իր վրա դրված պարտականությունները կատարելուց կամ դատարանի կողմից նշանակված անվտանգության միջոցից խուսափող է համարվում, եթե տարածքային մարմնի կողմից երկու անգամ արգելված վարքագծի մասին նախազգուշացվելուց հետո դարձյալ չի կատարում սահմանված պարտականությունները կամ նշանակված անվտանգության միջոցը:

4. Պատիժը պայմանականորեն չկիրառելու դեպքում անձը վերահսկողությունից խուսափող է համարվում, եթե նրա գտնվելու վայրը չի բացահայտվում 30 օրվա ընթացքում։

### *Գլուխ 27. Պատժից ազատվող դատապարտյալին ցուցաբերվող օգնությունը*

***Հոդված 154. Քրեակատարողական հիմնարկի վարչակազմի պարտականությունները պատժից ազատվող դատապարտյալի աշխատանքը և կենցաղը կարգավորելու հարցերում***

1. Քրեակատարողական հիմնարկի վարչակազմը դատապարտյալի սոցիալական վերականգնման հարցերով համագործակցում է պետական և տեղական ինքնակառավարման մարմինների, հասարակական և այլ կազմակերպությունների հետ: Ազատմանը նախապատրաստվելու նպատակով դատապարտյալի հետ վաղօրոք անցկացվում են համապատասխան աշխատանքներ՝ Վերասոցիալականացման գնահատման հանձնաժողովի կողմից սահմանված կարգով։

2. Ազատազրկման ժամկետը լրանալուց ոչ ուշ, քան վեց ամիս առաջ, քրեակատարողական հիմնարկի վարչակազմը դատապարտյալի ընտրած բնակության վայրի տեղական ինքնակառավարման մարմնին տեղեկացնում է դատապարտյալի` պատժից առաջիկա ազատման, նրա աշխատունակության, կրթության, մասնագիտության, ինչպես նաև բնակարանի առկայության մասին։

3. Ազատազրկման ժամկետը լրանալուց ոչ ուշ, քան վեց ամիս առաջ քրեակատարողական հիմնարկի վարչակազմը դատապարտյալին գրավոր և անհատապես ծանուցում է ամենամյա ծրագրի շրջանակներում կազմակերպվող մասնագիտական ուսուցման ծրագրերում ընդգրկվելու իրավունքի մասին և ներկայացնում «Զբաղվածության մասին» Հայաստանի Հանրապետության օրենքով նախատեսված մասնագիտական ուսուցման ծրագրերը: Դատապարտյալի կողմից մասնագիտական ուսուցման ծրագրերում ընդգրկվելու ցանկություն հայտնելու դեպքում քրեակատարողական հիմնարկի վարչակազմը դատապարտյալների տվյալները փոխանցում է օրենքով սահմանված լիազորված մարմին՝ զբաղվածության կարգավորման ամենամյա պետական ծրագրի շրջանակներում կազմակերպվող մասնագիտական ուսուցման ծրագրերում նրանց ընդգրկելու նպատակով:

4. Կենսաթոշակային տարիքի դատապարտյալին, ինչպես նաև առաջին կամ երկրորդ կարգի հաշմանդամ դատապարտյալին իրենց խնդրանքով և քրեակատարողական հիմնարկի վարչակազմի ներկայացմամբ սոցիալական ապահովության մարմիններն ուղարկում են ծերերի կամ հաշմանդամների խնամքն ապահովող սոցիալական պաշտպանության հաստատություններ։

***Հոդված 155. Պատժից ազատվող դատապարտյալին տրվող օժանդակությունը***

1. Քրեակատարողական հիմնարկի վարչակազմը պատժից ազատվող անձին ապահովում է մինչև իր բնակության վայր հասնելու նպատակով անվճար ուղևորությամբ կամ դրա համար անհրաժեշտ գումարով՝ առնվազն Հայաստանի Հանրապետության տարածքում, դրա ընթացքում անհրաժեշտ սննդամթերքով, ինչպես նաև միջոցների բացակայության դեպքում՝ սեզոնային անհրաժեշտ հագուստով։ Նրան կարող է տրամադրվել նաև միանվագ դրամական օգնություն։

2. Պատժից ազատվող և առողջական վիճակի պատճառով խնամքի կարիք ունեցող, հղի, մինչև երեք տարեկան երեխա ունեցող դատապարտյալին, ինչպես նաև անչափահասին պատժից ազատելիս քրեակատարողական հիմնարկի վարչակազմն ազատվելու մասին նախօրոք հայտնում է նրա ազգականներին կամ այլ անձանց, իսկ այդպիսիք չունենալու դեպքում քրեակատարողական հիմնարկի վարչակազմն ինքն է ցուցաբերում անհրաժեշտ օգնությունը:

3. Պատժից ազատվող անձին, իր ցանկության առկայության դեպքում, մինչև վերջինիս բնակության վայրը կարող է ուղեկցել քրեակատարողական հիմնարկի ծառայողը կամ Պրոբացիայի ծառայության տարածքային մարմնի ներկայացուցիչը:

4. Պատժից ազատվող և բնակության վայր չունեցող անձը հնարավորության դեպքում ապահովվում է ժամանակավոր կացարանով՝ մինչև 6 ամիս ժամկետով:

## *Բաժին 7. Դատական վարույթը դատական ակտերի կատարման փուլում*

### *Գլուխ 28. Դատական վարույթը դատական ակտերի կատարման փուլում*

***Հոդված 156.* Դատական ակտի կատարման փուլում դատապարտյալի իրավունքների ապահովումը**

1. Դատական ակտի կատարման փուլում ապահովվում է դատապարտյալի իրավունքների դատական պաշտպանությունը:

2. Դատապարտյալն իրավունք ունի դիմել դատական ակտ կայացրած դատարան` դատական ակտի կատարումը հետաձգելու, ծանր հիվանդության կամ հետաձգման ժամկետը լրանալու հետևանքով պատիժը կրելուց ազատելու, ինչպես նաև Հայաստանի Հանրապետության օրենսդրությամբ նախատեսված այլ հարցերի մասին միջնորդություններով:

3. Դատական ակտերն ի կատար ածելու հետ կապված հարցերը դատարանի կողմից քննելիս, դատապարտյալն իրավունք ունի մասնակցել դատական նիստին, տալ ցուցմունքներ և բացատրություններ, ներկայացնել ապացույցներ, հարուցել միջնորդություններ, հայտնել բացարկներ, ծանոթանալ գործի բոլոր նյութերին, բողոքարկել դատարանի գործողությունները և որոշումները: Եթե դատապարտյալը օտարերկրյա պետության քաղաքացի է, որի հետ Հայաստանի Հանրապետությունը կապված է դատապարտյալների փոխանցման մասին միջազգային պայմանագրով, կամ փոխանցման հնարավորությունը նախատեսված է փոխադարձության շուրջ պայմանավորվածությամբ, ապա նա իրավունք ունի դիմելու դատական որոշում կայացրած դատարան՝ որոշումն իր քաղաքացիության պետության տարածքում ի կատար ածելու հարցումով։

4. Դատապարտյալն իր իրավունքները կարող է իրականացնել անձամբ կամ փաստաբանի միջոցով: Անչափահաս, ինչպես նաև ֆիզիկական կամ հոգեկան արատներով տառապող դատապարտյալի նկատմամբ դատական ակտերն ի կատար ածելու հետ կապված հարցերը դատարանի կողմից քննելիս պաշտպանի մասնակցությունը պարտադիր է:

***Հոդված 157. Դատական որոշման կատարման հետաձգումը***

1. Դատապարտվածի նկատմամբ դատական ակտի կատարումը կարող է հետաձգվել դատական ակտ կայացրած դատարանի կողմից, եթե առկա է հետևյալ հիմքերից որևէ մեկը`

1) դատապարտյալի ծանր հիվանդությունը, որը խոչընդոտում է պատիժը կրելուն` մինչև նրա առողջանալը.

2) դատապարտյալի հղիությունը դատական ակտի կատարման պահին` մեկ տարուց ոչ ավելի ժամանակով.

3) դատապարտված կնոջ փոքրահասակ երեխաների առկայությունը` մինչև երեխայի երեք տարեկան դառնալը.

2. Դատական ակտի կատարման հետաձգման հարցը դատարանի կողմից քննվում է դատապարտյալի, նրա օրինական ներկայացուցիչների, մերձավոր ազգականների, փաստաբանի, դատախազի, այլ մասնակիցների միջնորդությամբ, ինչպես նաև դատական ակտը կայացրած դատարանի նախաձեռնությամբ:

***Հոդված 158. Դատապարտյալի հետախուզումը***

Դատարանն իրավունք ունի հայտարարելու պատժի կրումից կամ վերահսկողությունից խուսափող դատապարտյալի հետախուզում` դատապարտյալի վարքագծի նկատմամբ վերահսկողություն իրականացնող իրավասու մարմնի միջնորդությամբ:

***Հոդված 159. Դատական որոշումներն ի կատար ածելու հետ կապված հարցերը լուծող դատարանները***

1. Դատական ակտերի կատարման հետ կապված հարցերը լուծում է դատական ակտ կայացրած դատարանը:

2. Եթե դատական ակտը կատարվում է ակտը կայացրած դատարանի դատական տարածքից դուրս, ապա այդ հարցը լուծում է տվյալ դատական տարածքի միևնույն ատյանի դատարանը: Տվյալ դեպքում կարգադրության պատճենն ուղարկվում է դատական ակտը կայացրած դատարան:

3. Պատիժը պայմանականորեն չկիրառելու դեպքում, պատիժը պայմանականորեն չկիրառելը վերացնելու և դատապարտյալին դատավճռով նշանակված պատիժը կրելու համար ուղարկելու, դատապարտյալին, որի վերաբերմամբ դատավճռի կատարումը հետաձգվել է, պատժից ազատելու, ինչպես նաև դատավճռի կատարման այդպիսի հետաձգումը վերացնելու և դատապարտյալին ազատազրկումը կրելու համար ուղարկելու վերաբերյալ հարցերը լուծվում են դատապարտյալի բնակության վայրի դատարանի կարգադրությամբ:

***Հոդված 160. Դատական որոշման կատարման հետ կապված հարցերի լուծման կարգը***

1. Դատական ակտի հետ կապված հարցերը դատարանի կողմից քննվում են դատական նիստում` դատապարտյալի մասնակցությամբ: Հայաստանի Հանրապետության օրենսդրությամբ նախատեսված դեպքերում պարտադիր է նաև փաստաբանի և դատախազի մասնակցությունը:

2.

3. Հիվանդության, հաշմանդամություն ունենալու պատճառով դատապարտյալին ազատելու կամ նրան հիվանդանոցում տեղավորելու հարցը դատարանի կողմից լուծելիս պարտադիր է եզրակացություն տված բժշկի կամ բժշկական հանձնաժողովի ներկայացուցչի ներկայությունը:

4. Պատժից պայմանական վաղաժամկետ ազատելու, պատժի չկրած մասն ավելի մեղմ պատժով փոխարինելու հարցը դատարանում քննելիս հրավիրվում է պատիժը կատարող մարմնի կամ հիմնարկի ներկայացուցիչը, որը դատարանին է ներկայացնում պատիժը կատարող մարմնի կամ հիմնարկի վարչակազմի կամ կարգապահական գումարտակի հրամանատարության կողմից դատապարտյալի մասին տրված գրավոր բնութագիրը:

5. Գործի քննարկումը սկսվում է նախագահողի կողմից միջնորդագիրը հրապարակելով, որից հետո դատարանը հետազոտում է ապացույցները և լսում է դատական նիստին ներկայացած անձանց և դատախազի կարծիքները: Վերջինը ելույթ է ունենում դատապարտյալը կամ նրա պաշտպանը: Այնուհետև` դատարանը հեռանում է խորհրդակցության` որոշում կայացնելու համար:

***Հոդված 161. Պատիժները կատարող մարմինների և հիմնարկների, ձերբակալվածներին և կալանավորվածներին պահելու վայրերի պաշտոնատար անձանց գործողության, անգործության կամ ընդունած ակտերի դեմ ներկայացված բողոքների լուծման կարգը դատարանում***

1. Պատիժները կատարող մարմինների և հիմնարկների, ձերբակալվածներին և կալանավորվածներին պահելու վայրերի պաշտոնատար անձանց գործողության, անգործության կամ ընդունած ակտերի դեմ ներկայացված բողոքները ՀՀ վարչական դատարանի կողմից քննվում են դատական նիստում՝ բողոքը բերող անձի կամ վերջինիս պաշտպանի մասնակցությամբ:

2. Պաշտոնատար անձանց գործողության, անգործության կամ ընդունած ակտերի դեմ ներկայացված բողոքները քննելիս հրավիրվում է նաև այն պաշտոնատար անձը, ում գործողության, անգործության կամ ընդունած ակտի դեմ ներկայացվել է բողոքը։

3. Բողոքի քննարկման և լուծման համար անհրաժեշտ ապացույցներ ձեռք բերելու նպատակով դատարանն իր նախաձեռնությամբ ձեռնարկում է համապատասխան միջոցներ։

4. Բողոքը բերող անձը և այն պաշտոնատար անձը, ում գործողության, անգործության կամ ընդունած ակտի դեմ ներկայացվել է բողոքը, պարտավոր է դատարան ներկայացնել իր տիրապետման տակ կամ ազդեցության ոլորտում եղած այն բոլոր ապացույցները, որոնցով նա հիմնավորում է իր պահանջները կամ առարկությունները։

5. Ապացույցներ ձեռք բերելու նպատակով դատարանն իրավասու է կայացնելու որոշում` առանձին դատական ակտի տեսքով, դրանք պահանջելով այն անձանցից, որոնց ազդեցության ոլորտում են դրանք կամ պետք է լինեն` սահմանելով ժամկետ դրանք դատարան ներկայացնելու համար։

6. Բողոքի քննարկումը սկսվում է նախագահողի կողմից միջնորդագիրը հրապարակելով, որից հետո դատարանը հետազոտում է ապացույցները և լսում է դատական նիստին ներկայացած անձանց կարծիքները: Այնուհետև՝ դատարանը հեռանում է խորհրդակցության՝ որոշում կայացնելու համար:

***Հոդված 162. Պատիժը կրելուց ազատելը հիվանդության պատճառով***

1. Այն դեպքում, երբ ազատազրկման դատապարտված անձը պատիժը կրելու ժամանակ հիվանդացել է խրոնիկ հոգեկան կամ այլ ծանր հիվանդությամբ, որն արգելք է հանդիսանում պատիժը կրելուն, դատարանը, պատիժը կատարող մարմնի կամ հիմնարկի վարչակազմի, դատապարտյալի կամ նրա փաստաբանի միջնորդությամբ, որը պետք է հիմնված լինի բժշկական եզրակացության վրա, իրավունք ունի որոշում կայացնել պատիժը հետագայում կրելուց նրան ազատելու մասին:

2. Պատիժը հետագայում կրելու խրոնիկ հոգեկան հիվանդությամբ տառապող դատապարտյալին ազատելիս դատարանն իրավունք ունի նրա նկատմամբ կիրառել բժշկական բնույթի հարկադրանքի միջոցներ կամ նրան խնամակալության համար հանձնել առողջապահության մարմիններին կամ ազգականներին:

3. Ծանր հիվանդությամբ հիվանդացած անձանց պատիժը հետագայում կրելուց ազատելու հարցը լուծելիս դատարանը հաշվի է առնում կատարված հանցագործության ծանրությունը, դատապարտյալի անձնավորությունը և այլ հանգամանքներ:

4. Հիվանդության պատճառով պատիժը հետագայում կրելուց դատապարտյալին ազատելով` դատարանն իրավունք ունի նրան ազատել ոչ միայն հիմնական, այլ նաև լրացուցիչ պատժից:

***Հոդված 163. Բժշկական բնույթի հարկադրանքի միջոցը վերացնելը կամ փոխելը***

1. Եթե անձի առողջական վիճակի բարելավումից կամ լրիվ առողջանալուց հետո վերանում է բժշկական բնույթի հարկադրանքի միջոցի հետագա կիրառման անհրաժեշտությունը կամ անձի առողջական վիճակի վատթարացմամբ պայմանավորված անհարժեշտ է կիրառել բժշկական բնույթի հարկադրանքի այլ միջոց, ապա դատարանը, բժշկական հանձնաժողովի եզրակացության հիման վրա, տվյալ անձի, նրա ներկայացուցչի, մերձավոր ազգականի, այլ շահագրգիռ անձի կամ իրավասու դատախազի միջնորդությամբ քննում է բժշկական բնույթի հարկադրանքի միջոցը վերացնելու կամ այլ միջոցով փոխարինելու հարցը:

2. Սույն հոդվածի 1-ին մասում նշված հարցը քննում է բժշկական բնույթի հարկադրանքի միջոցի կիրառման վայրի դատարանը` դատախազի և այն անձի պարտադիր մասնակցությամբ, ում միջնորդությամբ որոշվում է բժշկական բնույթի հարկադրանքի միջոցը վերացնելու կամ փոխելու հարցը: Անձը մասնակցում է միջնորդության քննությանը, եթե դա թույլ է տալիս նրա առողջական վիճակը:

3. Դատարանի կողմից բժշկական բնույթի հարկադրանքի միջոցը վերացնելու կամ փոխելու վերաբերյալ միջնորդությունը մերժելու դեպքում այն կրկին կարող է ներկայացվել, եթե ի հայտ են եկել նոր էական հանգամանքներ:

#### Հոդված 164. Անչափահասի նկատմամբ կիրառված հարկադրանքի միջոցը վերացնելը կամ դադարեցնելը

* 1. Հայաստանի Հանրապետության քրեական օրենսգրքով նախատեսված դեպքերում դատարանը քննում է՝

1. անչափահասի նկատմամբ կիրառված հարկադրանքի միջոցը վերացնելու հարցը՝ անչափահասի վարքագծի նկատմամբ վերահսկողություն իրականացնող իրավասու մարմնի կամ իրավասու դատախազի միջնորդությամբ.
2. անչափահասի նկատմամբ կիրառված հարկադրանքի միջոցը վաղաժամկետ դադարեցնելու հարցը՝ անչափահասի վարքագծի նկատմամբ վերահսկողություն իրականացնող իրավասու մարմնի կամ անչափահասի օրինական ներկայացուցչի միջնորդությամբ:
   1. Սույն հոդվածի 1-ին մասում նշված հարցերը քննում է հարկադրանքի միջոցի կիրառման վայրի դատարանը` դատախազի, անչափահասի և այն անձի պարտադիր մասնակցությամբ, ում միջնորդությամբ որոշվում է անչափահասի նկատմամբ կիրառված հարկադրանքի միջոցը վերացնելու կամ վաղաժամկետ դադարեցնելու հարցը:
   2. Դատարանի կողմից անչափահասի նկատմամբ կիրառված հարկադրանքի միջոցը վերացնելու կամ վաղաժամկետ դադարեցնելու վերաբերյալ միջնորդությունը մերժելու դեպքում այն կրկին կարող է ներկայացվել, եթե ի հայտ են եկել նոր էական հանգամանքներ:

***Հոդված 165. Դատապարտյալին պատժից ազատելը, երբ նրա նկատմամբ դատական որոշման կատարումը հետաձգված է, ինչպես նաև դատական որոշման կատարման հետաձգումը վերացնելը***

1. Դատապարտյալին, որի նկատմամբ դատական որոշման կատարումը հետաձգված է, դատարանը պատժից ազատում է պատիժը կատարող մարմնի վարչակազմի միջնորդությամբ: Պատժից ազատելու մասին միջնորդություն դատարանին կարող է ներկայացնել նաև դատապարտյալը, նրա պաշտպանը կամ օրինական ներկայացուցիչը:

2. Դատարանը ազատազրկման ձևով պատժի կատարման հետաձգումը վերացնում և դատապարտյալին ազատազրկումը կրելու է ուղարկում պատժի կատարումն իրականացնող մարմնի միջնորդությամբ: